በብሄር ስም ግጭቶችን ማስፋፋት!\nየሕወሓት መራሹን ግፈኛ መንግሥት ሕዝቡ ውድ ዋጋ ከፍሎበት ከገረሰሰው ባኋላ፣ ለኸያ ሰባት ዓመታት ሲናፍቀን የነበረውን ሰላምና መረጋጋትን አግኝተን ገና ሳናጣጥመው አንዴ በሶማሌ ክልል፣ አንዴ ደግሞ በቤኒሻንጉል ከዚያም በደቡብ ሕዝቦች አሁን ደግሞ በአዲስ አበባ ዙሪያ ለዓመታት ተከባብረው ተዋደው አብረው ይኖሩ በነበሩ የተለያየ ብሄር ተወላጆች መካከል በተነሳው “ግጭት” ሳቢያ በርካታ ወገኖቻችን ሕይወታቸውን አጥተዋል፣ የተረፉት ደግሞ ለፍልሰት ተዳርገዋል። በዘጠናዎቹ መጀመርያ ላይ በበደኖና በጉራ ፋርዳ፣ ባለፉት አሥር ዓመታት ደግሞ በጋምቤላ፣ በጉሙዝና በቤኒሻንጉል፣ በአዋሳ እና እንዲሁም ባገራችን የፍልሰት ታሪክ ውስጥ ተወዳዳሪ የማይገኝለት ካንድ ሚሊዮን በላይ የሚሆን የኦሮሞ ሕዝብ ባንድ ሳምንት ጊዜ ውስጥ ከሶማሊያ ክልልና አካባቢው የተፈናቀለበትን ክስተት በየቴሌቪዥን መስኮታችን እየተመለከትን ከንፈራችንን መምጠጥ ከጀመርን ሰንብተናል። ፖሊስና ሐኪም ቁስል ሲያይ አይደነግጥም ይባላል፣ ፖሊስም ሐኪምም ላልሆንነው ዜጎች ግን ወገኖቻችን ከሚኖሩበት አካባቢ ከተለየ ብሄር በመወለዳቸው ብቻ መብታቸውን ተገፍፈው ለመፈናቀል ተዳርገው ስናይ፣ እንደ ፖሊስና ሓኪም ቁስላቸውን አይተን ብሶታቸውን ሰምተን “አምላክ ይሁናችሁ” ብለን ለመሰናበት ትንሽ ይከብዳል።\nበግሌ፣ የእህል ውሃ ነገር ሆኖ ላለፉት ሰላሳ ዓመታት በተለያዩ አገራት ስሠራ የነበረው፣ ለርስ በርስ ግጭቶች ወይም የጅምላ የመብቶች ጥሰት ሰለባ ከሆኑና ያለፍላጎታቸው ከቄያቸው ከተፈናቀሉ ሕዝቦች ጋር ቢሆንም፣ ምክንያቱን በማላውቀው ሁኔታ፣ እስከ ዛሬ ድረስ እንደ ፖሊሶችና ሐኪሞች “ደንዳና” ልብ አልፈጠረብኝም። ስለሆነም፣ የሕዝቦች መፈናቀል ምን ማለት እንደሆነ በጽንሰ ሃሳብ ደረጃ ብቻ ሳይሆን በተግባር ያየሁትና የኖርኩት ነውና የነዚህ ተፈናቃይ ወገኖቻችን ቁስል ውስጤ ድረስ ይሰማኛል። ይህንንም ስል ከፖሊቲካው አንጻር ሳይሆን፣ ማንኛውም የሰው ልጅ በተለይም ሴቶችና ሕጻናት ያለፍላጎታቸው ሲፈናቀሉና ለአደጋ ሲጋለጡ አይቶ መቆርቆርና ችግሩ የሚቀረፍበትን መላ ምት መምታት የሙያ ብቻ ሳይሆን የዜግነት ግዴታዬም ስለሆነ ነው። ከዚህ ሁሉ ዓመታት ተሞክሮ በኋላ ሁለት የተረዳሁትና በርግጠኝነት ልናገር የምችለው ነገር ቢኖር፣ አንደኛ፣ በሕዝቦች መካከል የትም ቦታና ምንጊዜም በማንነት ላይ የተመሠረተ ግጭት ኖሮ አያውቅም፣ ሰዎች አብረው እንደ ጎረቤት መኖር ሲጀምሩ መጀመርያ የሚያገናኛቸው ሰውነታቸው እንጂ የትውልድ ዘራቸው አይደለምና። ይህ ተፈጥሮያዊ ሕግ ነው። ሁለተኛ፣ በተለያዩ ብሄር ተወላጆች መካከል ልዩነት የሚፈጠረውና ብሎም ወደ ግጭትና መፈናቀል የሚያመራው ከውጪ ሌላ ሶስተኛ ኃይል ለሆነ ስውር ዓላማ ስኬት ሲባል ብሄር ልዩነትን መሠረት ያደረገ ቅስቀሳ ሲጀምር ብቻ ነው። በሌላ አነጋገር፣ ለግጭቶችና ብሎም ለመፈናቀል ዋነኛው ምክንያት የሰዎች ከተለያየ ብሄር መወለድ ሳይሆን፣ ይህንን ከተለያየ ብሄር መወለድን ለግል ዓላማ ስኬት ለመጠቀም ከሚፈልጉ የፖሊቲካ ድርጅቶች፣ ወይም የእምነት ጽንፈኞች ድርጊት ብቻ ነው።\nሰሞኑን በተከሰተው ግጭት የተፈናቀሉ የጋሞ ብሄር ተወላጅ የሆኑ ወገኖቻችን ከቄያቸው መፈናቀልና የሌላ ብሄር ተወላጅ በመሆናቸው ብቻ መፈንቀላቸውን አስመልክተው ብሶታቸውን ከጊዜያዊ መጠለያቸው ጣቢያቸው ሲናገሩ እያየሁና እየሰማሁ ከዚህ ካለሁበት ባህር ማዶ ሆኜ ማድረግ የምችለው ሁሉ ግራ ገብቶኝ እንደተለመደው ከንፈሬን እየመጠጥኩ ለመጋደም ስሰናዳ፣ ከዚህ መፈናቀል ጋር የተያያዙ ሶስት በቅርጽም በይዘትም ተያያዥ የሆኑ ድርጊቶች ሲከሰቱ አየሁኝና ለምን ስሜቴን አምቄ እቃጠላለሁ፣ ምናልባትም ከወገኖቼ ጋር ብወያይበት አንድም ለመማማር ብሎም ለወደፊቱ ጥንቃቄ እንድናደርግ ይረዳናል ብዬ ከማሰብ ሃሳቤን በዚህ ጽሁፍ አማካኝነት ላጋራችሁ ወሰንኩ። ሰው ነኝና ምናልባት አንዳንዶቹን ክስተቶች አጋንኜ ወይም በስህተት ተረድቼ ሊሆን ይችላል። ያ ከሆነ ግን፣ የድርጊቶቹ ባለቤቶች በቅንነት ቢያርሙኝና ካሳመኑኝ ለመታረም ምንጊዜም ዝግጁ መሆኔ እንዲታውቅልኝ እፈልጋለሁ።\nየመጀመርያው፣ የወገኖቻችንን ሰቆቃ ለግል የፖሊቲካ ዓላማ ስኬት ማዋል የተለመደ ተግባር እየሆነ መምጣቱን የሚያመላክት ነው። ከቡራዩ በግፍ የተፈናቀሉት ወገኖቻችን ገና እንደተፈናቀሉ ለሚዲያው ማህበረሰብ ይገልጹ የነበሩ ቅሬታዎቻቸውና ጥያቄያቸው፣ መንግሥት አስፈላጊውን ጥበቃ እንዲያደርግላቸው፣ የተዘረፈው ንብረታቸው እንዲመለስላቸውና እነሱም ወደ ቄዬያቸው ተመልሰው በሰላም የሚኖሩበትን ሁኔታ እንዲያበጃጅላቸው ነበር በጋሞኛ አማርኛ ሲያቀርቡ የነበረው። ከጥቂት ሰዓታት በኋላ የተፈናቃዮቹ ወጣቱ ክፍል ከሌሎች ቀደም ተብሎ “ለድጋፍ ሰልፍ” እንዲወጡ ከታዘዙት “አዲስ አበቤዎች” ጋር በመሆን በመስቀል አደባባይ ያሰማ የነበረው መፈክር ግን በቅርጽም በይዘትም ለየት ያሉ ነበሩ። በኔ ግምት፣ ይህ መስቀል አደባባይ ላይ በተቀላጠፈ አማርኛ የተሰማው መፈክር፣ “ፌዴራሊዝም ይውደም፣ ክልሎች ይፍረሱ፣ አዲስ አበባ የኛ ናት፣ የሽግግር መንግሥት መንግሥት ይቋቋም፣ ምክትል ከንቲባው ሥልጣኑን ይልቀቅ፣ የኦሮሚያ ዋና ከተማ ከአዲስ አበባ ይውጣ፣ ኦነግ አልሸባብ ነው፣ጃዋር አሸባሪ ነው ወዘተ የሚሉት በማንኛውም መልኩ ከተፈናቃዮቹ ወቅታዊ ችግር ጋር ያልተያያዙና ለመፈናቀሉም መንስዔም መፍትሔም ሊሆን የማይችሉ፣ የሆነ የፖሊቲካ ቡድን አጄንዳ የሚመስል ነበር። ወንጀሉ የተፈጸመው በኦሮሚያ ክልል ሆኖ ሳለ፣ የአዲስ አበባን ከንቲባ ሥልጣን እንዲለቅ መጠየቅ፣ ወይም ፊዴራሊዝም ሥርዓቱና ክልሎች እንዲፈርስ መጠየቅ፣ ለተፈናቀሉት ወገኖቻችን አንዳችም መፍትሄ የማይሰጥ ሌላ ራሱን የቻለ የፖሊቲካ አጄንዳ ይመስለኛል።\nበኔ ግምት፣ ወጣቱን ያላግባብ የራሳቸው ያልሆነውን መፈክር አስነግበን ለራሳችን የሥልጣን ጥም ማርኪያ ሲባል ብቻ ሊመክቱት የማይችሉትን የመንግሥትን የታጠቀና የተደራጀ ኃይል እንዲጋፈጥ መገፋፋት ኃላፊነት የጎደለው ድርጊት ነው ብል ማጋነን አይሆንብኝም። በስድሳዎቹ ያካሄድነውና ሳይሳካልን መቅረቱ ብቻ ሳይሆን ያገሪቷን የተማረውን ክፍል ለደርግ ሰይፍ የዳረግነው እንዲህ እንዲያ እያልን ነበርና ካለፈው ተምረን ያልተጓዝነው አዲስ መንገድ ፈልጎ መሞከር የሚሻል ይመስለኛል። አንዳችም ዓይነት መሻሻል ሳይደረግበት ያንኑ ስህተት እየደጋገሙ ስኬትን መጠበቅ ደግሞ ዕብደት ነው ይላሉ ፈረንጆች። በተለይም ስሕተቱ የሰው ልጆችን ነፍስ መጥፋት የሚያካትት ከሆነ!\nሁለተኛው፣ የነዚህ ወገኖቻችንን መፈናቀል ለሆነ የፖሊቲካ ዓላም ስኬት ማዋል የሚፈልጉ ቡድኖች እየተጠቀሙበት ነው ለማለት ያስደፈረኝ፣ ከሁለት ቀናት በፊት አንድ ሁሌም በሙያው የማደንቀው ዲያስፖራ ጋዜጤኛ፣ በቀጥታ የማህበራዊ ሚዲያ ገጽ በዓለም አካባቢ ያሉትን አዲስ አበቤዎችንና ደጋፊዎቻቸውን “የተጣሰባቸውን መብታቸውን በራሳቸው ትግል ለማስመለስ” መደራጀት እንዳለባቸውና፣ የድርጅቱም ዓላማ ከሞላ ጎደል፣ “አዲስ አበባ የአዲስ አበቤዎች እንጂ ኦሮሞዎች ምንም እንደማያገባቸው” “ስለሆነም የኦሮሚያ ዋና ከተማ ከአዲስ አበባ እንዲወጣ” “መንግሥት ደግሞ መብታቸውን ሊያስጠብቅላቸው ስላልቻለ አዲስ አበቤዎች መብታቸውን በራሳቸው ለማስጠበቅ መደራጀት እንዳለባቸው” “በማግሥቱ ደግሞ በሰልፍ ወደ ኦኤሜን ቢሮ ሄደው ባስቸኳይ እንዲዘጋ እንዲጠይቁ” እና ሌሎች ምክንያቶችንም እየዘረዘረ ኢትዮጵያዊነት አደጋ ላይ መሆኑን በማስረዳት ሕዝቡን ለአመጽ ሲያዘጋጅ መስማቴ ነበር። በዚህ ከሁለት ሰዓት በላይ በፈጀው ዓለም አቀፋዊ የቅስቀሳ ዘመቻ በቀጥታ የስልክ መስመር ሲሳተፉ የነበሩ ወገኖቻችንም ሲያሰሙ የነበረው ቁጭት የተሞላበት ንግግር ምንኛ አደገኛ እንደሆነ መገመት አያዳግትም። ይህ በንዲህ እንዳለ፣ በጎን ደግሞ፣ የማህበራዊ ሚዲያ ጠቢባን ከጥቂት ዓመታት በፊት የቦኮ ሃራም ጽንፈኞች ጡቷን የቆረጧትን ናይጄሪያዊት ዜጋ ፎቶግራፍ እየለጠፉ፣ በቡራዩ አካባቢ ኦሮሞዎች በጋሞ ብሄር ተወላጆች ላይ የፈጸሙት ወንጀል ነው እያሉ ያለ ኃፍረት አስተያየት እየሰጡና “የኦሮሞዎችን ክፋት” ለዓለም ሲያሳውቁ ነበር። ደግነቱ የዘመኑ ቴክኖሎጂ ፎቶግራፎችን ቆርጦ ለመቀጠል ብቻ ሳይሆን ፎቶዎችም ከየት ተቆርጠው እንደተቀጠሉም ስለሚያሳይ እውነቱን ለመረዳት ሕዝቡ ጊዜ አልፈጀበትም። እውነተኛው የመረጃው ምንጭ ይፋ እስኪሆን ድረስ ግን የፎቶግራፉ አሰቃቂነት ስንቱን ኢትዮጵያዊ እንዳሳዘነና ድርጊቱን ፈጽመዋል በተባለው ሕዝብ ላይ አሉታዊ ግምት እንዲኖረው እንደሚገፋፋ መገመት አያቅትም። ግን ለምን አስፈለገ? የዚህ ድርጊት ተጠቃሚስ ማን ነው?\nሶስተኛው ክስተት፣ እንደዚሁ ያንድ በቅርቡ ወደ ኢትዮጵያ የተመለሰና ለዘመናት በጽኑ አቋሙ የማደንቀው አክቲቪስት የጋሞ ወገኖቻችንን ጊዜያዊ መጠለያ ሲጎበኝ ማየቴ ነበር። አክቲቪስቱ ሁሌም እንደሚያደርገው ሕዝቡን ረጋ ባለና ኃዘን በተሞላበት አኳኋን እየዞረ ካነጋገረ በኋላ፣ የመሰነባበቻ ንግግር አድርጎ በዕንባ ሲሰናበታቸው አይቼ ይህ ዜጋ፣ ሁሌም እንደማስበው ትሁትና ለወገን አሳቢ መሆኑን አረጋገጥኩና ጋደም ብዬ የሃሳብ ፈረሴን ጭኜ ማለቂያ የሌለውን የዘወትር ጉዞ ልጀምር ስል፣ አክቲቪስቱ ከተናገራቸው ውስጥ ሁለት አረፍተ ነገሮች ጎልተው ታዩኝና “ምን ማለቱ ነበር” ብዬ ከራሴ ጋር ሙግት ጀመርኩ። እንዲህ ማለቱ ነው? አአአይ አይደርገውም፣ ሊሆን አይችልም፣ ምናልባት በተሰሳተ መንገድ ገብቶኝ ይሆናል ብዬ ለብዙ ደቂቃዎች ከራሴ ጋር ከተሟገትኩ በኋላ፣ “የለም አልተሳሳትኩም እንዲህ ማለቱ ነው ብዬ ደመደምኩ”። ለምን ይህን ማለት እንዳስፈለገው ግን አሁንም ያልገባኝ ስለሆነ፣ እስቲ ያለውን ልድገምና እናንተ ከኔ በተለየ መንገድ ገብቷችሁ ከሆነ ደግሞ አብራሩልኝ። ከንግግሮቹ መካከል፤ ቀልቤን የሳበውና በኔ ግምት ትክክለኛ አይደለም ብዬ የደመደምኩት የአክቲቪስቱ ሶስት አረፍተ ነገሮች ቃል በቃል እነዚህ ናቸው፣ “በኢትዮጵያዊነታችሁ የተጠቃችሁ ወገኖቼ”“ዛሬ ኢትዮጵያዊነት የተፈተነበት ቀን ነው” “ኢትዮጵያዊነታችንን ያገዙንን የአዲስ አበባ ልጆችን እናመሰግናለን” የሚሉ ነበሩ። ቪዲዮውን ደግሜ ደጋግሜ አየሁት አዳመጥኩት፣ ግን የነዚህን ዓረፍተ ነገሮች አሉታዊ እንጂ አዎንታዊ ገጻቸውን በጭራሽ ለማየት አልቻልኩም። እነዚህ የጋሞ ብሄረሰብ ተወላጆች ለደረሰባቸው ጥቃት ዋነኛው ምክንያት ኢትዮጵያዊ መሆናቸውና፣በኢትዮጵያዊነታቸው ብቻ መጠቃታቸውን አይተው ከጎረቤት ክልል የደረሱላቸው ደግሞ ኢትዮጵያውያን አዲስ አበቤዎች መሆናቸው ስሰማ፣ እነዚህ ወገኖቻችን ላይ ጥቃት ያደረሱና ከቤታቸው ያፈናቀሏቸው ኢትዮጵያውያን ያልሆኑ የጎረቤት አገር ዜጋ ወንጀለኞች የኢትዮጵያን ድንበር ጥሰው ቡራዩ ድረስ ዘልቀው ገብተው ይህንን ወንጀል ፈጸሙ ማለት ነው ብዬ ደመደምኩ። መቼም ያካባቢውን ኗሪዎች የኦሮሞን ሕዝብ ኢትዮጵያውያን አይደሉም ለማለት አይደፍርምና! ከኔ በተለየ መልኩ የገባችሁ ካላችሁ ደግሞ በጥሞና ካስረዳችሁኝ አቋሜን ለመቀየር ዝግጁ ነኝ። እነዚህን ሶስት ክስትቶች ሳገናኝ፣ ከዚህ በፊት አስቤ በማላውቀው መልኩ ብዙ ብዙ አንድነታችንን የሚያናጉና አጥፊ የሆኑ አደጋዎች ታይተውኝ፣ እንደ ወትሮው ከንፈሬን መጥጬ ከመተው “አካፋን አካፋ ብዬ” ይህንን ከፋፋይና ጎጂ የሆነ ኋላ ቀር አስተሳሰብን ከእንጭጩ ለመቅጨት ይረዳል ብዬ ከማሰብ ይህንን ጽሁፍ ከናንተ ጋር ለማጋራት ወሰንኩ።\nከነዚህ ሶስት ክስተቶች ሌላ ሁሌም የማይጥመኝና ከጥቅሙ ጉዳቱ ያመዝናል ብዬ የደመደምኩት አንድ የእኛ ውጭ አገር ያለነውን “ተቆርቋሪ” ዲያስፖራውን የሚመለከተን ዓቢይ ጉዳይ አለ። በመጀመርያ ደረጃ፣ ተፈጽመዋል እያልን የምናስተጋባቸውን ክስተቶች በውል መፈጸማቸውን ሳናረጋግጥ (ለምሳሌ በቅርቡ ከአርባ በላይ ሰዎች በተለያዩ አዲስ አበባ ክፍሎች ተገድለዋል ብሎ አንድ አክቲቪስት ያወራው ዓይነት) ይኸኛው ብሄር ያኛውን ገደለ፣ ይህን ያህል ሕዝብ ሞተ፣ አንገቱን ተሰላ፣ ይህን ያህል ሴቶች ተደፈሩ ይህን ያህሉ ሴት ደግሞ በገጀራ ጡታቸውን ተቆረጡ እያልን አንዳችም አስተማማኝ መረጃ ሳይኖረንና የተውሶ ምስሎችን ሳይቀር ለማስረጃነት በሚዲያው ገጽ ላይ በመለጠፍ ህዝብን ለበቀል ለማነሳሳት መሞከር በእሳት ላይ ውሃ መጨመር ካልሆነ በስተቀር፣ ለተፈናቃዮቹም ሆነ ለሕዝባችን አንዳችም ዓይነት ፋይዳ የማይሰጥ ድርጊት ነው። አዎ! ባገራችን ተጨባጭ ሁኔታ ትክክለኛ መረጃ ማግኘት ከባድ መሆኑን ጠንቅቄ ባውቅም፣ በጥቂቱም ቢሆን ተበዳዩ ሕዝብ በሚሰጠን መረጃ ላይ ብቻ ከማተኮር፣ (ከዘመናት ልምዴ እንደተገነዘብኩት፣ የተበደለ ሕዝብ ስለበደሉ ሲያወራ በዓይኑ ያየውን ብቻ ሳይሆን በጆሮው የሰማውንም ልክ በዓይኑ እንዳየ አድርጎ አጋንኖ ያወራልና) ይህን ያህል ሕዝብ ተገደለ፣ ታረደ ተደበደበ ተፈናቀለ እያልን ልክ በቦታው እንደነበርን አስመስለን መዘገብ የሕዝብን ስሜት ብቻ ቀስቅሶ ችግሩን ወደ ባሰ ቀውስ ለመምራት ካልሆነ በስተቀር ለችግሩ አንዳችም መፍትሄ አይሰጥም።\nሌላኛው ችግራችን ደግሞ፣ በወገኖቻችን ላይ ለሚፈጸሙት ጥቃቶች የምናሳየው መቆርቆር በጣም ወገናዊ ይመስለኛል። የሕዝባችን መፈናቀል አርዕስተ ዜና ሆኖ መቅረብ ከጀመረ ዓመታት አስቆጥሯል፣ አማሮች ወገኖቻችን በተለያዩ ክልሎች ከአማራ ብሄር በመወለዳቸው ብቻ ለመፈናቀል ሰለባ መሆን ከጀመሩ ዘመን የለውም። ከአንድ ሚሊዮን በላይ የሚሆን የኦሮሞ ብሄር ተወላጅ በተቀነባበረ ዘመቻ ከሶማልያ ክልል ሲፈናቀልና በብዙ መቶ የሚቆጠሩ በተጠለሉበት ቦታ ሳይቀር እንደ በግ ሲታረዱ አይተናል ሰምተናል። ቁጥራቸው እጅግ ብዙ የሆነ የወላይታ ሕዝብ የወላይታ ብሄር ተወላጅ በመሆናቸው ብቻ ከአዋሳ መኖርያ ቤታቸው ሲፈናቀሉ ያየነው ከጥቂት ወራት በፊት ነበር። ታዲያ ይ ሁሉ ሲሆን አንድም ቀን በመስቀል አደባባይ ይቅርና በየቀበሌያችን ተሰብስበን ለተፈናቃዮቹ መብት መከበር ይቅርና ሰብዓዊ እርዳታ እንኳ ልናደርግላቸው የምንችልበትን መንገድ ከመፈልግና አልፎም መንግሥት ቀድሞ እንዲደርስላቸውና ወንጀለኞቹን ለፍርድ አቅርቦ ተፈናቃዮቹን ደግሞ ወደየቤታቸው ባስቸኳይ እንዲመልስ በሰልፍ ወጥተን አንዳችም ዓይነት ጥያቄ ያላቀረብን ሰዎች፣ ዛሬ ቡራዩ ውስጥ በጋሞ ብሄር ተወላጆች ላይ በተፈጸመው የማፈናቀል ወንጀል ሳቢያ፣ “አዲስ አበቤ ተነስ፣ ተደራጅ ለመብትህ ታገል፣ ወዘተ” ብሎ የፖሊቲካ አጄንዳ ይዞ ቅስቀሳ ማድረግ፣ ስውር የፖሊቲካ አጄንዳን ከማራመድ ባሻገር ወገናዊነትን የሚያሳይ ድርጊት ይመስለኛል። ከሚሊዮን በላይ የሆነው የአማራው፣ የኦሮሞና የወላይታው መፈናቀል ተደምሮ ያላገኘውን ትኩረት የቡራዩው ወገኖቻችን መፈናቀል እንዴት ባጭር ጊዜ ውስጥ ይህን ያህል “የአዲስ አበቤዎችን” ትኩረት ሊስብ እንደቻለ ለማንኛችንም በቀላሉ የሚገባን አይመስለኝም። ምናልባት የቡራዩው መፈናቀል ይህን ያህል ትኩረት ሊስብ የቻለው የወንጀሉ ሰለባ የሆኑት ወገኖቻችን የተጠለሉበት ጊዜያዊ መጠለያ ለዋናው ከተማችን ካለበው ቅርበት የተነሳ ነው እንዳይባል፣ ከሶማሊያ ከተፈናቀለው በብዙ መቶ ሺህ የሚቆጠረው የኦሮሞ ብሄር ተወላጅ እዚሁ አዲስ አበባ አካባቢ በጊዜያዊ መጠለያ መኖር ከጀመረ ወራት ቢያልፈውም “አዲስ አበቤው” ወጣት አንድም ቀን በጎዳና ወጥቶ ለነዚህ ዜጎች ፍትህን ሲጠይቅ ወይም ሰብዓዊ እርዳታ ሲያሰባስብና ሲያከፋፍል አላየንም። የተፈናቀሉት የጋሞው ወገኖቻችን ቁጥር አናሳ በመሆኑ መቆርቆር አይገባንም ማለቴ እንዳልሆነ ይገባችኋል። የሰው ልጆች መብት ጥሰት በቁጥር ብዛት አይለካምና! ለማለት የፈለግሁት፣ እዚሁ አዲስ አካባቢ የሁለት የተለያዩ ክስተቶች ሰለባ የሆኑ ተፈናቃይ ወገኖቻችን መኖራቸው እየታወቀ፣ ያንደኛው ወገን አበሳ ዓለም አቀፋዊ ትኩረት እንዲያገኝ በአደባባይ ስናውጅና ሌላውን እኩል ተበዳዩን ተፈናቃይ ወገን ግን ችላ ማለት፣ ከመልሱ ይልቅ ጥያቄው የጎላ ይሆናልና በጥልቅ እናስብበት ለማለት ያህል ነው።\nወገኖቼ አንሳሳት! አንዳንዶቻችን ለኢትዮጵያ ኅልውናና ለባንዲራዋ ከማንም በላይ ተሟጋች ነን እያልን በአደባባይ ስንናገር፣ ሌላውን ከኔ እኩል ኢትዮጵያዊ አይደለህም ማለታችንን ማስተዋል አለብን። ይህ የተሳሳተ ግምት ነው። እናት ልጆቿን እኩል ነው የምትወደው። የሰማዩን አናውቅም እንጂ በምድራዊው ሕግ፣ እናት ልጆቿን እኩል እንዲታፈቅራቸው ባያስገድድም እንድታበላልጥ ግን አይፈቅድም። ልጆቿ ግን ለናታቸው ያላቸው ፍቅር እንደ መመዘኛ ሳይቀርብ እሷንና ቅርሷንም እኩል እንዲካፈሉ ሕጉ ይደነግጋል። የናት ሆድ ደግሞ ዥጉርጉር ነውና ልጆቿ ሁሉም አንድ ዓይነት አይሆኑም። ፈሪ ወይም ጀግና፣ ቆንጆና መልከ ጥፉ፣ አጭር ወይም ረጅም ኃብታም ወይም ደሃ፣ የሚያዋርዳትም የሚያከብራትም በሕግ ፊት ሁሉም እኩል ልጆቿ ናቸው። የኢትዮጵያችን 85 ልጆቿ (ብሄሮቿ) በሙሉ እኩል ልጆቿ ናቸው ማለት ነው። በመሆኑም የማንም ብሄር ከማንም ብሄር የበለጠ የኢትዮጵያ ልጅ አይሆንም፣ የማንም ብሄር ባሕል ወይም ቋንቋ ከማንም ብሄር ባሕል ወይም ቋንቋ አይበልጥም። ለዚች እናት አገር ደግሞ ማንም ከማንም በላይ የሞተላትም የለም፣ በመሆኑም ማንም ብሄር ከማን ብሄር በላይ ለግዛት አንድነቷ ወይም ለባንዲራዋ ጠበቃና ዋስ ነኝ ሊል አይችልም። አራት ነጥብ! ማንኛችንም ወድደን ወይም በግል ጥረት የዚህ ወይም የዚያ ብሄር ተወላጅ አልሆንንም። ስለዚህ ካንድ ብሄር መወለድ አያኮራምም አያሳፍርምም። የሚያሳፍረው፣ በጥረታችን ሳይሆን ባጋጣሚ ተፈጥሮ ያጎናጸፈንን ማንነት ለበጎ ተግባር ማዋል ሳንችል ስንቀር ብቻ ነው።\nአይፈረድብንም! ከትውልድ ወደ ትውልድ ሲተላለፍ የነበረው ያ የፊውዳል ማህበረሰብ ባህሪያችንን፣ ይህን ብሄር ቡዳ ያኛውን ደግሞ ፉጋ፣ ይኸኛውን አጭበርባሪ ያንን ደግሞ ልቡ የማይገኝ፣ ይህንን ጨካኝ ያንን ሞኝ ወዘተ እያልን የኖርነውን፣ በዘመናዊ ትምህርት ሳሙናም አጥበነው ልንጸዳ አልቻልንም። ዛሬም፣ የኔ ብሄር ከሁሉም በላይ ለኢትዮጵያ ኅልውና የታገለ ስለሆነ ለግዛቷ አንድነትና ለባንዲራዋ ተቀዳሚ ተጠሪ ነው ሲል፣ ሌላው ደግሞ ያንተ ብሄር ለዓመታት ጨቁኖኝ ስለነበረ ብሄርህ ከኃጢያቱ እስካልጸዳ ድረስ ካንተ ጋር በቅንነት ስላገራችን የወደፊት ዕጣ ለማውራት አልችልም ብሎ እርፍ ይላል። ይኸኛውም ሆነ ያኛው ወገን የረሱት ነገር ቢኖር፣ የሰው እንጂ የሕዝብ መጥፎ እንደሌለ ነው። ዛሬ “ቄሮ” አልሻባብ ነው” “ጃዋር አሸባሪ ነው” እያልን በአደባባዩ ስንፎክርና ጃዋር ካገር እንዲባረርና የኦኤሜን ቢሮ ይዘጋ ብለን ለሰልፍ ስንወጣ፣ በቁጥር ከኛ የማያንሱ ደግሞ “ቄሮ ታማኝና ለሕዝቡ ነጻነት የቆመና በኢትዮጵያዊነቱ የሚኮራ ነው” “ጃዋር የቁርጥ ቀን ልጃችንና ወንድማችን ነው” የሚሉ ወገኖቻችን እንዳሉ ደግሞ ማወቅ ይኖርብናል። ታዲያ ይህ ሁሉ እየታወቀ፣ ለምንድነው እነዚህን ያንድ እናት ልጆችን ለግጭት የምንጋብዛቸው? ከግጭቱስ የምናገኘው ትርፍ ከመገዳደል ሌላ ምንድነው? መቼ ነው የርስ በርስ ግጭት ተሸናፊ እንጂ አሸናፊ እንደሌለው የምንረዳው?\nታዲያ እኮ መቼ ነው እኛ ከዚህ የእንስሳ ባህርያችን ተላቅቀን እንደሰው ልጅ አምላክ የሰጠንን ጭንቅላት ተጠቅመን ከታቃራኒዎቻችን ጋር ቁጭ ብለን ተወያይተን በሰላማዊ መንገድ ቅራኔዎቻችንን ለመፍታት ሙከራ የምናደርገው? መቼ ነው እኛ ሁላችንም እኩል የኢትዮጵያ ልጆች እንደሆንና ማንም ከማንም ይበልጥ ልጇ እንዳልሆነ ተረድተን፣ በእኩልነት መንፈስ ለናት አገራችን ዕድገት በጋራ የምንጥረው? መቼ ነው እኛ፣ ኦሮሞም ሆነ አማራ፣ ትግሬም ሆነ ወላይታ፣ አገውም ሆነ ሶማሌ እኩል ከኢትዮጵያ ማዕድ ተቋዳሽ መሆናችንን ተገንዝበን፣ እርስ በርስ መዋጋቱን በመተው እንድ አንድ እናት ልጆች አንተ ትብስ እኔ ልብስ ተባብለን፣ በጋራ ረሃብና ድንቁርናን የምንታገለው? መቼ ነው እኛ ለችግራችን መፍትሄ ለማግኘት መንገድ ላይ ወጥቶ መጮህ ብቻ ሳይሆን ቁጭ ብሎ በመወያየት ችግሮችን መፍታት እንደሚቻል የምንረዳው? መቼ ነው ከመንጋና የመንገድ ፖሊቲካ ከፍ ብለን ታይተን ችግሮቻችንን በክብ ጠረጴዛ ዙርያ ወይም በዋርካ ሥር ቁጭ ብለን የምንፈታው? ቀኑ እየራቀ አስቸገረኝ። በኔ ዕድሜ ዕውን ይሆናል ብዬ ገምቼ ባላውቅም ዛሬ ዛሬ ግን ይበልጥ የሚያሳስበኝ፣ በኔ ዕድሜ አለመሳካቱ ሳይሆን በልጆቻችንም ዕድሜ መሳካቱ እያጠራጠረኝ መምጣቱ ነው። ሟርተኛ ነህ አትበሉኝና አሁን “አዲስ አበቤዎች” የሚያካሄዱትን የፖሊቲካ ቅስቀሳ ሳስብ የሆነ የስድሳ ስድስቱን አብዮት ተከትሎ የመጣውን የድርጅቶች ፍትጊያ ዓይነት መጥፎ መጥፎ ሽታ ይሰማኛል። “እባብ ያየ በልጥ በረየ” የሚሉት ተረት ይሁንልኝ ብዬ ራሴን ለማጽናናት ብሞክርም፣ ያኔ በምሁራን መካከል፣ መሆን በነበረበትና ሳይሆን በቀረው “ልዩነትን አቻችሎ” አብሮ ለመኖር ያለመቻል ክስተት መልኩን እንኳ ሳይቀየር እንዳለ ጥሬው ዛሬ በመስቀል አደባባይ ሲቀርብልን የሚያስከትለው ጥፋት እየታየኝ ነው። መንግሥት ሊያስከብርልኝ ያልቻለውን መብቴን ራሴ ተደራጅቼ አስከብራለሁ ማለት ደግሞ ለመብቴ ጥሰትም ሆነ ለትግሌ አለመሳካት ዕንቅፋት የሚሆነውን ሁሉ የማስወገድ መብት አለኝ ወደሚለው አስነዋሪ የግድያ አዟሪት ውስጥ የሚከተን ይመስለኛል።\nከዚህ ተነስቼ ነው ወጣቱን ትውልድ ያላግባብ፣ የራሳቸው ያልሆነውን መፈክር አስነግበን ለራሳችን የፖሊቲካ የሥልጣን ጥም ማርኪያ ሲባል ብቻ ሊመክቱት የማይችሉትን የመንግሥትን የታጠቀና የተደራጀ ኃይል እንዲጋፈጥ መገፋፋት ኃላፊነት የጎደለው ድርጊት ነው ብል ማጋነን አይሆንብኝም። በስድሳዎቹ ያካሄድነውና ሳይሳካልን መቅረቱ ብቻ ሳይሆን ያገሪቷን የተማረውን ክፍል ለደርግ ሰይፍ የዳረግነው እንዲህ እንዲያ እያልን ነበርና ካለፈው ተምረን ያልተጓዝነው አዲስ መንገድ ፈልጎ መሞከር የሚሻል ይመስለኛል። አንዳችም ዓይነት መሻሻል ሳይደረግበት ያንኑ ስህተት እየደጋገሙ ስኬትን መጠበቅ ደግሞ ዕብደት ነው ይላሉ ፈረንጆች። በተለይም ስሕተቱ የሰው ልጆችን ነፍስ መጥፋት የሚያካትት ከሆነ!\nየዛሬው ትውልድ ወገኖቼ! እስቲ ወደ ኋላ ልመልሳችሁና ከጥቂት ዓመታት በፊት በኔ ትውልድ ዘመን በመኢሶንና ኢሕአፓ መካከል የተፈጸመውን ግጭት ለጥቂት ደቂቃም ቢሆን ላስታውሳችሁ። እነዚህ ሁለት በታሪካችን አንጋፋና የአገሪቷን ምርጥ ምሁራንን ያቀፉ ድርጅቶች፣ በጽንፈ ሃሳብ ደረጃ ያጠኑትን ዲሞክራሲያዊ እሴት በተግባር አውለው በክብ ጠረጴዛ ዙርያ ቁጭ ብለው ተወያይተው በሚስማሙበት ላይ ተስማማተው በማይስማሙበት ላይ ደግሞ ላለመስማማት ተስማማተው በአብዮቱ ውስጥ እኩል ተካፋይ ሆነው ሕዝባችንን ለድል ለማብቃት ባለመቻላቸው ያንድን ትውልድ ምሁር እንዳለ ለደርግ ሰይፍ ዳረጉ። ይህ በምድራችን ላይ ያሉ ዩኒቬርሲቲዎች ከሚሰጡት በላይ ጥሩ ትምህርት በሰጠን ነበር። ሳይድለን ቀርቶ፣ ዛሬም እዚያው ከአርባ ዓመት በፊት እነበርንበት ቦታ መገኘታችን እጅጉን ያሳዝናል። የሰው ልጅ እኮ ከእንስሳ የሚለየው አምላክ የሰጠውን አእምሮ ተጠቅሞ ካለፈው ስህተት በመማር፣ ለወደፊት ጉዞው ካለፈው የተለየና የተሻለ ዕቅድ አውጥቶ ራሱንና ኅብረተሰቡን ወደተሻለ ደረጃ ለማድረስ የመቻል ስጦታው ነው። የእኛ “ሰውነት” ግን እያጠራጠረኝ መጥቷል። የሶስት ሺህ ዓመት ታሪካችንም ከዚህ ካውሬነት ባህርይ በላይ ከፍ ሊያደርገን አልቻለም። ምናልባትም እንደሚወራው “ልዩ ሕዝቦች” እንሆን እንዴ?\nስለዚህ ወገኖቼ፣ እስቲ ሰከን ብለን እኛ ሰማንያ አምስት ያንድ እናት ልጆች ባንድ ዋርካ ሥር ተሰባስበን፣ ድሮ ድሮ አባቶቻችን ያደርጉ እንደነበረው ሁሉ፣ በመካከላችን የተፈጠረውን አለመግባባት በቤተሰብ መካከል የሚደረግና የተለመደ ጊዜያዊ ግጭት መሆኑን አምነንና ተቀብለን፣ ለጋራ እናታችን ኅልውናና ጤንነት በጋራ ሆነን የምንሠራበትን ዘዴ እንቀይስ። የግድ ሰማንያ አምስታችንም ባንድ ሃሳብ ላይ መስማማት የለብንም፣ ሁላችንም ግን የሚሰማንን የመናገርና ሌሎችን የማሳመን መብት እንዳለንና ከኛ የተሻለና አብላጫው የቤተሰቡ አባላት የተስማማበትን ሃሳብ ደግሞ ባንስማማበትም እንደራሳችን ሃሳብ አድርገን በመቀበል ለአፈጻጸሙ የምንተባበርበትን ሁኔታ እንፍጠር። ከውጪ ወራሪ ኃይል ጋር በሚደረግ ውጊያ እንጂ፣ በርስ በርስ ግጭት ምንጊዜም አሸናፊ ኖሮ አያውቅም። በሌላ አነጋገር በብሄሮች መካከል በሚደረገው ግጭት ሁላችንም ተሸናፊ ነው የምንሆነው። “የገደለው ባልሽ የሞተው ወንድምሽ” እንደሚሉት ነገር ይሆኖብንና፣ ማን ግቢ የሃዘን ድንኳን ተክለን፣ የትኛውን ገዳይ ኮንነን ለየትኛው ሟች እንድምናዝን ግራ ይገባናልና በጥብቅ እናስብበት። ሁሉም ቤት ሃዘን!\nጽሁፌን ከማጠቃለሌ በፊት ግን በአጠቃላይ ለሚዲያ ተቋማት፣ አባላት እና ጋዜጤኞች በተለይ ደግሞ ከውጭ አገር በቅርብ ወደ ኢትዮጵያ ለተመለሱት ሚዲያ ተቁማት የሚከተለውን አጭርና ከልብ የመነጨ ልመና ወይም ማሳሰቢያ ላስተላልፍ እሻለሁ። ላገራችን ልማትና የወገኖቻችን የመጻፍ፣ የመናገርና የአስተሳሰብ ተፈጥሮያዊ መብትን ለማስፈንና ለማረጋገጥ ስታደርጉ የነበረውና ዛሬም እያደረጋችሁ ያላችሁ እንቅስቃሴ በሁላችንም ዘንድ እንድትከበሩና እንድትውደዱ አድርጎአችኋል። ላለፉት ኸያ ሰባት ዓመታት ባገራችን ሰፍኖ በነበረው ሥርዓት የመጻፍና የመናገር መብት ታፍኖ በነበረበት ዘመን፣ የሕዝባችን ዓይንና ጆሮ በመሆን ያላንዳች መታከት ታስተላልፉ የነበረው ወቅታዊ ፕሮግራም ለሕዝባችን ወሳኝ የመረጃ ምንጭ ነበር። ለዚህም ታሪክ ተገቢውን ቦታና ክብር ይሰጣችኋል። ዛሬ ግን ያ አፋኙ ሥርዓት ከሥሩም ባይሆን እየተገረሰሰ ባለበት ሰዓት አገር ቤት ገብታችሁ በማስተላለፍ ላይ ያላችሁት ፕሮግራም፣ ትክክለኛ መረጃን ለሕዝብ ከማድረስ ባሻገር መረጃዎችን በወገንተኝነት ስታቀርቡ እየተስተዋላችሁ ነው። የሚጥማችሁን መረጃ ብቻ በመምረጥ ለፈለጋችሁት ዓላም እንዲጥም አመቻችታችሁ ስታቀርቡልን ቅር እየተሰኘን በመመገብ ላይ ነን፣ ከዚያም በላይ አውቃችሁም ሆነ ሳታውቁ በየገጻችሁ ላይ የምትለጥፏቸው አንዳንድ ምስሎች ዘግናኝ መሆናቸው ብቻ ሳይሆን፣ አንዱ ወገን ሌላውን በጥላቻ ዓይን እንዲያየው ብሎም አንደኛው በሌላው ላይ እንዲነሳ የሚያደርግ መሆኑን ለመመዘን አለመቻላችሁ በጣም አሳሳቢ እየሆነ መጥቷል። ሙያችሁ በመሠረቱ ከወገንተኝነት ነጻ የሆነና የምታገለግሉት ሕዝብ ትክክለኛውን መረጃ ያላንዳች አድልዖ እንዲያገኝ ነው። አንዳንዶቻችሁ ግን ኢ-ወገንተኛ መሆን የተሳናችሁ ወይም የረሳችሁ ይመስለኛል።\nሚዲያው የግል ሆኖ የባለቤቱን የፖሊቲካ ወይም የዕምነት ዓላማ ከግብ ለማድረስ የተቋቋመ ሊሆን ይችላል፣ ይህ ደግሞ ስሕተት አይደለም። በዲሞክራሲ አገሮችም በተግባር የዋለ ነው። ግን አንድን መረጃ ለሕዝብ ስታቀርቡ ተቀዳሚ ዓላማችሁ የድርጅቱን ባላቤት የፖሊቲካ አቋም፣ አስተሳብ ወይም እምነት ለሕዝብ ለማሳወቅና ለማሳካት መሆኑን በግልጽ ለሕዝባችን አስቀድማችሁ መንገር አለባችሁ። ሕዝቡ መረጃችሁ ወገንተኛ እንደሆን እንዲያውቅ ማለት ነው። መረጃ (ኢንፎርሜሽን) የኒውክሌር ኃይል ማለት ነው። እንዳጠቃቀሙ፣ የኤሌክትሪክ ብርሃንን ሰጥቶ የሕዝብን ሕይወትን ብሩህ ሊያደርግ ይችላል፣ ቦምብ ሆኖም ትውልድን ሊያጠፋ ይችላል። ሂትለር የጀርመኖች የበላይ ዘር መሆናቸውን ለማሳመንና ብሎም ጀርመን ያልሆኑትን ለመፍጀት የተጠቀመበት ትልቅ መሳርያ ኢንፎርሜሽንን ነው። ስታሊንም፣ የሩሲያ ሕዝብ ታላቅ መሆኑን ለማሳመንና ብሎም ሂትለርን ለማንበርከክ የቻለው ሕዝቡን በኢንፎርሜሽንን አስታጠቆ ነው። ስለዚህ በተቻላችሁ መጠን የምትሰጡን መረጃ ቅራኔዎችን አጥፍቶ ሕዝቦችን የሚያፋቅርና ትውልድን በበጎ መንፈስ ለማነጽ የሚረዳ እንጂ ሕዝብን በሕዝብ ላይ ሊያነሳሳ የሚችል የጥፋት ኃይል እንዳይሆን በጥብቅ አስቡበት እላለሁ።\nበተረፈ ወገኖቼ! እስከዛሬ የተከሰቱት የወገኖቻችን መፈናቀል በጭራሽ መሆን ያልነበረባቸው ክስተቶች እንደሆኑ ሁላችንም የምናውቀው ጉዳይ ነው። አዎ! አንድ ሕዝብ አንድ አገር አንድ ባንዲራ እያልን መወትወታችን መፈናቀሉን ሊያቆመው አልቻለም። ከፍላጎታችን ውጪና ባላሰብነው ሰዓትና ቦታ የሕዝቦች መፈናቀል እየቀጠለ ነው። የሕዝቦቻችንን መፈናቀል ማቆም ባንችልም በግብታዊነት መንፈስ ተነሳስተን፣ ይህንን ሕዝብ ያፈናቀለው ያኛው ሕዝብ ነው እያልን ከመኮነን መቆጠብ ግን መቻል አለብን። ከላይ እንዳልኩት እና ሁሌም መመርያዬ፣ የግለሰብ/ሰው እንጂ የሕዝብ መጥፎ የለም። ስለዚህ ከስሜታዊነት ነጻ በሆነ መንገድ ሰከን ብለን ክስተቶችን ለመዳሰስ እንሞክር። አቋም ለመውሰድ ወይም ድምዳሜ ላይ ለመድረስ አንቸኩል። የማሕበረሰብ ድር በጣም ውስብስብና ጊዜ ወስዶ በዝግታ ካልተፍተለተለ በስተቀር የባሰውኑ ሊተበተብና ለመፍታት አስቸጋሪ ሊሆን ይችላል። ለዚህ ሁሉ መፍትሄው ችግሮችን በጡንቻ ሳይሆን በጭንቅላት ለመፍታት መሞከር ነው። ችግሮቻችንን በጡንቻ ለመቅረፍ ብዙ ዓመት ሞክረናል ግን አልተሳካልንም። ስለዚህ ካለፉት ስህተቶቻችንና ተጓዳኝ ተሞክሮዎች ትምህርት ቀስመን፣ ሌላ አዲስ ጎዳና እንቀይስ። የኔ ትውልድ ማህበረሰባዊ ችግሮቻችንን ቢያንስ ቢያንስ በጽንሰ ሃሳብ ደረጃ ለይቶ ማስቀመጥ ቢችልም በተግባር ግን መፍትሄ ለማቅረብ አልቻለም። ችግሮችን ለይቶ ማወቅ ራሱ ግማሽ ስኬት ነው ይላሉ ፈረንጆች! አዎ! ችግሮቻችንን ለይተን እናውቃለን፣ መፍትሄውን ለማቅረብ የሚችል አዲስ ትውልድም አለ። እነዚህን ሁለቱን ማገናኘት ደግሞ የኛ በተለይ ያንጋፋው ትውልድ ማኅበረሰባዊ ግዴታ ይመለኛል። ያን እስካደረግን ድረስ፣ በዚህ ትውልድ ዘመን ሕዝቦቿ ተከባብረውና ተፋቅረው የሚኖሩባት፣ የኤኮኖሚው ችግሯ ተቀረፎ ሕዝቦቿ ለፍልሰት የማይዳረጉ ኩሩና ራሷን ችላ በዓለም አቀፉ ማኅበረሰብ ዘንድ አንገቷን ቀና አድርጋ የምትታይ እናት አገር እንደምትኖረን አንዳችም ጥርጣሬ የለኝም። ፈጣሪ አስተውሎትን ያብዛልን።\nጄኔቫ፣ መስከረም 20 ቀን 2018 ዓ/ም\nጸሃፊው ቀድሞ የተባበሩ መንግሥታት ድርጅት ባለሥልጣን የነበሩ የዓለም አቀፍ ሕግ ባለሙያ ናቸው።


ethiopianchurch.org - የኪነጥበብ መገኛዋ ወዴት ነው?\nየኪነጥበብ መገኛዋ ወዴት ነው?\nኪነጥበብ በአጭሩ ሲተረጎም በሰውነት እንቅስቃሴ፤ በቁስ፤ በድምጽ፣ በጽሑፍ፣ በአቀማመጥ፤ በብልሀት ተቀናብሮ የሚቀርብ የሚታይ፣ የሚደመጥ፣ የሚዳሰስ ውበት ነው። ኪነጥበብ በብልኃት፣ በዝርዝርና በጥልቀት ከማከናወን የሚገኝን ውበት ይወክላል። የኪነ-ጥበብ ዓላማውም ተግባሩም ውበትን በውበት ማቅረብ ነው። መጥኖና ቆጥቦ አሳምሮና አቀናብሮ ማሳየት፣ ማስደመጥ - ኪነጥበብ ነው። በውበትና ውብ አድርጎ በመስራት፣ የሰራውንም ለሰው ልጆች በመግለጥ እግዚአብሔርን የሚስተካከለው የለም። የሰው ልጅ ኪነጥበብን የሚማረው ከእግዚአብሔር ነው። ዙሪያችንን ስናስተውል፤ ራሳችንን ስንመረምር የእግዚአብሔርን ማስተዋልና ጥበቡን እንማራለን። መጽሐፍ ቅዱሳችን ወደር የማይገኝለት የኪነ-ጥበብ መዝገብ ነው። ዛሬ በአለማችን ላይ የመጠቁ ቴክኖሎጂዎች የስኬት ምስጢር በዙሪያችን ያለውን የእግዚአብሔር ጥበብ ጠንቅቆ በማጥናትና በመቀጸል የተገኙ ናቸው። የኪነጥበብ ሂደቱም ሆነ ትግበራው ማስተዋልና ዕውቀትን ይጠይቃል። “እግዚአብሔር በጥበብ ምድርን መሠረተ። በማስተዋልም ሰማያትን አጸና። በእውቀቱ ቀላያት ተቀደዱ፤ ደመናትም ጠልን ያንጠባጥባሉ" ምሳሌ3:19-20።\nየኪነጥበብ ዘርፎች፡፡ ሥነ-ግጥም፣ ሥነ-ጽሁፍ፤ ድራማና ቲያትር፣ የመልዕክት አጻጻፍ፣ ሙዚቃ፣ ታሪክ መንገር፣ ውዝዋዜና አቋቋም፣ ፎቶግራፍና ፊልም፤ ንድፍና ስዕል፤ መፈልፈልና ቅርጽ፣ መፋቅና መጥረብ፤ ሥነ-ህንጻና የቅጥር ውበት፤ ቤት ውስጥን ማስዋብ፤ ጥልፍ፣ ሽመናና ስፌት፤ ሸክላ ስራ። መኳኳልና መሸላለም፤ የጌጣጌጥ ስራ የመናገርና የመግለጽ ጥበብ፤ የህዝብ ግንኙነትና የመገናኛ ብዙሀን ሥራዎች፣ ጋዜጠኝነት፣ የፋሽን ትርኢት፣ . . . በሙሉ ኪነጥበብ ማዕቀፍ ውስጥ ሊካተቱ የሚችሉ የሙያና የስልጠና ዘርፎች ናቸው።\nየክርስቶስ ቤተ ክርስቲያን፤ ኪነጥበብና ዓለም፡፡ ቤተ ክርስቲያን ከዓለም ይልቅ ጥቅም ላይ ሊውል የሚችል እምቅ የኪነ-ጥበብ መዝገብና ሀብት ይዛለች። በውበት ፈጣሪነት እጹብ ድንቅ የሆነ ችሎታ ያለው እግዚአብሔር አምላክ የቤተ ክርስቲያን ራስ ነው። ተበልቶ የማይጠገበው የእግዚአብሔር ውብ ቃሉ የቤተ ክርስቲያን መመሪያ ነው። ከእግዚአብሔር የተነገረን የጥበብ ሁሉ መጀመሪያ የሆነው እግዚአብሔርን መፍራት በምዕመኑና በቤተ ክርስቲያን የኪነ-ጥበብ ባለሞያዎች ዘንድ አለ [ኢዮብ 28፡28]። ሙያው የሚፈልጋቸው ዲሲፕሊኖች ደግሞ ከዓለማውያን ይልቅ በክርስቲያኖች ዘንድ ስለሚገኝ ቤተክርስቲያንን ለኪነጥበብ መተግበሪያ አመቺ ስፍራ ያደርጋታል። ታዲያ ምንድነው የሚቀረን? ሙያውን ዋጅተን በቤተ ክርስቲያን በስፋት ጥቅም ላይ ማዋል።\nየባለሙያዎች ጥቆማ፡፡ ጌትዬ ተፈራ ከአዲስ አአበባ ዩኒቨርስቲ ሥነ-ጥበብና ዲዛይን ትምህርት ቤት በሚውራል አርት (የግርግዳ ላይ ስዕሎች) ተመርቆ ለ14 ዓመታት ያህል በባህልና ቱሪዝም መስሪያ ቤቶች በማሠልጠን፣ በጥናትና ምርምር፤ በቅርስ ጥገናና እድሳት ላይ የሠራ ወንድም ነው። በኢትዮጵያ ቃለ ሕይወት ቤተክርስቲያን በአንድ አጥቢያ ሽማግሌ ነው። ጌትዬ ከሁሉ አስቀድሞ የኪነጥበብ ሥራና ጠቢባኑ ከእግዚአብሔር የተሰጡ ለመሆናቸው ከመጽሐፍ ቅዱስ አጣቅሶ ትምህርቱን እንደሚከተለው አቅርቦልናል፦\nየጽሑፍ ጥበብና የድንጋይ ጥርብ ሥራ ቀድሞ በእግዚአብሔር ዘንድ ያለ ለመሆኑ ማስረጃው እግዚአብሔር ድንጋይ አስተካክሎ ጽሑፍን በእጁ ጽፎ ለህዝቡ መስጠቱ ነው። “እግዚአብሔር ከሙሴ ጋር የተናገረውን በፈጸመ ጊዜ በእግዚአብሔር ጣት የተጻፈባቸውን ከድንጋይ የሆኑ ሁለቱን የምስክር ጽላቶች ሰጠው … ጽላቶቹም የእግዚአብሔር ሥራ ነበሩ። ጽሕፈቱም በጽላቶች ላይ የተቀረጸባቸው የእግዚአብሔር ጽሕፈት ነበረ" ዘጸአት 32፡16፤ 31፡18። ንድፍ ከእግዚአብሔር ዘንድ ይሰጣል። እግዚአብሔር የማደሪያ ድንኳኑን ልክ፤ የሚያስፈልጉ ቁሳቁሶችን አይነትና መጠን በዝርዝርና በተሟላ ሁኔታ ነው ለሙሴ ያሳየው። “በመካከላቸውም አድር ዘንድ መቅደስ ይስሩልኝ፤ እኔ እንደማሳይህ ሁሉ፤ እንደ ማደሪያው ምሳሌ፤ እንዲሁ ሥሩት" ዘጸአት 25፡8-9። ልጁ ሰለሞን የሚሰራውን የእግዚአብሔርን ቤተ መቅደስ እግዚአብሔር ራሱ ለንጉስ ዳዊት በዝርዝር በጽሑፍ አሳውቆታል። “ዳዊትም፦ ‘የሥራውን ሁሉ ምሳሌ አውቅ ዘንድ ይህ ሁሉ በእግዚአብሔር እጅ ተጽፎ መጣልኝ’ አለ" 1ዜና 28፡19። እግዚአብሔር ባለሙያዎችን ከሚያስፈልጋቸው ዕውቀትና ችሎታ ጋር አዘጋጅቶ ለአገልግሎት ይለያል። “እግዚአብሔርም እነሆ ሙሴን እንዲህ ብሎ ተናገረው፦ እይ ከይሁዳ ነገድ የሚሆን የሆር የልጅ ልጅ፤ የኡሪ ልጅ ባስልኤልን በሥሙ ጠርቼዋለሁ። በሥራ ሁሉ ብልሀት በጥበብም፣ በማስተዋልም በእውቀትም የእግዚአብሔርን መንፈስ ሞላሁበት። የጥበብን ሥራ ያስተውል ዘንድ በወርቅና በብር በናስም ይሠራ ዘንድ ለፈርጥ የሚሆነውን የዕንቁ ድንጋይ ይቀርጽ ዘንድ፤ እንጨቱንም ይጠርብ ዘንድ፤ ሥራውንም ሁሉ ይሠራ ዘንድ። እኔም እነሆ ከእርሱ ጋር ከዳን ነገድ የሚሆን የአሂሳሚክን ልጅ ኤልያብን ሰጠሁ፤ያዘዝሁህን ሁሉ ያደርጉ ዘንድ በልባቸው ጥበበኞች በሆኑት ሁሉ ጥበብን አኖርሁ" ዘጸአት 31፡1-6። በእነዚህ የመጽሐፍ ቅዱስ ክፍሎች እግዚአብሔር ራሱ ጥበበኛ፤ ጥበብንም የሚሰጥ እርሱ መሆኑን እንረዳለን። ከዚህ በተጨማሪ እሱ የሚሰጠንን ጥበብና እውቀት ለትዕዛዙና ለክብሩ ለሆኑ ነገሮች እንድንጠቀምበት ያዛል።\nየሥዕልን ጥበብ እግዚአብሔር በሚከብርበትና እንደ እርሱ ፈቃድ በሆነ መልኩ መሥራትና ጥቅም ላይ ማዋል እንችላለን። ሥዕል በቀላሉ ገላጭና አመላካች፤ ከጽሑፍና ከንግግር ይልቅ መልዕክትን ለማስተላለፍና ለማስተማር የተሻለ አቅም ያለው በመሆኑ በዘመናት መካከል የሥነ መለኮትን ትምህርት ለማስተማር በሥፋት ጥቅም ላይ ውሏል። ከእነኚህ መካከል የሊዮናርዶ ዳቬንቺና የሚካኤል አንጀሎ ስዕሎችን መጥቀስ ይቻላል። የመጽሐፍ ቅዱስን እውነትና፤ መንፈሳዊ መረዳቶችን አጉልቶ ከማውጣት አንጻር በሥፋት የሚጠቀሰው እ.ኤ.አ. ከ1606 ዓ.ም. እስከ 1669 ዓ.ም. የኖረው ኔዘርላንዳዊው ሬምብራንት ነው። ሬምብራንት ቀለም ቅብን፤ ጭረትን፤ ብርሃንና ጥላን ለሥዕል ሥራዎቹ በሥፋት የሚጠቀም ሲሆን በተለይ በጨርቅ ላይ በሚሰራቸው ህትመቶቹ ይታወቃል። ከሥራዎቹ መካከል ሙሴ ጽላት ሲሰብር (1659ዓ.ም.)፦ ሙሴ ከእግዚአብበሔር የተሰጠውን ጽላት በቁጣ ከእጁ ሲጥለው የሚያሳይ (ዘጸአት 32፡19)፤ የብልጣሶር ግብር (1635ዓ.ም.)፦ የባቢሎኑ ንጉስ ብልጣሶር ታላቅ ግብዣ አዘጋጅቶ የእግዚአብሔርን ቤተ መቅደስ እቃዎች ጥቅም ላይ ይውሉ ዘንድ ባልተፈቀደበት ቦታ በመጠቀሙ ምክንያት አረከሳቸው። በዚህም እግዚአብሔርን ባለማክበሩ ከእግዚአብሔር የተላከች የሰው ጣት በግርግዳው ላይ ወጥታ በአረማይክ ቋንቋ “ማኔ፣ ቴቄል፣ ፋሬስ” ብላ ስትጽፍ የሚያሳይ (ዳንኤል 5፡6) ሦስቱ መስቀሎች (1653ዓ.ም.)፦ የክርስቶስ ኢየሱስንና በቀኝና በግራው አብረውት የተሰቀሉትን ሰዎች ስቅለት የሚያሳየው የህትመት ሥራው (ሉቃስ 23፡32) የሚጠቀሱት ናቸው። በቤተክርስቲያን ያለውን ገሀድ እውነት በሥዕል ማሳየት ይቻላል። በአዲስ አበባ ሥነጥበብና ዲዛይን ትምህርት ቤት ከ1984 ዓ.ም ተመራቂዎች አንዱ የሆነው ወንድም ቴዎድሮስ አድማሱ ለመመረቂያው ስሎ ያቀረበው ሥዕል ቤት የሚበረብሩ ወታደሮችንና ተገነጣጥሎ የወደቀ አንድ መጽሐፍ ቅዱስ ላይ የመሳሪያ አፈ ሙዝ ተደቅኖበት ያሳያል። ይህንን ሥዕል የተመለከተ ሰው ሌላ አስረጂ ሳያፈልገው በዘመነ ደርግ በቤተክርስቲያን ላይ የደረሰውን ስደት በቀላሉ መገንዘብ ይችላል።\nይሁን እንጂ አንድ የሥዕል ሥራ ከሚያስተላልፈው መልዕክት ባለፈ ለሥዕሎቹ የሚኖረን የፍቅር፤ ወጣ ያለ አክብሮትና በልብ ውስጥ የተለየ ሥፍራ የመስጠት ዝንባሌ ላይ ከፍተኛ ጥንቃቄ መደረግ አለበት። ሥዕሎቹ የማንም ይሁኑ የማን፤ የቱንም ያህል ይዋቡ ከብሩሽ፤ ከጨርቅና ከሸራ ወይንም ከሌላ ቁስ ተሰርተው በፎቶ ኮፒ ማሽን አልያም በሌላ ዘዴ ተባዝተው እኛ ጋር የደረሱ መሆናቸውን እንዳንዘነጋ። የአሳሳል ጥበቡን ማድነቅ የአባት ነው። ይህንን ይመስል ነበር ብለው ወቅቱንና ሁኔታውን ከማሳየት በቀር ስዕሎቹ የተሳለውን ተክተው በልባችን ውስጥ ስፍራ ሲይዙ መንፈሳዊ ነገራችንን ልንመረምር ይገባል። ጠላት ሊያጠቃን ሸምቆ የሚጠብቀው ለተዋቡ ነገሮች በቀላሉ የሚሸነፈውን ደካማ ጎናችንን ስለሚያውቅ ነው። የሥዕሎቹን ውበትና የመወከል አቅማቸውን ብቃት ተመልክተን ልንስማቸው፣ ልንሳለማቸው፣ ልናወጋቸው . . . ከዳዳን ክፉው መሹለኪያ ቀዳዳ አግኝቶ ወደ ልባችን ለመግባቱ ምልክቶች ናቸው። መረሳት የሌለበት የአምላካችን ጽኑ ትዕዛዝ አለ፦ “በላይ በሰማይ ካለው፤ በታች በምድር ካለው፤ ከምድርም በታች በውኃ ካለው የማናቸውንም ምሳሌ፤ የተቀረጸውንም ምስል ለአንተ አታድርግ፤ አትስገድላቸው፣ አታምልካቸውም" ዘጸአት 20፡4-5። ሥዕላሥዕሎችን ማሽሞንሞን፤ ማጠን፤ መሳምና መሳለም ከጣዖት አምልኮ ጋር ዝምድና ያለው እግዚአብሔር የሚጠላው ተግባር ነውና ከዚህ አይነቱ ልምምድ ፈጥነን ልንርቅ ይገባል።\nሠዓሊያን፣ ቀራጽያን ሌሎችም የኪነጥበብ ባለሙያዎች እንደ ሌላው ሰው ሁሉ ክርስቶስ ኢየሱስ የሞት ዕዳ ጽሕፈታቸውን ሰርዞ የዘላለምን ህይወት ሊያወርሳቸው ሞቶላቸዋል። በክርስቶስ ኢየሱስ አምነው በእግዚአብሔር ልጅነት በተሰጣቸው የከፍታ ደረጃ መመላለስ ይገባቸዋል። በሥራዎቻቸውም የእግዚአብሔርን መንግስት ምሥጢር ለፍጥረታት ሁሉ መግለጥ ይጠበቅባቸዋል። ከዚህ ከሚጠፋ ዓለም ጋር ሊጠፉ የተገቡ ሥራዎቻቸውን እያመረቱ እነሱም ጠፍተው እንዳይቀሩ ሳይውሉ ሳያድሩ ማንነታቸውንና ጊዜአቸውን ከተቆጣጠረው የአዕምሮ መጠበብና የእጅ ሥራቸው ለአፍታ ያህል እረፍት ወስደው መንገድም፣ እውነትም፣ ህይወትም ከሆነው ከክርስቶስ ኢየሱስ ተርታ ሰልፋቸውን ያስተካክሉ። ቤተ ክርስቲያን ይህንን ለመሳሰሉት የሙያ ዘርፎች ሥፍራ መስጠት፤ በጌታ ቤት ላሉት ባለሙያዎች ጆሮዋን ማዋስ ይገባታል። ሙያውንና ሙያተኞችን በክርስቶስ ኢየሱስ ደም ዋጅታ በቅዱስ መንፈሱ ቀድሳ ለወንጌሉ ሥራ የምታውልበትን አዲስ አተያይ በመሪዎቿ ዘንድ ማንሸራሸር፤ ዕቅድ መተለምና ሳትውል ሳታድር ወደ ተግባር መሸጋገር ይጠበቅባታል።\nያሬድ ተሾመ ገጣሚና የቲያትር ጥበባት ባለሙያ ነው። “ሞኙ ምስጢረኛ”፣ “ፍለጋ” የተሰኙ የግጥም መድብሎችን አሳትሟል። ያሬድ አንድ ግጥሙንና ኪነጥበብ ለወንጌል ሊኖር የሚገባውን ግልጋሎት አስመልክቶ ቀጥሎ ያለውን ሀሳብ አካፍሎናል፦\nየመስታወት ገበያ፡፡ እንዲያ ባቶቢሱ፣ በጐኑ መስታየት / እንዲያ በመሂና፤ በጐኑ መስታየት / እንዲያ ‘ዳልተጋፋን፤ መልካችን ለማየት / እንዲያ 'ዳልተሳልን፤ እሱኑ ለመግዛት / ቀን ወጣለትና፣ መስታወት ረክሶ / አሁን ጥንቡን ጥሎ፣ አገናው ቀንሶ / አይን ኩል ተኩሎ፣ ፀጉር ተተኩሶ / ሁሉ አበጣሪ ሁሉ ባለ ጋርሶ / ሁሉ ሆነ መልከኛ፣ ሁሉ ከማን አንሶ / ጉድፉን ተመልካች አቁሞ ምሰሶ። [ሰኔ 2000]\nኪነጥበብ ለዛ ባለው አቀራረቧ ዓለምንና ዓለማውያንን የመማረክ ጸጋ አላት። ኪነጥበብ የእግዚአብሔርን ምስጢር እንድናውቅ ከላይ የተሰጠን ችሎታ ነው። ኪነጥበብ ለተለመደው የወንጌል ሥብከት አማራጭ፣ የሚስብና ማራኪ ዘዴ ሆኖ መቅረብ ይችላል። በምንሰራቸው የሚስቡ የኪነጥበብ ሥራዎቻችን የሰዎችን ትኩረት ማግኘት እንችላለን፤ ቀጥሎም በምንኖረው ኑሮና በምንናገረው መልዕክት ሰዎችን በወንጌል እንገዛለን። የኪነ-ጥበብ ሥራዎች ቤተክርስቲያን ወደ ዓለም ከምትዘረጋቸው እጆች ዋናዎቹ ሆነው መቀረጽ ይችላሉ። ወንጌል በኪነጥበብ ተሰብኳል። ክርስቶስ ኢየሱስ በርካታ ትምህርቶቹን በምሳሌ አቅርቧል። የተለያዩ የትረካ ሥልቶችንም ተጠቅሟል። መጽሐፍ ቅዱስ የተሳካለት የሥነ-ጽሑፍ ሥራ ነው። የሥነ-ጽሑፍ ሥራዎች በውበታቸውም ሆነ በአቀራረባቸው ሰዎችን የማዕዘን ራስ ወደ ሆነው ወደ ክርስቶስ ኢየሱስ የማዳን ሥራ የሚጠቁሙ ከሆነ የመንፈሳዊነታቸው የመጀመሪያው መስፈርት ነው። ተራው ሰው ዕለት ዕለት ከሚኖረው ኑሮ ላይ በመነሳት፤ ሁሉም የሚነጋገረውንና የሚያግባባንን ቋንቋ በመጠቀም፤ በገሀድ የሚታየውን እውነት ሳንክድና ሳንሸሽ እጅግ ጥልቅ የሆነ መንፈሳዊ መልዕክት ማስተላለፍ ይቻላል - በኪነጥበብ። ዓለም ከነሥርዐቷ ምንኛ ፍትህ አልባ እንደሆነች ለሌሎች የምናሳውቅበት በምትኩም የእግዚአብሔርን መንግስት ውበትና ደስታ የምንገልጽበት፤ አለምና ዓለማውያንን የምንወቅስበት፤ ዘላለምን በሕይወት ለመኖር ዘዴው በክርስቶስ ኢየሱስ አዳኝነት ማመን ብቻ እንደሆነ የምንመሰክርበት፤ ትውልድን ከሚሄድበት የተሳሳተ ጎዳና እንዲመለስ የማንቂያ ደወል ማቃጨል የሚቻልበት፤ መርገምን ሊያሰብር የሚችል መረዳት ውስጥ ገብተን ሌሎችን የምናስገባበት ውጤታማ ዘዴ ኪነጥበብ ነው። ይህ ደግሞ ለኪነጥበብ የተሰጠ ጸጋ ነው። በኪነጥበብ ሥራዎች ውስጥህን ትገልጻለህ። በኪነጥበብ ራስህን ትተህ የሌሎችን ጩኸት መጮኽ ትችላለህ። በውበት ውስጥ የዚህን ዓለም አላፊነትና ከንቱነት ማንጸባረቅ ትችላለህ። የክርስቲያንም የዐለማዊም የጋራ መለኪያ የሆነውን ሞራልና ግብረገብ መንፈሳዊ መነሻቸውን በማጉላት ተቀባይነታቸውን ታጠናክራለህ። የዘመኗ ቤተክርስቲያን ኪነጥበብን በተገቢው መጠን ጥቅም ላይ ስታውለው አትስተዋልም። ኪነጥበብን ከዓለም መማረክና ወደ ሥፍራው መመለስ ያስፈልገናል።\nወንድም ከበደ መርጊያ የፊልም ባለሙያ ነው። በአዲስ አበባ ዩኒቨርሲቲ የብዙኃን መገናኛ መምህር ሆኖ አገልግሏል። አሁን “የመዳን ቀን” የተሰኘ መንፈሳዊ የቴሌቪዥን ፕሮግራም ያቀርባል። ከበደ መገናኛ ብዙኃንን ለወንጌል ሥራ ለማዋል ሊደረግ የሚገባውን ተግባራዊ እንቅስቃሴ እንደሚከተለው ይጠቁመናል፦\nሚዲያ ስንል በርካታ ነባርና አዳዲስ የብዙኃን መገናኛ ዘርፎችን፦ ሬዲዮ፣ ቴሌቪዥን፣ ሕትመት፤ የጥበብ ዘርፎች፦ ሥነጽሑፍ፣ ሙዚቃ ወይንም ዝማሬ፣ ድራማ፣ ፎቶግራፍና ፊልም፤ እንዲሁም ዘመኑ ያፈራቸው አኒሜሽንና ኢንተርኔት ብሎም እዚህ ውስጥ ያልተጠቀሱትን ሌሎች የመረጃ ማስተላለፊያ ዘዴዎችንና አውታሮቻቸውን ያጠቃልላል። በእነኚህ የሙያ ዘርፎች ረገድ ቤተክርስቲያን ተልእኮዋን እንድትፈጽም ዓለም አቀፍ የኢትዮጵያ ወንጌላውያን አብያተ ክርስቲያናት የሚዲያ ጥምረት መመስረት ግድ ይላል። ጥምረቱ የመቋቋሙ አስፈላጊነት ያለንን ዕውቀት፣ ልምድ፣ ገንዘብና መሣሪያ በመጋራትና በመደጋገፍ የእግዚአብሔርን መንግስት ሥራ ለማፋጠን የሚካሄደውን ጥረት ማገዝ፤ የሚዲያንና የብዙኃኑን ሥሜትና ትኩረት መሳብና ከተፈለገው ዓላማ ጎን እንዲቆሙ ለማድረግ ያለውን ኃይል ለወንጌል ትምህርትና ስርጭት በሙላት መጠቀም ማስቻል ነው። በተለይ ህጻናትና ወጣቶች በእግዚአብሔር እምነትና ፍቅር ውስጥ እንዲያድጉ የሚረዱ፤ በአሁኑ ጊዜ ቴሌቪዥንና ኢንተርኔት የሚያራግፉባቸውን የማደናገሪያ ፊልሞች የሚተኩ ፕሮግራሞችን ተረባርቦ ማዘጋጀት ያስፈልጋል። የሚዲያ አገልግሎቶችን በኢትዮጵያ ወንጌላውያን አብያተክርስቲያናት በዲኖሚኔሽን ደረጃ፤ በክልል፣ በአጥቢያዎች፣ በሕብረቶች፣ በገጠርና በከተማ በዓለም አቀፍ ደረጃ አስተባብሮ አሁን የተጀመረውን ራዕይ ማሳደግ ያስፈልጋል። በሚዲያ አገልግሎት ውስጥ የሚያገለግሉ ወገኖችንም ሙያዊ ብቃት ማሳደግ። የዚህ ቅንጅት ግብ መሆን ያለበት ሙያዊ መስፈርቶችን ያሟሉ ስብከቶችን፣ ትምህርታዊ ፕሮግራሞችን፣ ቃለ መጠይቆችን ወዘተ፤ በተንቀሳቃሽ ምስል ወይንም በቪዲዮ፤ በአኒሜሽን፣ በፎቶግራፍ፣ በድምጽና በጽሑፍ ቀርጾና አቀነባብሮ በዲቪ፣ በዲቪዲ፣ በቪሲዲ፣ በሲዲ በተፈላጊው ፎርማት ማዘጋጀት። ይህንን ውጤት ለማምጣት መጋቢዎች፣ ወንጌላውያን፣ መምህራን፣ ነቢያት፣ ሐዋርያት፣ መዘምራን . . . ሌሎችም አገልጋዮች ሰዎችን በወንጌል ለመድረስ በሚያቅዱበት ጊዜ ራዕያቸው ላይ በመመስረት መወያየት፣ በየደረጃው ጥናት ማድረግ፣ መጸለይ፣ ለአሠራር አመቺና ከአገልግሎቱ ባህርይና ሊደረሱ ከታቀደላቸው ወገኖች አንጻር አመቺ የሆኑትን የመገናኛ ብዙኃን አይነቶች መምረጥን ይጠይቃል። ክርስቲያን ባለሙያዎች የሙያ ሥነምግባርን አሟልተው መገኘት፤ መንግስት ለሚያወጣቸው ህጎች ተገዢ ሆኖ መገኘት፤ ከሁሉ በላይ በቅድስና ማገልገልን መርህ አድርገው መንቀሳቀስ ይጠበቅባቸዋል። በሚገኙት የሥልጠና እድሎች እራሳቸውን ከዘመኑ ቴክኖሎጂዎች ጋር ማስተዋወቅም ተወዳዳሪ ሆኖ ለመስራት ይጠቅማል። ውጤቶቹን ለሬዲዮና ቴሌቪዥን፣ ለህትመት፣ ለግለሰቦች በነፍስ ወከፍ፣ በድረ ገጾች በማሰራጨት የወንጌል ሥርጭትን ማገዝ ይቻላል።\nስዕሉ፦ በኔዘርላንድስ ተወላጁ ሬምብራንት፤ [1598 ተወለደ – 1661 ዓ.ም ሞተ፤ 1645 ዓ.ም. ተሳለ]


ይሄ ፎቶ በጣም ብዙ ነገር ይናገራል፤ ኢትዮጵያዬ ለነገሽ መጥኔ ይስጥሽ!!! ጌታቸው ሽፈራው | EthioReference >\n6:31 am - Monday November 29, 2021\nይሄ ፎቶ በጣም ብዙ ነገር ይናገራል፤ ኢትዮጵያዬ ለነገሽ መጥኔ ይስጥሽ!!! ጌታቸው ሽፈራው\nይሄ ፎቶ በጣም ብዙ ነገር ይናገራል፤ ኢትዮጵያዬ ለነገሽ መጥኔ ይስጥሽ!!!\n*…. ሰው ሰክሮም አብዶም እንዲህ አይሰራም…!!!\n1) ከልክ ያለፈ ተወዳጅና አስመሳይነት ነው። ጠቅላይ ሚኒስትሩን አድዋ ዘማች አድርገዋቸው አረፉት። በቀጣይ ደግሞ የእምነት በዓል አክብሩ ሲባሉ ከአንዱ መላክ ጎን ለጎን ወይ አስመስለው ያስቀምጧቸዋል። በነገራችን ላይ ከዚህ ይልቅ የአድዋ ዘማቾች ፎቶ ጠጋ ብለው ጠቅላይ ሚኒስትሩ የተነሱትን ፎቶ ቢለቁ ይሻላቸው ነበር።\n2) የሀሰት ትርክት ፍጥጥ፣ ግጥጥ ብለው የመጣበት ነው። አሁን አብይ አህመድ በአድዋ ጦርነት እንደነበሩ አስመስሎ የሚያቀርብ ኃይል አጤ ምኒልክ ጡት ቆረጠ ብሎ ሀውልት መትከሉኮ አይገርምም። አጤ ምኒልክ ጥይት ተኩሶ ያረገፋቸው ኮከቦች አሉ ብሎ አጤ ምኒልክን ዓለምን ጨለማ ለማድረግ የሰራ አድርገው ቢዋሹ አይፈረድባቸውም።\n3) የአድዋ ድል በዓልን ተሻምተው እያከበሩት ያሉት አድዋን ወድደውት አይደለም። እንዲያውም በእጅጉ ስለሚጠሉት ነው። በዓሉን በማክበር ስም ታሪክ አጣምመው፣ አበላሽተው ዋጋ አልባ ማድረግ ነው። ልክ የኢትዮጵያውያን የሆነችውን አዲስ አበባን ዋጋ አልባ እናደርጋለን እንዳሉት፣ የኢትዮጵያውያን መለያ የሆነውን አድዋን ዋጋ አልባ አድርጎ መጣል ነው የሚፈልጉት። ከአመታት በኋላ ካድሬ ድንኳን ውስጥ እንደሚያከብረው ጊዜ አመጣሽ በዓል ሕዝብ ጣል እርግፍ አድርጎ እንዲተወው ይፈልጋሉ። በሚቀጥለው አመት ደግሞ የክልላቸው ካድሬ እስከነቀፈቱ አንዱ የአድዋ ጀግና ፎቶ ጎን ለጎን ይቀመጣል። አሊያም አብይን የአድዋ ጀግና አድርገን አሳምነናቸዋል ብለው አብይን እንደ አድዋ ጀግና አድርገው ማዶ ለማዶ ያነኛውን ከእነ ቀፈቱ ይለጥፉታል።\nአድዋን ቢያከብሩት ኖሮ የአድዋን እሴት ያከብሩ ነበር። ከአድዋ በዓል ይልቅ በዓሉን አዲስ አበባ ላይ ማክበራቸው፣ እነ አጤ ምኒልክ እንዳይወሱ ያደረጉትን ጥረት እንደ ትልቅ ድል ያዩታል። በዚህ በዓል አከባበር እየተናገሩ ያሉትን ተመልከቱ። በዚህ በዓል ሰበብ የኦሮሚያ ክልል ፕሬዝደንት ጥላቻ ነበር ሲያወራ የነበረው። ታሪክ ሽሚያና ቅሚያ አለ ሲል ነበር። ያን በምን አጣጣሙት? የአብይን ፎቶ በማስገባት። የኢትዮጵያ ታሪክ ፀሐፊዎች ሀሰት ሲፅፉ ነበር ብሎ ሲደነፋ ነበር። የማያውቀውን ታሪክ በሀሰት የተፃፈ ነው እያለ በቀደም ወደ ስልጣን የመጡትን ሰውዬ በእነ አጤ ምኒልክ ቦታ አስቀምጦ የአድዋ ድል መሪ አድርጎ አቅርቧል።\nሰው ሰክሮም አብዶም እንዲህ አይሰራም። እነሱ ምን እንደሆኑ እንጃለታቸው።


የዲፕሎማሲ ሠራተኞች አስተዳደር የሚመለከቱ በስራ ላይ ያሉ አጠቃላይ ሕጎች እና አተገባበራቸው የዳሰሳ ፅሑፍ | adisjustice\nየዲፕሎማሲ ሠራተኞች አስተዳደር የሚመለከቱ በስራ ላይ ያሉ አጠቃላይ ሕጎች እና አተገባበራቸው የዳሰሳ ፅሑፍ\nPosted on September 23, 2015 by adisjustice\nአዘጋጅ፡- አዲስአለም ደስታ(LLB)\nነሓሤ 11 ቀን 2007 ዓ.ም.\nበጥቂት የዉጭ ግንኙነት አጀንዳዎችና በዉስን ተዋንያን ታጥሮ የነበረው ጥንታዊ የዲፕሎማሲ አሰራር በሂደት ዳብሮና ተለዉጦ የዘመኑ ዓለም አቀፍ ግንኙነት የደረሰባቸው ስፋትና ጥልቀት ያላቸው ዉስብስብ የዲፕሎማሲ ስራዎች በርካታ መንግስታዊና መንግስታዊ ያልሆኑ ተዋንያን በመከናወን ላይ ይገኛሉ። እነዚህ ከሽብርተኝነት፣ ከሕገወጥ የሰዎችና የዕቃዎች ዝዉዉር፣ ከአየር ንብረት መዛባት፣ ከሰብአዊ መብቶች እንዲሁም ከሌሎች በርካታ ኢኮኖምያዊ፣ ፖለቲካዊና ወታደራዊ ጉዳዮች ጋር የተያያዙ ዲፕሎማስያዊ ሥራዎች በተለያዩ የሁለትዮሽና የባለብዙ ወገን መድረኮች ላይ በመንግስታት፣ መንግስታዊ ባልሆኑ ድርጅቶች፣ በዜጎችና በፓርላማዎች ወ.ዘ.ተ. የሚከናወኑ ናቸው።\nበዚህ ረገድ የበርካታ አገሮች ልምድና አሰራር እንደሚያመለክተው እነዚህ በሉዓላዊ መንግስታት አማካኝነት በሁለትዮሽና በባለብዙ ወገን መድረኮች ላይ የሚደረጉት የዉጭ ግንኙነት እንቅስቃሴዎች የየመንግስታቱን ብሔራዊ ጥቅሞች ማስከበርያ ግቦች ለማሳካት በሚያስችል መልኩ ከዉጭ ጉዳይ በተጨማሪ የተለያዩ ባለድርሻ አካላትን በማሳተፍና ወጥነት ያለው የሕግ ማዕቀፍ በመዘርጋት ግልጽ በሆነ የአሰራር ሥርዓት የሚመሩ ናቸው።\nበአገራችንም የዉጭ ጉዳይና አገራዊ ደኅንነት ፖሊሲና ስትራቴጂ ለማስፈፀም ከዉጭ ጉዳይ በተጨማሪ ሌሎች የአስፈፃሚ አካላት ስልጣንና ተግባር ለመወሰን በወጣው አዋጅ ቁጥር 691/2003 በተሰጣቸው ስልጣንና ኃላፊነት መሠረት በቀጥታም ሆነ በተዘዋዋሪ በዉጭ ግንኙነት እንቅስቃሴው ተሳትፎ በማድረግ ላይ ይገኛል።\nይሁንና ከዉጭ ጉዳይ ሚኒስቴር ለዘመናት ሲያከናዉናቸው የቆየዉን የዉጭ ግንኙነት አገልግሎት ሥራዎች ግልጽ፣ ቀልጣፋና ዉጤታማ በሆነ መንገድ ለመምራትና ሌሎች ባለድርሻ አካላትን አስተባብሮና አቀናጅቶ በተሻለ ሁኔታ ለመስራት የሚያስችል፣ የሌሎች አገራት ጠቃሚ ልምድና ተሞክሮ፣ እንዲሁም ያለንበትን የዓለም አቀፍ ፣ አህጉራዊና አገራዊ ተጨባጭ ሁኔታ ከግምት የሚያስገባ ዘመናዊ የዉጭ ግንኙነት አገልግሎት ለመገንባት የሚያችል ወጥነት ያለው የሕግ ማዕቀፍና የተጠናከረ ተቋማዊ የአሰራር ሥርዓት ዘርግቶ ለመንቀሳቀስ አልተቻለዉም።\nከዚህ ነባራዊ ሁኔታ በመነሳት ግልጽ፣ ቀልጣፋና ዉጤታማ የሆነ ተቋማዊ የአሰራር ሥርዓት ለመዘርጋት፣ አቅሙ፣ ብቃቱና ክህሎቱ የዳበረ ቁርጠኛ የዲፕሎማሲ ሠራዊት ለማፍራት፣ ዘመናዊና ሙያዊ የዲፕሎማሲ አገልግሎት(Career Diplomatic Service) ለመገንባት፣ እንዲሁም አግባብነት ያላቸው ባለድርሻ አካላትን አስተባብሮና አቀናጅቶ ለማንቀሳቀስ፣ በድምሩ ዉጤቱም አገራዊ ተልዕኮን በተሻለ ሁኔታ ለማሳካት እንዲያስችል የኢትዮጵያ ፌዴራላዊ ዴሞክራሲያዊ ሪፐብሊክ የዉጭ ግንኙነት አገልግሎት አዋጅ እንደፀደቀ በዉጭ ጉዳይ ሚኒስቴር የዓለም አቀፍ ሕግ ጉዳዮች ዳይሬክቶሬት ጄኔራል ካዘጋጀው መግለጫ መረዳት ይቻላል።\nበስራ ላይ ያሉ አጠቃላይ ሕጎች\nአሁን በስራ ላይ ያሉት በዲፕሎማሲ አገልግሎት ዙርያ ላይ ተፈፃሚነት ያላቸው ሕጎች በዋነኝነት የኢትዮጵያ ፌዳራላዊ ዴሞክራሲያዊ ሪፐብሊክ ሕገ- መንግስት፣ የዉጭ ግንኙነት አገልግሎት አዋጅ ቁጥር 790/2005 እና የፌደራል የመንግስት ሠራተኞች አዋጅ ቁጥር 515/1999 ናቸው።\nሕገ-መንግስቱ ሁሉም ኢትዮጵያዉያን የሀገሪቱ የተጠራቀመ ዕውቀትና ሀብት ተጠቃሚዎች የሚሆኑበትን መንገድ የመቀየስ፣ የኢኮኖሚ ሁኔታዎች በማሻሻል እኩል ዕድል እንዲኖራቸው የማድረግ፣ ሀብት ፍትሐዊ በሆነ መንገድ የሚከፋፈሉበትን ሁኔታ የማመቻቸት ግዴታ እንዳለበት ያስቀምጣል። በተጨማሪም፣ የሠራተኛዉን ህዝብ ጤንነት፣ ደህንነትና የኑሮ ደረጃ ለመጠበቅ መንግስት መጣር እንዳለበት ሕገ-መንግስቱ ይደነግጋል። ሕገ-መንግስት አጠቃላይ ድንጋጌ እንደመሆኑ ዝርዘሩ በአብዛኛዉን ግዜ የሚወሰነው በአዋጅ፣ ደንብና መመሪያ ነው። በተያዘው ርእሰ ጉዳይ ሕገ-መንግስቱ ለማስፈፀምና ዝርዝር ጉዳይ ለመወሰን የወጡት የዉጭ ግንኙነት አገልግሎት አዋጅ ቁጥር 790/2005 እና የፌደራል የመንግስት ሠራተኞች አዋጅ ቁጥር 515/1999 ናቸው። የዚህ የዳሰሳ ፅሑፍ ዓላማ፣ የአዋጁ ላለመተግበር በተወሰነ መልኩ የአዋጁ ይዘት በተገቢው አለማወቅ አንድ ምክንያት ሊሆን ስለሚችል የዲፕሎማሲ ሠራተኞች አስተዳደር የሚመለከቱ በስራ ላይ ያሉ አጠቃላይ ሕጎች በተለይም በዉጭ ግንኙነት አዋጁ ያሉትን ክፍተቶች ማሳየት እና በአተገባበራቸው ላይ የሚታዩ ከአዋጁ ይዘት አለመጣጣም በማሳየት ለሚመለከታቸው አካላት ጠቃሚ የሆነ ግብአት መስጠት ነው።\nዲፕሎማት ማን ነው?\nዲፕሎማት ማን ነው? ለሚለው ጥያቄ በተዘዋዋሪ መልክ መልስ የሚሰጠው “የዉጭ ግንኙነት አገልግሎት አዋጅ ቁጥር 790/2005 ነው። ትርጓሜው እየተመዘዘ የሚወጣ(Derivative definition) የሚባል ዓይነት ነው። ይሄ ማለት ዲፕሎማት ማን ነው የሚለዉን ጥያቄ ለመመለስ በመጀመሪያ፣ የዉጭ ግንኙነት አገልግሎት፣ የዉጭ ግንኙነት አገልግሎት ሠራተኛ፣ እና የዲፕሎማቲክ አገልግሎት ዘርፍ በጥንቃቄ ማንበብ ያስፈልጋል። በመጨረሻም የዲፕሎማቲክ አገልግሎት ሠራተኛ በሚለው የወል ስም ማን እና የትኞቹ የሥራ ክፍሎች እንደሚያካትት መለየት ይቻላል።\nየዲፕሎማቲክ አገልግሎት ሠራተኛ ማለት በዲፐሎማቲክ አገልግሎት ዘርፍ የሚሰራ ሠራተኛ ነው። በዲፐሎማቲክ አገልግሎት ዘርፍ የተካተቱት በሚኒስትሩና በሚስዮን የተዘረጉ የሚከተሉት የስራ ክፍሎች ያካትታል። እነሱም፡-\nየኢኮኖሚና ቢዝነስ ዲፕሎማሲ\nየፐብሊክ ዲፕሎሲና ኮሚዉኒኬሽን\nየፕሮቶኮል የስራ ክፍል\nየዓለም አቀፍ ሕግ ጉዳዮች\nየዳያስፖራ ተሳትፎ ጉዳዮች\nየጾታና ርቱዓዊ ተሳትፎ ጉዳዮች እና\nሌሎች በሚኒስትሩ የሚወሰኑ ተዛማጅ የስራ ክፍሎች\nየተጠቀሱት የስራ ክፍሎች ዝርዝር ሁሉን አቀፍ(Exhaustive List) ሳይሆን አማላካች(Illustrative) የሚባል አገላለፅ ነው። ከተዘረዘሩት ዉጭ ያሉት የስራ ክፍሎች በዲፐሎማቲክ አገልግሎት ዘርፍ ለማካተት ሁለት መሰናክል ሊያልፉ ይገባል። እነሱም፡-\nየሚኒስትሩ ዉሳኔ ናቸው።\nስለዚህ በዝርዝሩ ዉስጥ ያልተካተቱት የስራ ክፍሎች በዲፐሎማቲክ አገልግሎት ዘርፍ ለመካተት የሚኒስትሩ ዉሳኔ ብቻዉን በቂ አይደለም። ሚኒስትሩ አንድ የስራ ክፍል የዲፐሎማቲክ አገልግሎት ዘርፍ ነው ብሎ ከመወሰኑ በፊት፣ ከተዘረዘሩት የስራ ክፍሎች ቢያንስ ከአንድ የስራ ክፍል ተዛማጅ መሆን አለበት። እዚህ ላይ ሁለት ምሳሌዎች መጥቀስ ተገቢ ነው። የዉጭ ግንኙነት አገልግሎት አዋጅ ከወጣ በኃላ የተቋቋሙት የድንበርና ድንበር ተሻጋሪ ሀብቶች ዳይሬክቶሬት ጄኔራል እና የፖሊሲ ምርምርና ትንተና ዲፓርትመንት በየትኛው ዘርፍ እንደሚካተቱ ማየት ይቻላል። የድንበርና ድንበር ተሻጋሪ ሀብቶች ዳይሬክቶሬት ጄኔራል የዓለም አቀፍ ሕግ ጉዳዮች ዳይሬክቶሬት ጄኔራል አካል የነበረ እንዲሁም የተለያዩ የፖለቲካ ዉሳኔ የሚወሰንበት እንደመሆኑ የፖለቲካ ዲፕሎማሲ ዉስጥ ሊካተት ይችላል። በተመሳሳይ የፖሊሲ ምርምርና ትንተና ዲፓርትመንት በአሁኑ ሰአት እየሰጠው ያለዉን “የፖለቲካ ምክር አገልግሎት”(የፖሊሲ ክፍተት በመለየት የፖሊሲ አማራጭ ማቅረብ) እንዲሁም የተቋቋመበት ዓላማ በማየት ከዓለም አቀፍ ሕግ ጉዳዮች ዳይሬክቶሬት ጄኔራል የሚያመሳስል ባህሪ አላቸው፤ እሱም ሁለቱም በተለያየ ዘርፍ ቢሆንም የምክረ ሀሳብ ያቀርባሉ። እንዲሁም በአገራት ሁለትዮሽ ግንኙነት ያተኮሩ ስራዎች ስለሚሰሩ በፖለቲካ ዲፕሎማሲ ዉስጥም ሊካተት ይችላል። የተዛማጅነት ጥያቄ መስፈርት ስለሚያሟሉ እና ሁለቱ የተቋቋሙትም በሚኒስትሩ ዉሳኔ በመሆኑ በዲፐሎማቲክ አገልግሎት ዘርፍ የሚካተቱ ናቸው።\nዲፕሎማት ማነው የሚለዉን ጥያቄ ከተመለሰ በኃላ ተከትለው የሚመጡት ጥያቄዎች የአቀጣጠር መንገድ፣ ስለሙከራ ግዜ፣ የደረጃ እድገት፣ ስለምደባ፣ ጥሪና ዝዉውር፣ ደሞዝ፣ መከበር ስላለባቸው የስነ-ምግባር መርሆች፣ ከስራ ስለመሰናበት፣ የሚሰጡ የተለያዩ ጥቅማ ጥቅሞችና የሲቪል ሰርቪስ አዋጅ ተፈፃሚ የሚሆንበት አገባብ እንደሚከተለው ቀርቧል። በመጨረሻም በአፈፃፀም የሚታዩ ክፍተቶችና መወሰድ ስላለባቸው እርምጃዎች አስተያት ለመስጠት ተሞክሯል።\nሚኒስቴር መስሪያ ቤቱ የመንግስት መስሪያ ቤት እንደመሆኑ በመርህ ደረጃ ቅጥር የሚከናወንበት መንገድ ከአድልዎ የፀዳ፣ ግልጽነትና ተጠያቂነት የሰፈነበት መሆን አለበት። እነዚህ መስፈርቶች እንዲያሟላ ከተፈለገም እንደአስፈላጊነቱ ለህዝቡ ተደራሽ በሆኑ የመገናኛ አዉታሮች የስራ ማስታወቅያ መዉጣት አለበት። ይሄንን ታሳቢ በማድረግም የዉጭ ግንኙነት አዋጁ የዲፕሎማቲክ አገልግሎት ሠራተኛ ሆኖ ለመቀጠር የሚፈልግ በአዋጁ የተቀመጡትን መስፈርቶች ማሟላት ይኖርበታል። እነሱም፡-\nኢትዮጵያዊ ዜጋ መሆን\nለሕገ-መንግስቱ ታማኝ መሆን\nበማናቸዉም የትምህርት ዘርፍ ዕዉቅና ከተሰጠው ከፍተኛ የትምህርት ተቋም ቢያንስ የመጀመሪያ ዲግሪ ማቅረብ\nየተስማሚነት ማረጋገጫ ማጣርያን ማለፍ\nከኤች.አይ.ቪ/ኤድስ በስተቀር የጤንነት ማረጋገጫ የህክምና ምርመራ ማለፍ\nዕድሜው ቢያንስ 21 ዓመት የሞላው\nሚኒስቴሩ የሚያወጣቸዉን የመግብያ ፈተናዎች ማለፍ\nከወንጀል ነፃ መሆኑን የሚያረጋግጥ የፖሊስ ማስረጃ ማቅረብ እና\nየዉጭ አገር ዜግነት ያላት የትዳር ጓደኛ ካለው ሚኒስቴሩን ማሳወቅ ናቸው።\nበተጨማሪ ከላይ የተዘረዘሩ መስፈርቶች እንደተጠበቁ ሆኖው የዲፕሎማቲክ አገልግሎት ሠራተኛ ምልመላ ዕዉቀትና ችሎታን መሠረት ባደረገ ግልጽ ዉድድር መሠረት እንደሚፈፀም ይደነግጋል። በዚህ መሰረት አንድ ሰው ቋሚ የዲፐሎማቲክ አገልግሎት ዘርፍ ሰራተኛ ለመሆን የሚከተሉትን ሂደቶች ማለፍ አለበት፡-\nየተቀመጡትን መስፈርቶች ማሟላት\nየተስማሚነት ምዘና ማለፍ\nየሙከራ ግዜዉን መጨረስ እና\nየብቃት ማረጋገጫ ፈተና ማለፍ ናቸው።\nተስማሚነት ማለት የዉጭ ግንኙነት አገልግሎት ዕጩ ተቀጣሪ ቅድመ-ቅጥር ወይም ቋሚ የዉጭ ግንኙነት አገልግሎት ሠራተኛ ድህረ-ቅጥር ማንነት መረጃ በተመለከተ እንደሁኔታው ለመቀጠር ወይም በቅጥር ለመቀጠል ይችል እንደሆነ ብቃቱ ወይም ተገቢነቱ የሚረጋገጥበት ነው። የተቀጣሪ ተስማሚነት የማጣራት ስራ ዋናው ዓላማዉ ተቀጣሪው የተደበቀ ማንነት አለመኖሩን፣ በተለያዩ የዉስጥና የዉጭ ኃይሎች ጫና ስር ያልወደቀ፣ ለተለያዩ ጎጂ ሱሶችና ባህሪያት ያልተጋለጠ መሆኑንና በስራው አጋጣሚ የሚያያቸዉን፣ የሚሰማቸዉን የሚይዛቸዉንና የሚሰራባቸዉን ሚስጥራዊ መረጃዎች በአግባቡ መያዝ የሚችል መሆኑን ለማጣራት እና በአጠቃላይ የሚሰጠዉን አገራዊ ተልዕኮ በታማኝነት ሊወጣ የሚችል በሆንን አግባብነት ካላቸው አካላት ጋር በመተባበር የሚሰራ የማረጋገጥ ስራ ነው።\nየቅጥር መስፈርቶቹ ተመሳሳይነት ያላቸው ቢሆንም የአስተዳደርና የቴክኒክ አገልግሎት እና የድጋፍ አገልግሎት ዘርፎች ሠራተኞች የቅጥር ሁነታና አስተዳደር የሲቪል ሰርቪስ ሕጎች ተፋፃሚ ናቸው።\nበአዋጁ መሰረት የዲፕሎማቲክ አገልግሎት ሠራተኛ ቋሚ ሆኖ ከመቀጠሩ በፊት በካሪክለሙ መሰርት በዉጭ ግንኙነት አገልግሎት ማሰልጠኛ እንስቲትዩት የሚሰጠዉን የአንድ ዓመት የክፍል ዉስጥ የዲፕሎማቲክ ስልጠና እና ለአንድ አመት ተኩል የሚሰጠዉን የስራ ላይ ስልጠና በአጥጋቢ ዉጤት ማጠናቀቅ እንዳለበት ይደነግጋል። እዚህ ነጥብ ላይ ከፌደራሉ ሲቪል ሰርቪስ አዋጅ የሚለይበት ዋናው ነጥቦች፡-\nየሙከራ ግዜው ርዝመትና\nየሙከራ ግዜው ዓላማ ናቸው።\nበሲቪል ሰርቪስ አዋጅ የሙከራ ግዜ ስድስት ወር ሆኖ የሙከራ ግዜ ተቀጣሪው በተቀጠረበት የስራ መደብ ከኣጥጋቢ በታች ካመጣ የሙከራ ግዜው ለተጨማሪ ሦሥት ወር እንደሚራዘም ይገልፃል። የሙከራ ግዜው ዓላማም አዲስ የተቀጠረ የመንግስት ሰራተኛ ስለ ስራ አፈፃፀሙ ክትትል እየተደረገ ብቃቱን ለማረጋገጥ ነው። በሌላ በኩል በዉጭ ግንኙነት አዋጅ የሙከራ ግዜ ሁለት ዓመት ተኩል ሆኖ ቢያንስ ኣጥጋቢ የስራ አፈፃፀም ምዘና ዉጤት ካላስመዘገበ የሙከራ ግዜው ለተጨማሪ ስድስት ወር እንደሚራዘም ይገልፃል። የአዋጁ አጠቃላይ ድንጋጌዎች በጥምረት ሲነበቡ የሙከራ ግዜው ዓላማ ከብቃት ምዘና በተጨማሪ የሙከራ ግዜ ተቀጣሪው አመለካከትንም ለመመዘን ጭምር ነው። በዚህ ጉዳይ ሁለቱ አዋጆች የሚያመሳስላቸው በተራዘመው የሙከራ ግዜ፣ የሙከራ ግዜ ተቀጣሪው ከኣጥጋቢ በታች ካመጣ ያለ ካሳ መሰናበቱ ነው።\nአዋጁ ሚኒስትሩ ከከፍተኛ የትምህርት ተቋማት ጋር በመተባበር በተቋማቱ ከፍተኛ ዉጤት ካስመዘገቡ ተማሪዎች መካከል በተለማማጅነት መመልመል እንደሚችል፣የሚለማመዱ ተለማማጆች ስለሚኖራቸው መብትና ግዴታ እንዲሁም የመመረቅያ ጥናቶቻቸው ከዉጭ ግንኙነት አገልግሎት ሥራ ጋር የሚዛመዱ እንዲሆኑለማበረታታት የተለያዩ ማትግያዎች ስለሚዘጋጁበት በመመሪያ እንደሚወሰን ይገልፃል።\nከዚህ መረዳት እንደምንችለው ተለማማጅ መሆን የሚችለው በከፍተኛ የትምህርት ተቋማት በመማር የሚገኝ ሲሆን የልምምድ ግዜዉም እስከሚመረቅ ያለዉን ግዜ ነው። በተጨማሪ የሚመለመሉት በተቋማቱ ከፍተኛ ዉጤት ካስመዘገቡ ተማሪዎች መካከል ሆኖ የሚመለመሉትም ሚኒስትሩ ከነኚህ ከፍተኛ የትምህርት ተቋማት ጋር በመተባበር ነው። እዚህ ላይ የሚነሱ ጥያቄዎች፣ ከከፍተኛ የትምህርት ተቋማት የተመረቁ፣ በተማሩባቸው ከፍተኛ የትምህርት ተቋማት ከከፍተኛ ዉጤት በታች ያመጡ፣ ወይም በራሳቸው ተነሳሽነት ጥያቄ በማቅረብ ተለማማጅ መሆን ይችላሉ ወይ የሚሉ ናቸው። አዋጁ በማንበብ መረዳት እንደሚቻለው የሚመለምለው ሚኒስትሩ፣ የሚመለመሉትም ያልተመረቁ ከፍተኛ ዉጤት ያስመዘገቡ ናቸው።\nደሞዝና ሌሎች ጥቅማ ጥቅሞች\nየአሠሪ ዋና ዋና ግዴታዎች ከሚባሉት መካከል ደሞዝ የመክፈል ግዴታ ቀዳሚው ነው። የብዙ አገራት ልምድ እንደሚታየው በብዙ አገራት በተለያዩ ግዜያት በተለይም በኢንዱስትሪ አብዮት ግዜ እንደታየው በሠራተኛና አሰሪ መካከል ባለው ከፍተኛ የሆነ የመደራደር አቅም አለመመጣጠን(Bargaining Power) ሠራተኛው ላይ ከፍተኛ ለሆነ የጉልበት ብዝበዛ መጋለጣቸው ታሪክ ምስክር ነው። ይሄን ለመከላከልም በሁሉም አገራት(በተለይም በግል ዘርፋቸው) በሚያስብል መልኩ ዝቅተኛ የስራ ሁኔታዎች(Minimum Working Conditions) በማስቀመጥ መፍትሔ ሊሰጡት ሞክረዋል። አሰሪው መንግሥት በሚሆንበት ግዜ፣ መንግስት የዜጎቹን ደኅንነት መጠበቅና የኑሮ ሁኔታ ማሻሻል ግዴታው ስለሆነ ሠራተኛው ለጉልበት ብዝበዛ የመጋለጥ ዕድሉ “በጽንሰ-ሐሳብ ደረጃ” ዝቅተኛ ነው። ሕገ-መንግስቱም ሁሉም ኢትዮጵያዉያን የሀገሪቱ የተጠራቀመ ዕውቀትና ሀብት ተጠቃሚዎች የሚሆኑበትን መንገድ የመቀየስ፣ የኢኮኖሚ ሁኔታዎች በማሻሻል እኩል ዕድል እንዲኖራቸው የማድረግ፣ ሀብት ፍትሐዊ በሆነ መንገድ የሚከፋፈሉበትን ሁኔታ የማመቻቸት ግዴታ እንዳለበት ያስቀምጣል። በተጨማሪም፣ የሠራተኛዉን ህዝብ ጤንነት፣ ደህንነትና የኑሮ ደረጃ ለመጠበቅ መንግስት መጣር እንዳለበት ሕገ-መንግስቱ ይደነግጋል።\nሚኒስትሩ ከሚዘረጋው ሙያዊ የዉጭ ግንኙነት አገልግሎት ሥርዓትና ከመንግስት የመክፈል አቅም ጋር በማገናዘብ፣ ተጨባጭ ብቃትና ችሎታ ያላቸዉን ባለሙያዎች ወደ ሚኒስቴሩ ለመሳብና ይዞ ለማቆየት የሚያስችል የዲፕሎማቲክ አገልግሎት ሠራተኞች የደሞዝ እርከን እና ተጨባጭ ዉጤትን መሠረት የሚያደርግ የማትግያ ሥርዓት አጥንቶ ለሚመለከተው የመንግስት አካል በማቅረብ፤ ሲፈቀድ ተግባራዊ እንደሚያደርግ ተገልጿል።\nየሚከፈረለው የደሞዝ መጠን በዋናነት የሚወሰነው የአገሪቷ የመክፈል አቅም ነው፤ ትግራዎት ሲተርቱ “ዘየብላያ አዴኻስ ካብ እምኒ ትፀንዕ” እንደሚሉት አገሪቷ የመክፈል አቅም ከሌላት ሌሎች አገራት እንደሚያደርጉት ተበድራ ለደሞዝ መክፈል ማዋል ትክክል አይደለም፤ መንግስት አንፃራዊ የሆነ የመክፈል አቅም ቢኖረዉም፣ የተገኘዉን በሙሉ ለፍጆታ ይዋል ማለትም አይደለም። ነገር ግን የአገር እድገት ያለ ህዝብ እድገት ትርጉም የሌለው በመሆነ የማመጣጠን እና እድገቱም ፍትኃዊና ሁሉን አቀፍ ማድረግ መቻል ነው።\nየዲፕሎማቲክ አገልግሎት ሠራተኞች የደሞዝ እርከን እና ተጨባጭ ዉጤትን መሠረት የሚያደርግ የማትግያ ሥርዓት ከመንግስት የመክፈል አቅም ጋር በማገናዘብ፣ ተጨባጭ ብቃትና ችሎታ ያላቸዉን ባለሙያዎች ወደ ሚኒስቴሩ ለመሳብና ይዞ ለማቆየት የሚያስችል አጥንቶ ለገንዘብና ኢኮኖሚ ልማት ሚኒስቴር በማቅረብ እና በማስፈቀድ ተግባራዊ ማድረግ ነው። በአዋጁ መሰረት የሠራተኞች የደሞዝ እርከን እና የማትግያ ሥርዓት ተግባራዊ የሚሆነው ደንብ በማዉጣት ሳይሆን የዉጭ ጉዳይ ሚኒስቴር ጉዳዩን አጥንቶ ለገንዘብና ኢኮኖሚ ልማት ሚኒስቴር በማቅረብ እና በማስፈቀድ ነው።\nየዉጭ ግንኙነት አገልግሎት የዲፕሎማቲክ፣ የአስተዳደርናአገልግሎት እንዲሁም የድጋፍ አገልግሎት በሚባሉ ሦሥት ዘርፎች የተከፈለ ነው።የዲፕሎማቲክ አገልግሎት ዘርፍ በበኩሉ ከፍተኛ፣ መካከለኛ፣ መጀመሪያ ደረጃ የአገልግሎት ምድብና የቆንስላ አገልግሎት ምድብ በመባል ይከፈላሉ። በዲፕሎማቲክ አገልግሎት ምድብ ከፍተኛው ባለሙሉ ስልጣን ሚኒስትር ሲሆን የመጨረሻው ደግሞ አታሼ ነው።የዲፕሎማቲክ አገልግሎት ሠራተኛ የመነሻ ቅጥር ከአታሼ ደረጃ እንደሚጅምርም አዋጁ ይደነግጋል።\nቋሚ የዲፕሎማቲክ አገልግሎት ሠራተኛ በትምህርትና በሙያው ክህሎት ዝግጅት፣ በሥራና ልምዱና የአፈፃፀም ምዘና ዉጤት ላይ ተመስርቶ ከአንድ የሙያ መሰላል ወደሚቀጥለው ከፍ ያለ የሙያ መሰላል በደረጃ እድገት የሚሸጋገርበትን ስርዓት ሚኒስቴሩ እንደሚዘረጋ፤ የላቀ የሥራ አፈፃፀም ምዘና ዉጤት የሚያስመዘግብ የዲፕሎማቲክ አገልግሎት ሠራተኛ በልዩ ሁኔታ ፈጣን የደረጃ እድገት የሚያገኝበት አሰራር በስርዓቱ እንደሚካተት ተገልጿል። በምን ያክል ግዜ ልዩነት ከአንድ እርከን ወደ ሌላ እርከን እንደሚያድግ፣ ለማደግ የሚያስፈልጉ መስፈርቶች፣ እና በልዩ ሁኔታ ፈጣን የደረጃ እድገት የሚገኝበት አሰራርና አተገባበር ለመወሰን ረቂቅ ደንብ የተዘጋጀ ቢሆንም በረቂቅ ደንቡ ላይ ከአንድ እርከን ወደ ሌላ እርከን ለማደግ የሚያስፈልገው ግዜ ረጅም ከመሆኑ የተነሳ ተጨባጭ ብቃትና ችሎታ ያላቸዉን ባለሙያዎች ወደ ሚኒስቴሩ ለመሳብና ይዞ ለማቆየት የሚደረገዉን ስራ ከባድ ያደርገዋል።\nምደባ፣ ጥሪና ዝዉዉር\nበአዋጁ መሰረት አራት ዓይነት የምደባ፣ ጥሪና ዝዉዉር አካሄዶችና አንድ ለየት ያለ የምደባና ዝውውር ስርዓት ተቀምጧል። እነሱም፡-\nከሚኒስቴሩ ወደ ሚስዮን\nከሚስዮን ወደ ሚኒስቴሩ\nከሚስዮን ወደ ሚስዮን እና\nበሚኒስቴሩ ዉስጥ ባሉ የስራ ዘርፎች መካከል ናቸው። በበይነ-መንግስታዊ ድርጅት ዉስጥ በግዝያዊነት ለማገልገል በሚኒስትሩ የሚሰጥ ይሁንታም ከዚህ ጉዳይ የተያያዘ ነው።\nከሚኒስቴሩ ወደ ሚስዮን፣ ከሚስዮን ወደ ሚኒስቴሩ እና ከሚስዮን ወደ ሚስዮን የሚደረገው ምደባ፣ ጥሪና ዝዉዉር “የዉጭ ጉዳይ ሚኒስቴር ሠራተኞች የዉጭ ምደባ፣ ዝዉዉርና ጥሪ አፈፃፀም መመሪያ ቁጥር 17/2005” መሰረት ተግባራዊ ይሆናል። በዚህ መመሪያ ካሉት ክፍተቶች መካከል የዉጭ ምደባ ኮሚቴ አባላት ስብጥር ነው። በመመሪያው አንቀጽ 6 ንዑስ አንቀጽ 2 መሰረት የኮሚቴው አባላት፡-\nየሰው ሀብት ማኔጅመንት ዳይሬክቶሬት ጀኔራል……………………………ሰብሳቢ\nከአምስቱ አህጉራት ዳይሬክቶሬት ጀኔራሎች በኮሞቴው የሚመረጥ አንድ-ም/ሰብሳቢ\nአምስቱም የአህጉራት ዳይሬክቶሬት ጀኔራሎች…………………………………..አባል\nየሴቶች ጉዳይ ዳይሬክቶሬት ጀኔራል……………………………………………..አባል\nበሠራተኛው የሚመረጡ የሠራተኞች ተወካዮች……………………………….…አባል\nየሰው ሀብት ማኔጅመንት ዳይሬክቶሬት ጀኔራል የሚመደብ……ፀሐፊ ድምጽ አልባ\nእዚህ ላይ በኮሚቴው ያልተካተቱት ዳይሬክቶሬት ጀኔራሎች ማለትም፣ የዓለም አቀፍ ሕግ ጉዳዮች፣ ዓለም አቀፍ ድርጅቶች፣ የቆንስላ ጉዳዮች፣ ቢዝነስ ዲፕሎማሲ፣ የዳያስፖራ ጉዳዮች፣ ድንበርና ድንበር ተሻጋሪ ሀብቶች እና የፖሊሲ ምርምርና ትንተና ዲፓርትመንት ዳይሬክቶሬት ጀኔራሎች በኮሚቴው አለመካተት በምደባው ፍትሓዊነትና ሁሉን አቀፍነት የራሱ ተጽዕኖ አለው።\nበዚህ ርእስ ላይ መነሳት ያለበት ሌላው ጉዳይ፣ በበይነ-መንግስታዊ ድርጅት ዉስጥ በጊዜያዊነት ወይም በዉሰት ማገልገል ስለሚቻልበት አገባብ ነው። አንድ የዉጭ ግንኙነት አገልግሎት ሠራተኛ በበይነ-መንግስታዊ ድርጅት ዉስጥ ለኢትዮጵያ ከሚኖረው ፋይዳ አንፃር ታይቶ በጊዜያዊነት እንዲያገለግል ሲፈለግ ወይም ሠራተኛው በራሱ ጥያቄ ሲያቀርብ ሚኒስትሩ ሊፈቅድ እንደሚችል፤ የሚኒስትሩ ይሁንታ ሳያገኝ በበይነ-መንግስታዊ ድርጅት ዉስጥ ሊያገለግል እንደማይችል በአዋጁ ተገልጿል። በተጨማሪ በበይነ-መንግስታዊ ድርጅት ዉስጥ በጊዜያዊነት ወይም በዉሰት እንዲያገለግል የሚሰጠው ፈቃድ በበይነ-መንግስታዊ ድርጅቱ ዉስጥ በጊዜያዊነት ወይም በዉሰት ማገልገሉ በዋናነት የኢትዮጵያ ብሔራዊ ጥቅም ለማስጠበቅ የሚኖረው ፋይዳ ሲኖር ነው። አሁን ባለው አካሄድ ግን አዋጁ በሚያስቀምጠው ግልፅ፣የተቀናጀና ወጥነት ያለው አሰራር አልተዘረጋም።\nየሲቪል ሰርቪስ አዋጅ ተፈፃሚነት\nአግባብነት ያላቸው እና የማይቃረኑ የፌደራል መንግስት ሠራተኞች አዋጅ ቁጥር 515/1999 እና በዚሁ አዋጅ መሠረት የወጡ ደንቦችና መመሪያዎች እንዲሁም የሌሎች ሕጎች ድንጋጌዎች በዚህ አዋጅና በአዋጅ መሠረት የወጡ ደንቦችና መመሪያዎች የተሸፈኑ ጉዳዮችን በሚመለከት በሟሟያነት ተፈፃሚ እንደሚሆኑ አዋጁ ይደነግጋል። ነገር ግን በሕግ አረቃቀቅ ስርዓት(Legislative Drafting) የአዋጁ የተፈፃሚነት ወሰን ከተቀመጠ በኃላ የሌሎች ሕጎች ድንጋጌዎች በአዋጁ ባልተሸፈኑ ጉዳዮች ተፈፃሚነት ክፍተት የመሙላት ሚና ይኖራቸዋል። ይህ አዋጅ ስናየው ግን የተፈፃሚነት ወሰን ካለመኖሩ በተጨማሪ የሌሎች ሕጎች ድንጋጌዎች ተፈፃሚነት የሚኖራቸው በዚህ አዋጅና አዋጁን መሠረት አድርገው የወጡ ደንቦችና መመሪያዎች የተሸፈኑ ጉዳዮችን በሚመለከት በሟሟያነት እንደሚያገለግሉ ነው። በዚህ አዋጅ ያልተሸፈኑ በሲቪል ሰርቪሱ አዋጅ እና የሌሎች ሕጎች ድንጋጌዎች የተሸፈኑ ጉዳዮች ቢሆኑም በአዋጁ አተረጓጎም ተፈፃሚነት አይኖራቸዉም። ስለዚህ የድንጋጌው አላማ የሲቪል ሰርቪሱ አዋጅ እና የሌሎች ሕጎች ድንጋጌዎች የዉጭ ግንኙነት አዋጅ ዉስጥ በተሸፈኑ ጉዳዮች ያልተገለፀ ዝርዝር ካለ እንደማሟያ እንዲያገለግሉ ነው ማለት ይቻላል።\nእዚህ ላይ የሚነሳው ጥያቄ፣ የዉጭ ግንኙነት አዋጁ በዲፐሎማቲክ አገልግሎት ዘርፍ የሚሰራ የዲፕሎማቲክ አገልግሎት ሠራተኛ በመግብያው ላይ እንደተቀመጠው …ወጥነት ባለዉና በተቀናጀ ተቋማዊ አሰራር ለማስተዳደር…የሚያስችል መሆን ስላለበት ሁሉን አቀፍ እና ሰራተኛዉም የተቋሙ ዋናው ሀብት በመሆኑ በዋናነት የሠራተኛው መብትና ግዴታዎች በአዋጁ ማካተት ወይም የሚካተቱበት አገባብ መቀመጥ ነበረበት። ለምሳሌ በአዋጁ ያልተገለፁ\nመደበኛ የስራ ሰዓት፣\nየስራ መዉጫና መግብያ ሰዓት፣\nየትርፍ ሰዓት ስራ፣\nስለ ሕዝብ በዓላትና የሳምንት የስራ ቀናት\nየስራ ዉል ስለማቋረጥ የተመለከቱ እና ሌሎች ተመሳሳይ ጉዳዮች በየትኛው ሕግ እንደሚተዳደሩ ግልፅ አይደለም።\nየአዋጁ እና በአፈፃፀም ላይ የሚታዩ ክፍተቶች\nአሁን አዋጁ በደንብ መተግበር ባልተጀመረበት ሁኔታ ያሉበትን ክፍተቶች ቡሉ በሙሉ ለመዘርዘር አስቸጋሪ ቢሆንም፤ አዋጁ በሚፈለገው መልኩ አለመተግበር ምክንያት በቂ የቅድመ ዝግጅት ስራ አለመሰራት፣ የአዋጁ ይዘት አለማወቅ ወይም ለመተግበር አለመፈለግ ቢሆኑ እንኳ በከፊል የአስተዳደር ድክመት ነው። በአዋጁ ላይ አሰራር እንደሚዘረጋላቸው የተቀመጡ ተግባራት ቢኖሩም እስካሁን አሰራር አልተዘረጋላቸዉም። ከዚህ ጥናት ጋር የተያያዘ በአዋጁ እና በአፈፃፀም ላይ ካሉ ክፍተቶች መካካል፡-\nየመሸጋገሪያ ድንጋጌ አለመኖር፡- አብዛኛዎቹ ስርዓት የሚቀይሩ አዋጆች ሲወጡ፣ ማለትም መስሪያ ቤቱ ሲተዳደርበት የነበረው ሕግ ሲቀየር፣ የነበረው ተቋም በአዲስ ተቋም ሲቀየር፣ የተለየ መብትና ግዴታ የሚጥል ሕግ ሲወጣ ከነበረው አሰራር ወደ አዲስ አሰራር ለመግባት የሽግግር ግዜ ያስፈልጋል። በተያያዘ ጉዳይ በነባሩ አዋጅና በአዲሱ አዋጅ ያሉ መብትና ግዴታዎች አለመመሳሰል የነበሩ መብትና ግዴታዎች ወደ አዲሱ አዋጅ እንዴት እንደሚተላለፉ፣ የተጀመሩ ጉዳዮች እንዴት እንደሚስተናገዱ፣ በነባሩ ሕግ የነበሩ ደረጃዎች በአዲሱ ሕግ እኩያዎቹ ማሳየት ያካትታል። ለምሳሌ፡- በሲቪል ሰርቪሱ አዋጅ ቅጥር የሚፈፀመው በፕሳ ስርዓት ሆኖ ከፕሳ1 እስከ ፕሳ9 የሚደርስ ነው 9 ደረጃዎች አሉት፤ በዉጭ ግንኙነት አገልግሎት አዋጅ ደግሞ ከአታሼ ጀምሮ እሰከ ባለሙሉ ስልጣን ሚኒስትር የተዘረጋ በአጠቃላይ 10 ደረጃዎች አሉት። እዚህ ላይ የሚነሳው ጥያቄ በሲቪል ሰርቪሱ አዋጅ ፕሳ1 የነበረ ሰው በዉጭ ግንኙነት አገልግሎት አዋጅ እኩያው አታሼ ነው ወይስ ሦሥተኛ ፀሐፊ፣ በሲቪል ሰርቪሱ አዋጅ ፕሳ9 የነበረ ሰው በዉጭ ግንኙነት አገልግሎት አዋጅ እኩያው ሚኒስትር ነው ወይስ ባለሙሉ ስልጣን ሚኒስትር? የሚሉ ናቸው። በነባሩ አዋጅ የነበሩትን ደረጃዎች በአዲሱ አዋጅ ያላቸዉን ምንዛሪ በኣዋጁ መገለፅ ነበረባቸው። እንደ መፍትሔ ግን አዋጁን ለማስፈፀም በሚወጣው ደንብ ማካተት ይቻላል።\nየአቀጣጠር መንገድ፡- የዲፕሎማቲክ አገልግሎት ሠራተኛ የመነሻ ቅጥር ከአታሼ እንደሚጀምር፤ ከአታሼ በላይ ያሉ ክፍት የስራ ቦታዎች በደረጃ እድገት ወይም በዉስጥ ዝውዉር እንደሚሞላ ይደነግጋል። ከአታሼ በላይ ያሉ ክፍት የስራ ቦታዎች በደረጃ እድገት ወይም በዉስጥ ዝውዉር መሙላት ካልተቻለ ሚኒስቴሩ በሥራ አመራር ምክር ቤት ዉሳኔ በዚህ አዋጅ የተደነገጉ መስፈርቶችን የሚያሟሉ ሠራተኞችን በመቅጠር ሊሞላ እንደሚችል ይደነግጋል። እዚህ ላይ የሚታየው ክፍተት ክፍት በሆኑ የስራ ቦታዎች የሚቀጠሩ የዉጭ ሠራተኞች ከመቀጠሩ በፊት በደረጃ እድገት ወይም በዉስጥ ዝውዉር ለመሙላት ተሞክሯል ወይ፣ በዚህ አዋጅ የተደነገጉ መስፈርቶችን ያሟላሉ ወይ፣ቅጥር የተፈፀመው በሥራ አመራር ምክር ቤት ዉሳኔ ነው እና ከዉጭ እንዲቀጠሩ ለዉሳኔ የሚቀርቡ ሠራተኞችስ እንዴት ነው የሚመለመሉት(በትዉውቅ ነው ወይስ በታዋቂነት) የሚሉ ጥያቄዎች መመለስ አለባቸው። ለምሳሌ አንድ በሚኒስትር አማካሪ 1 የሚቀጠር የዉጭ ሠራተኛ ደንቡ ገና ረቂቅ ቢሆንም ቢያንስ 15 ዓመት የስራ ልምድ ሊኖረው እንደሚገባ፣ ግልፅ የሆነ የስራ ማስታወቅያ ወጥቶ፣ መግቢያ ፈተና አልፈዉ፣ በአዋጁ ያሉትን ሌሎች መስፈርቶች አሟልቶው ሲገኙ እና የሥራ አመራር ምክር ቤቱ ሲወስን ብቻ ነው ቅጥር ሊፈፀም የሚችለው። አሁን ባለው አካሄድ ግን አሰራሩ በግለሰቦች ይሁንታ የተመሰረተ እንጂ ወጥ የሆነ ስርዓት የተዘረጋለት ግልፅነትና ተጠያቂነት የተላበሰ አሰራር አይደለም። ግልፅ የሆነ ሕግ ባለበት ሁኔታ ከተቀመጠው ሕግ ዉጪ መስራት በተዘዋዋሪ መልኩ ሕጉን እንደመሻርና እንደማሻሻል ስለሚቆጠር ዉሳኔ የሰጠው አካል ማንም ሰው ይሁን አሰራሩ ትክክል አይደለም።\nየተለማማጆች ሁኔታ፡- አዋጁ ሚኒስትሩ ከከፍተኛ የትምህርት ተቋማት ጋር በመተባበር በተቋማቱ ከፍተኛ ዉጤት ካስመዘገቡ ተማሪዎች መካከል በተለማማጅነት መመልመል እንደሚችል፣የሚለማመዱ ተለማማጆች ስለሚኖራቸው መብትና ግዴታ እንዲሁም የመመረቅያ ጥናቶቻቸው ከዉጭ ግንኙነት አገልግሎት ሥራ ጋር የሚዛመዱ እንዲሆኑ ለማበረታታት የተለያዩ ማትግያዎች ስለሚዘጋጁበት በመመሪያ እንደሚወሰን ይገልፃል። አሁን ባለው አሰራር ግን መመሪያ ካለመዉጣቱም በተጨማሪ ከከፍተኛ የትምህርት ተቋማት ከተመረቁ በኃላ ላስመዘገቡት ዉጤት ትኩረት ሳይሰጠው በተለማማጅነት እየገቡ ይገኛል። በተለማማጅነት የሚገቡትም ተለማማጅ ሆኖ ለመቀጠል ሳይሆን በጊዜ ሂደት ወደ ዲፕሎማቲክ አገልግሎት ቋሚ ሠራተኝነት ሲለሚሸጋገሩ ነው። ይሄ ማለት ግን ከተመረቁም በኃላ በተለማማጅንት አይግቡ ሳይሆን መመሪያ ተዘጋጅቶለት ግልፅ፣ ተአማኒና ያለው፣ ግልፀነትና ከወገንተኝነት የፀዳ መሆን አለበት።\nየሲቪል ሰርቪስ አዋጅ ተፈፃሚነት፡- በዚህ አዋጅና በአዋጅ መሠረት የወጡ ደንቦችና መመሪያዎች የተሸፈኑ ጉዳዮችን በሚመለከት አግባብነት ያላቸው እና የማይቃረኑ የፌደራል መንግስት ሠራተኞች አዋጅ ቁጥር 515/1999 እና በዚሁ አዋጅ መሠረት የወጡ ደንቦችና መመሪያዎች እንዲሁም የሌሎች ሕጎች ድንጋጌዎች በሟሟያነት ተፈፃሚ እንደሚሆኑ አዋጁ ቢደነግግም በዚህ አዋጅ ያልተሸፈኑ በሲቪል ሰርቪሱ አዋጅ እና የሌሎች ሕጎች ድንጋጌዎች የተሸፈኑ ጉዳዮች ቢሆኑም በአዋጁ አተረጓጎም ተፈፃሚነት አይኖራቸዉም። አግባብነት ያላቸው እና የማይቃረኑ የፌደራል መንግስት ሠራተኞች አዋጅ ቁጥር 515/1999 እና በዚሁ አዋጅ መሠረት የወጡ ደንቦችና መመሪያዎች እንዲሁም የሌሎች ሕጎች ድንጋጌዎች ተፈፃሚ እንዲሆኑ የተሸፈኑ የሚለዉን የቃል ግድፈት ስለሆነ ያልተሸፈኑ በሚለው መስተካከል አለበት።\nየዉጭ ግንኙነት አገልግሎት ሥራዎች ግልፅ፣ ቀልጣፋና ዉጤታማ በሆነ መንገድ ለመምራት እና ተጨባጭ ብቃትና ችሎታ ያላቸዉን ባለሙያዎች ወደ ሚኒስቴሩ በመሳብና ይዞ በማቆየት የዉጭ ጉዳይና አገራዊ ደኅንነት ፖሊሲና ስትራቴጂው ያስቀመጣቸውን ግቦች በተሟላ መልኩ ለማሳካት፣ ሙያዊ የዲፕሎማሲ ሥርዓት(Career Diplomatic Service) በመተግበር፣ የማስፈፀም አቅሙ፣ ብቃቱና ክህሎቱ የዳበረና አገራዊ ተልዕኮዉን በሚገባ የሚወጣ የሰው ሀይል ለማፍራትና ለማስተዳደር፣ በዳሰሳ ፅሑፉ የተገለፁትን እና ሌሎች በስራ ላይ ያሉ አጠቃላይ ሕጎች በተለይም በዉጭ ግንኙነት አዋጁ ያሉትን ክፍተቶች እና በአተገባበራቸው ላይ የሚታዩ ከአዋጁ ይዘት የማይጣጣሙ አሰራሮች በማስተካከል የዉጭ ጉዳይና አገራዊ ደኅንነት ፖሊሲና ስትራቴጂው ያስቀመጣቸውን ግቦች በተሟላ መልኩ በማሳካት የአገራችን ብሔራዊ ጥቅም ማስጠበቅ አለብን።\n the Constitution of the Federal Democratic Republic of Ethiopia Proclamation No. 1/1995, Federal Negarit Gazeta , 1st year No.1, Addis Ababa, 21st August 1995 አንቀፅ 89 እንዲሁም 41 እና 42\n Foreign Service Proclamation No. 790/2013, Federal Negarit Gazeta , 19th year No.52, Addis Ababa, 23rd July, 2013 አንቀጽ 2(1)፣ 2(2)፣ 2(10) እና 2(11) ማንበብ ይቻላል።\n የድንበርና ድንበር ተሻጋሪ ሀብቶች ዳይሬክቶሬት ጄኔራል እና የፖሊሲ ምርምርና ትንተና ዲፓርትመንት ዳይሬክተር የሆኑትን እንደቅደም ተከተላቸው ኃይለስላሴ ሱባና አምባሳደር መርዋን በድሪ በመጠየቅ ያገኘሁት ነው።\n Supra note 2 አንቀጽ 21\n Id አንቀጽ 22\n Id አንቀጽ 2(22) እና 24(2)\n Id አንቀጽ 21(3)\n Id አንቀጽ 25(3)\n Federal Civil Service Proclamation No. 515/2007, Federal Negarit Gazeta , 13th year No.15, Addis Ababa, 19th February, 2007 አንቀጽ 20(1) 20(2)፣ እና 20(3) ማንበብ ይቻላል።\n Supra note 2 አንቀጽ 25(3) እና 25(4)\n Id አንቀጽ 31\n Id አንቀጽ 32\n እናት ከሌላት ልቧ ከድንጋይ በላይ ይጠጥራል ማለት ነው።\n Id አንቀጽ 7\n Id አንቀጽ 8፣9፣10 እና 11 ይመለከቷል።\n Id አንቀጽ 23(2)\n Id አንቀጽ 27 (1) እና (2)\n Id አንቀጽ 29፣ 33 እና 36 ይመለከቷል።\n Id አንቀጽ 57(1)ና (2) አጽንኦት ተጨምሮበት\n Id አንቀጽ 23(2) እና (3)


መሀመድ አወል ሃምዛ ያልተዘመረለት የሃበሻው ምድር ባለ አሻራ - Kaliti Press\nYou are at:Home»Uncategorized»መሀመድ አወል ሃምዛ ያልተዘመረለት የሃበሻው ምድር ባለ አሻራ\nBy Kaliti Press\t August 11, 2019 No Comments\nወሎ የኢትዮጵያ እስልምና የስበት ማዕከል ናት። የእነ አባጌትዬ፣ የእነ ፈቀህ ዙበይር፣ የእነ ሀጂ አቡየ ፤የነ ሸህ ጫሌ፤የነ ሸህ ደባትይ፤የዳንይና የአንይ ፤ የነ ሸህ ዳውድ ማርየ፤ የነ ጀማ ንጉስ ኧረ ሥንቱን ልዘርዝረው??? የስንቱ መሻኢክና ወልይ መፍለቂያ ቅዱስ ምድር ናት ወሎ። የእስልምናው ብቻ ሳይሆን በክርስትናውም እነ ሀይቅ እስጢፋኖስን፣ ግሸን ማርያምን፣ ቅዱስ ላሊበላን በውስጧ ያቀፈች የክርስትናው አውታር እና መሰረትም ነች።\nከጥቂት ዓመታት በኋላ 3000 ዓመት የሚሞላት የተድባበ ማርያም መቅደስ እና ቤተክርስትያን የሚገኘውም በዚሁ በወሎ ውስጥ ነው። መንዙማ የወሎ ሙስሊሞች ለኢትዮጵያውያን የሃይማኖት ወንድሞቻቸው ያበረከቱት እጅግ አስደናቂውና ተአምረኛው ትውፊትና ስጦታ ነው። ታላቁ ኢትዮጲያዊው ሙፍቲ ሸህ ኡመር ሲናገሩ መንዙማ በመላው አለም ሞልቷል የወሎው ግን አጃኢበኛ ነው ። መደዱ ፤አሰካኩ፤አገጣጠሙ፤ለዛና ወዘናው፤ዝማሬዋና ፍሰቱ የጠመመውን ቀልብ ያቃናዋል ፤ የደረቀውን ልብ በቶሎ ያረሰርሰዋል ሲሉ ምስክርነታቸውን ሰጥተዋል ።\nመንዙማማ ሞልቷል ላገር የሚበጅ\nአጃኢብ የሚያሰኝ የወሎው ነው እንጅ\nየሚባልለት ወሎ በኢስላማዊ ኪነጥበብ መፍለቂያነቱ ወርጅናሌ ባለውለታ ሆኖ ይነገርለታል ። በኢትዮጵያ ታሪክ የመጀመሪያው መንዙመኛ የ19ኛው ክፍለ ዘመኑ ዓሊም እና በዓጤ ዮሀንስ 4ኛ እንግልት እና መሰደድ የደረሰባቸው የራያው መሻኢክ ጀማሉዲን አንይ ናቸው። ጀማሉዲን አንይ ሌላ ስማቸው ሞሀመድ ሮብሶ እንደሚባል ከሰሞኑ በከድር ታጁ ጥሁፍ አንብቤያለሁ። ጀማሉዲን አረብኛና ኦሮምኛ ቋንቋ አቀላጥፈው የሚናገሩ እና መንዙማወቻቸውንም በአረብኛ ቋንቋ እንደሚያዘጋጁ ታውቋል። ጀማሉዲን አንይ ትግርኛ ቋንቋን ቢችሉትም አይናገሩም ነበር ለዚህ ምክንያታቸው በምን ቃላት መግለጥ እንዳለብኝ ስለከበደኝ ልተወው። ብቻ ደረሳወቻቸውን ትግርኛ እንዳይናገሩ ይከለክሉ እንደነበር ሰምተናል።\nየቃሉ ምድር ያስገኘችው ሶብረኛው ሰው መሀመድ አወል ሃምዛ መንዙማን ለዚህኛው ትውልድ በለዛኛውና በሸገነው አማርኛ ለኢትዮጵያውያን ነፍስና ልቡና ያደረሰ ባለ ታላቅ አሻራ ነው። የሚያስገመግመው መግነጢሳዊ ድምጡ ቀልብያን ስብስብና ሽክፍ አድርጎ ወስዶ ሌላ ዓለም ላይ የሚከተውና የሚያሰግረው መሀመድ አወል ሃምዛ የመጀመሪያውን አማርኛ መንዙማ በካሴት ያሳተመው በ1987 አም ነው። መሀመድ አወል ሃምዛ የድምጡን ውበትና ለዛ እንዴት መግለጥ እንዳለብኝ አላውቅም። በተለይ ስርቅርቅ እንጉርጉሮወችን የሰማሁ ጊዜ የሚሰማኝ ስሜት የተለየ ነው። አስገምጋሚ ድምጡን እንዳሻው በጀማው መሃከል በለቀቀው ጊዜ ጆሮውን የማይሰጥ ሰው ካለ ተፈጥሮ የበደለችው መሆን አለበት። በመንዙመኞች መሃል የእኔ ነፍስ መስማት የምትሻው የእሱን እንጉርጉሮ ብቻ ነው፤ በመሀመድ አወል እንጉርጉሮ እጥዋቱና እንሰሳቱ ሁሉ የሚመሰጡ ይመስለኛል። በተለይ ክርስትያን ወንድሞቼና እህቶቼ የመሀመድ አወልን እንጉርጉሮ እስከዛሬ በቸልተኝነት አልያም በሌላ ምክንያት ካልሰማችሁት እጅጉን ቀርቶባችኋ።\nመሀመድ አወል በሚያስገመግመው አስደናቂ ድምጡ የሚያንቆረቁረው ዜማው ፍሰቱና አብረው የተዋደዱት ግጥሞች እንዴት ባለ አስደናቂ መንገድ እንደተቀናጁ የሚያስገርም ነው። የሀዲስን አልያም የዋናውን መጥሀፍ ታሪኮች ፊደል ላልቆጠሩት ለቀደምቶቻችን ታሪኩን ያውቁት ዘንድ ለሌላውም በቀላሉ ያደምጠው ዘንድ በእንዴት ዓይነት ምትሀታዊ መንገድ አበጃጅቶ በድምጡና በዜማው አዋዶ እንደሚያቀርብ ዘይገርም ያስብላል። መሀመድ አወል የአፈ ታሪክም አዋቂ እንደሆነ ሰምቻለሁ፤ አንድ ወዳጄ ከእሱ ጋር ሊያገናኘኝ እንደሚያመቻችልኝ ነግሮኝ እስከዛሬ ባይሳካልኝም በዚያ ድምጡ ከአጠገቡ ሆኜ ታሪክ እሰማ ይሆናል። መሀመድ አወል ቅርስ ነው፤ እውነት ነው ህይወት ያለው ቅርስ ነው።የአምባሰል ቅኝትና ዝማሬ ለማሪቱ ለገሰ ተተምኖና ተሰፍሮ እንደተሰጣት ሁሉ የኢትዮጲያ ሙስሊሞች መንዙማ ደግሞ ለወሎየው መሃመድ አወል ሃምዛ ተሰፍሮና ተመትሮ የተሰጠ ነው ብየ ብመሰክር ማን ከልካይ አለኝ??? የመሃመድ ሃምዛ እንጉርጉሮወቹ ደግሞ ዘመን የማይሽራቸው ከሃበሻ እስልምና ጀርባ የቆመው ጉልበት ነው ። ለሃገራችንም ተሻጋሪ ህያው ቅርሶች ናቸው።\nየራያው ደረሳ Yasin Mohammed /ያሲን ምትክ አልባው በማለት መሀመድ አወልን እንደሚከተለው ይገልጠዋል። << መሃመድ አወል አይፈራም፣ አያጎበድድም፣ አያስመስልም!! አባትነቱንና ትልቅነቱን በጭንቀት የልዩነት ሰኣት እንዲህ ሲል እቅጩን ተናግሯል፥\n“ስማ ሽብርተኛ ተው ሽብር አታውራ\nወጋቸው አማን ነው ምንም አያስፈራ”\nበማለት አፋኙን የመለስ ዜናዊ አጎንባሽ ሁላ በጊዜው መክሯል!! የእሱን ስራዎች ስንጾም መተናነሻ፣ ስንፈራ ተስፋን ጫሪ፣ ስንሻና ስንመኝ ጀነትን መሪ ናቸው!! መሃመድ አወል የወሎ መንዙማ ዳግም ሰሪ፣ ልህቀትና ጥልቀት ወሰንም ነው!!! ግን ግን የራሱን ጣይ፣ የራሱን ጥበብ አጉዳፊ አበሻዊ ሙስሊም ባለበት አገር መሃመድ አወል ሃምዛ ምንም ነው።” በማለት ይገልጠዋል።\nሙስሊም ላልሆኑት ወዳጆቼ ግን የመሀመድ አወልን እንጉርጉሮ ካልሰማችሁ ብዙ ቀርቶባችኋል እላለሁ። ለመሀመድ አወል ደስታኛና ረጅም እድሜ እመኛለሁ።\nብሩክ አበጋዝና መንግስቱ ዘገየ\nfeatured መሀመድ አወል ሃምዛ ያልተዘመረለት የሃበሻው ምድር ባለ አሻራ!!!!!\nPrevious Articleጠ/ሚ ዶ/ር አብይ በኢትዮጵያ ቅዱስ ቁራን ማህበር የአዲስ አበባ የወላጅ አጥ ችግረኛ ቤተሰቦች ልጆች ትምህርት ቤት በመገኘት የአረፋ በዓልን አከበሩ\nNext Article ብሄራዊ ፈተናዎች፡ የ68 ተማሪዎች ውጤት ተሠርዟል የ846 ተማሪዎች ውጤት ደግሞ በከፊል ማጣራትን ይጠይቃል


መዝሙር 68 | መጽሐፍ ቅዱስ በኢንተርኔት | አዲስ ዓለም ትርጉም\nለሙዚቀኞች ቡድን መሪ። የዳዊት መዝሙር። ማህሌት። 68 አምላክ ይነሳ፤ ጠላቶቹ ይበታተኑ፤የሚጠሉትም ከፊቱ ይሽሹ።+ 2 ጭስ በኖ እንደሚጠፋ ሁሉ እነሱንም አጥፋቸው፤ሰም በእሳት ፊት እንደሚቀልጥ፣ክፉዎችም ከአምላክ ፊት ይጥፉ።+ 3 ጻድቃን ግን ደስ ይበላቸው፤+በአምላክ ፊት ሐሴት ያድርጉ፤በደስታም ይፈንጥዙ። 4 ለአምላክ ዘምሩ፤ ለስሙም የውዳሴ መዝሙር ዘምሩ።+ በበረሃማ ሜዳዎች* እየጋለበ ለሚያቋርጠው ለእሱ ዘምሩ። ስሙ ያህ* ነው!+ በፊቱ እጅግ ደስ ይበላችሁ! 5 በተቀደሰ መኖሪያው ያለው አምላክ+አባት ለሌላቸው ልጆች አባት፣ ለመበለቶች ደግሞ ጠባቂ* ነው።+ 6 አምላክ ብቸኛ ለሆኑ ሰዎች መኖሪያ ቤት ይሰጣቸዋል፤+እስረኞችን ነፃ አውጥቶ ብልጽግና ያጎናጽፋቸዋል።+ ግትር የሆኑ ሰዎች* ግን ውኃ በተጠማ ምድር ይኖራሉ።+ 7 አምላክ ሆይ፣ ሕዝብህን በመራህ ጊዜ፣*+በረሃውንም አቋርጠህ በተጓዝክ ጊዜ (ሴላ) 8 ምድር ተናወጠች፤+በአምላክ ፊት ሰማይ ዝናብ አወረደ፤*ይህ የሲና ተራራ በአምላክ ይኸውም በእስራኤል አምላክ ፊት ተናወጠ።+ 9 አምላክ ሆይ፣ ብዙ ዝናብ እንዲዘንብ አደረግክ፤ለዛለው ሕዝብህ* ብርታት ሰጠኸው። 10 ድንኳኖችህ በተተከሉበት ሰፈር ሕዝብህ ተቀመጠ፤+አምላክ ሆይ፣ በጥሩነትህ ለድሃው የሚያስፈልገውን ሰጠኸው። 11 ይሖዋ ትእዛዝ አስተላለፈ፤ምሥራቹን የሚያውጁ ሴቶች ታላቅ ሠራዊት ናቸው።+ 12 የብዙ ሠራዊት ነገሥታት እግሬ አውጭኝ ብለው ይሸሻሉ!+ በቤት የምትቀር ሴትም ምርኮ ትካፈላለች።+ 13 እናንተ በሰፈሩ ውስጥ በሚነድ እሳት* መካከል ብትተኙ እንኳ፣በብር የተለበጡ ክንፎችናበጠራ* ወርቅ የተለበጡ ላባዎች ያሏት ርግብ ትኖራለች። 14 ሁሉን ቻይ የሆነው ነገሥታቷን በበታተነ ጊዜ፣+በጻልሞን በረዶ ወረደ።* 15 በባሳን የሚገኘው ተራራ+ የአምላክ ተራራ ነው፤*በባሳን የሚገኘው ተራራ ባለ ብዙ ጫፍ ተራራ ነው። 16 እናንተ ባለ ብዙ ጫፍ ተራሮች ሆይ፣አምላክ መኖሪያው አድርጎ የመረጠውን ተራራ+ በምቀኝነት ዓይን የምታዩት ለምንድን ነው? አዎ፣ ይሖዋ በዚያ ለዘላለም ይኖራል።+ 17 የአምላክ የጦር ሠረገሎች እልፍ አእላፋት፣ ሺህ ጊዜ ሺህ ናቸው።+ ይሖዋ ከሲና ወደ ቅዱሱ ስፍራ መጥቷል።+ 18 ወደ ላይ ወጣህ፤+ምርኮኞችን ወሰድክ፤አምላካችን ያህ ሆይ፣ በመካከላቸው ትኖር ዘንድሰዎችን፣ አዎ እልኸኛ የሆኑትን ጭምር+ እንደ ስጦታ አድርገህ ወሰድክ።+ 19 ሸክማችንን በየዕለቱ የሚሸከምልን፣+የሚያድነን እውነተኛው አምላክ ይሖዋ ይወደስ። (ሴላ) 20 እውነተኛው አምላክ፣ አዳኝ አምላካችን ነው፤+ደግሞም ሉዓላዊው ጌታ ይሖዋ ከሞት ይታደጋል።+ 21 አዎ፣ አምላክ የጠላቶቹን ራስ፣ኃጢአት መሥራታቸውን የማይተዉ ሰዎችንም ፀጉራም አናት ይፈረካክሳል።+ 22 ይሖዋ እንዲህ ብሏል፦ “ከባሳን+ መልሼ አመጣቸዋለሁ፤ከጥልቅ ባሕር አውጥቼ አመጣቸዋለሁ፤ 23 ይህም እግርህ በደም እንዲታጠብ፣+ውሾችህም የጠላቶችህን ደም እንዲልሱ ነው።” 24 አምላክ ሆይ፣ እነሱ የድል ሰልፍህን ያያሉ፤ይህም አምላኬና ንጉሤ ወደ ቅዱሱ ስፍራ የሚያደርገው የድል ጉዞ ነው።+ 25 ዘማሪዎቹ ከፊት ሆነው ሲጓዙ በባለ አውታር መሣሪያዎች የሚጫወቱት ሙዚቀኞች ደግሞ ከኋላ ይከተሏቸው ነበር፤+አታሞ የሚመቱ ወጣት ሴቶችም በመካከላቸው ነበሩ።+ 26 ብዙ ሕዝብ በተሰበሰበበት* አምላክን አወድሱ፤እናንተ ከእስራኤል ምንጭ የተገኛችሁ ሰዎች፣ ይሖዋን አወድሱ።+ 27 የሁሉም ታናሽ የሆነው ቢንያም+ በዚያ ሰዎችን ይገዛል፤የይሁዳ መኳንንትም ከሚንጫጩ ጭፍሮቻቸው ጋር፣እንዲሁም የዛብሎን መኳንንትና የንፍታሌም መኳንንት በዚያ አሉ። 28 አምላካችሁ ብርቱዎች እንድትሆኑ አዟል። ለእኛ ስትል እርምጃ የወሰድከው አምላክ ሆይ፣ ብርታትህን አሳይ።+ 29 በኢየሩሳሌም ካለው ቤተ መቅደስህ+ የተነሳ፣ነገሥታት ለአንተ ስጦታ ያመጣሉ።+ 30 ሕዝቦቹ ከብር የተሠሩ ነገሮችን አምጥተው እስኪሰግዱ* ድረስበሸምበቆዎች መካከል የሚኖሩትን አራዊት፣የኮርማዎችን ጉባኤና+ ጥጆቻቸውን ገሥጽ። ይሁንና ጦርነት የሚያስደስታቸውን ሕዝቦች ይበታትናል። 31 ከነሐስ የተሠሩ ዕቃዎች* ከግብፅ ይመጣሉ፤+ኢትዮጵያ* ለአምላክ ስጦታ ለመስጠት ትጣደፋለች። 32 እናንተ የምድር መንግሥታት ሆይ፣ ለአምላክ ዘምሩ፤+ለይሖዋ የውዳሴ መዝሙር ዘምሩ፤ (ሴላ) 33 ከጥንት ጀምሮ በነበሩት ሰማየ ሰማያት ላይ ለሚጋልበው ዘምሩ።+ እነሆ፣ እሱ በኃያል ድምፁ ያስገመግማል። 34 ለአምላክ ብርታት እውቅና ስጡ።+ ግርማዊነቱ በእስራኤል ላይ ነው፤ብርታቱም በሰማያት* ውስጥ ነው። 35 አምላክ ከታላቅ መቅደሱ ሲወጣ፣* ፍርሃት* ያሳድራል።+ እሱ ለሕዝቡ ብርታትና ኃይል የሚሰጥየእስራኤል አምላክ ነው።+ አምላክ ይወደስ።\n^ “በደመናት ላይ” ማለትም ሊሆን ይችላል።\n^ ቃል በቃል “ፈራጅ።”\n^ ወይም “ዓመፀኞች።”\n^ ቃል በቃል “በሕዝብህ ፊት በወጣህ ጊዜ።”\n^ ቃል በቃል “አንጠባጠበ።”\n^ ቃል በቃል “ለርስትህ።”\n^ “በበጎች ጉረኖ” ማለትም ሊሆን ይችላል።\n^ ወይም “ቢጫማ አረንጓዴ ቀለም ባለው።”\n^ ወይም “በጻልሞን በረዶ የወረደ ያህል ነበር።”\n^ ወይም “ግርማ የተላበሰ ተራራ ነው።”\n^ ቃል በቃል “በጉባኤዎች።”\n^ “እስኪረጋግጡ” ማለትም ሊሆን ይችላል።\n^ “አምባሳደሮች” ማለትም ሊሆን ይችላል።\n^ ወይም “ኩሽ።”\n^ ቃል በቃል “በደመናት።”\n^ ቃል በቃል “መቅደስህ (ስትወጣ . . . ታሳድራለህ)።”\n^ ወይም “አክብሮታዊ ፍርሃት።”


Ethiopia, Zone9: June 2013\nሁሉም ሰው የለውጥ ምኞት አለው፣ ሁሉም ሰው የለውጥ ምኞቱን እውን ማድረግ የሚችልባቸውን አማራጮች ከሞላ ጎደል ያውቃቸዋል፣ ሁሉም ሰው ግን ለውጡን እውን የማድረግ አቅም የለውም፡፡ ጥቂቶች ናቸው ይህንን ማድረግ የሚችሉት፡፡ ዋነኛው ምክንያታቸው ደግሞ ስንፍና ነው፡፡ የስንፍና ተቃራኒው ጉብዝና ነው እንበልና - ጉብዝናቸውን ከስንፍናቸው ማስበለጥ የቻሉ ሰዎች ብቻ ለውጦችን ማስመዝገብ ይችላሉ ብለን መጣጥፉን በድምዳሜ እንጀምረው፡፡\nከላይ ‹ጉብዝናን ከስንፍና ስለማስበለጥ› ያወራኋትን ነገር ‹‹ለመግቢያ መግባቢያነት›› እንድደግማት ፍቀዱልኝ፡፡ ጉዳዩ አወዛጋቢ ቢሆንም ሰዎች ሁሉ በጥቅሉ /በመሠረታዊ ነገራቸው/ አንድ ናቸው ብዬ አምናለሁ፡፡ ጥልቀቱ እና ስፋቱ ይለያይ እንጂ፣ በትምህርትና በልምምድ ብሎም በኑሮ አጋጣሚ ይዳብር/ይሳሳ እንጂ ሁሉም በሰብኣዊነታቸው የሚጋሯቸው ባሕርያቶች አሉ፡፡ ከነዚህ ውስጥ ስንፍና እና ጉብዝናን ነው መርጬ ላወራበት የፈለግኩት - በተለይ ስንፍናን፡፡ ሆኖም በማወራበት ጊዜ ሁሉ ፍፁም ስንፍናን (ወይም ፍፁም ጉብዝናን) እያሰብኩ እንዳላወራሁ እንድትገነዘቡልኝ እፈልጋለሁ፤ የሌለውን ከየት አመጣዋለሁ?!\nስንፍና - የኢትዮጵያውያን ባሕል?\nይህንን ጽሑፍ ለመጻፍ ስነሳ ገና ‹‹ኢትዮጵያውያን የስንፍና ባሕል አለብን›› የሚል ስጋት እየተጫጫነኝ መሆኑን አልደብቃችሁም፡፡ ጥያቄው፤ ይህ ሰብኣዊ ባሕርይ ባሕል ሊሆን ይችላል ወይ? ባሕል ሊሆን የሚችል ከሆነስ ኢትዮጵያውያን ስንፍናን ባሕል አድርገውታል ወይ? ኢትዮጵያውያን ባሕል አድርገውታል/አላደረጉትም ለማለትስ ሁሉንም በአንድ መጨፍለቅ እንችላለን ወይ? (ለምሳሌ አማራ፣ ኦሮሞ፣ ትግሬ፣ ጉራጌው… ሁሉ በየራሱ የሥራ ባሕል ውስጥ የሚኖር ስለሆነ አንድ ዓይነት የስንፍና/ጉብዝና ባሕል ይኖረዋል ወይ? የክርስትያን ሙስሊሙስ የሥራ ባሕል አይለያይም ወይ?...)\nጥያቄዎቹን ባወጣሁ እና ባወረድኳቸው ቁጥር የመመለስ አቅሜ ውሱን እንደሆነ ተረድቻለሁ፤ ሆኖም ጥያቄውን ማንሳት በራሱ ወደመልሱ የሚያመራ ነውና መጻፌን አላቋረጥኩም፡፡\nአዘጋጅ BefeQadu Z Hailu በ 10:14 PM No comments:\nአዘጋጅ Zone 9 በ 11:19 PM No comments:\nአዘጋጅ BefeQadu Z Hailu በ 11:12 PM No comments:\nአዘጋጅ Zone 9 በ 11:20 PM No comments:\nአዘጋጅ Zelalem Kibret በ 11:10 PM No comments:


አብይነትዎ!!! (ደረጄ ደስታ) | EthioReference >\n3:19 am - Wednesday May 18, 2022\nአብይነትዎ!!! (ደረጄ ደስታ)\nአብይ ሆይ! ባነጋገረው የሰሞኑ ንግግርዎ፣ አስረውና ገድለው ያውቁ ይመስል፣ ማሰርና መግደል እንደሰለችዎት መናገርዎን ሰማሁ። እርስዎ ባይገድሉ እኛ እንገድልልዎታለን እሚሉትንስ ምን አሏቸው? እኛ ስንሞት ስንገደል ኖረናል፣ አሁን ደግሞ በተራችን ስለ በደል በቀላችን መግደል እንፈልጋለን፣ እሚሉትንስ ምን ብለዋቸዋል? እንኳን የሰለቻቸው፣ ገና ያልጀመሩ ወደ ጦርሜዳቸው እየዘመሩ እሚተሙትን ገዳዮችንስ እንዴት አይዋቸው? ከበትር እስከ ጠመንጃ ይዘው ስለ ወጡትስ ብሔርተኞች ምን ብለዋል? ተደራጅተው እሚያስፈራሩትን ትተው፣ ገና ያልተደራጁትንስ ስለምን ፈሯቸው?\nእኔ ስለ ኢትዮጵያዊነትዎ የመጠርጠርና ያለመጠርጠር ከንቱ ጨዋታ ውስጥ አልገባም። ኢትዮጵያዊነት የግድ እሚበላለጥ ከሆነ ከኔ ቢበልጡ እንጂ ያነሱ ኢትዮጵያዊ ነዎት የሚል እምነት የለኝም። እንኳን አገሬን ከፍ አድርገው እሚጠሩልኝን እርስዎን ቀርቶ አገሬን ከዚህ ችግር የጣሉብኝና ያጣጣሉብኝን አቶ መለስ ዜናዊን እንኳ በኢትዮጵያዊነታቸው አልጠረጥራቸውም። ለነገሩ ኢትዮጵያዊነት “ነኝ” ብለው በኩራት እሚናገሩት እንጂ “ነህ አይደለህም” እየተባለ እሚሰጥ እሚነሳ ነገር አለመሆኑ ይገባኛል።\nኢትዮጵያዊነት ግን ብቻውን በቂ አይደለም። ድሮውንም የተቃውሞዬና የድጋፌ መሠረቱ ዜግነትዎ አይደለም። ከርስዎ እምፈልገውና እምጠብቀው፣ ቃል እንደገቡልኝ፣ ኢትዮጵያዊያንን በእኩል ዓይን ተመልከተው፣ አገራዊ ተቋምና መሠረት ገንብተው፣ ኢትዮጵያን በመልካም አስተዳደርዎ እንዲያሸጋግሩ ነው። ውግዘትና ጦርነትን ለያይተው እንዲሰፍሩ አንዱን ቆንጠጥ አንዱን ደፍጠጥ እንዲያደርጉ አይደለም። በዚያ ላይ ደግሞ መግደልን እሚያቆሙት ስለሰለቸዎ ሳይሆን ስለማያስፈልግና ስለማይገባ እንደሆነ ያዉቁልኛል ብዬ ነው። ቀድሞ ነገር “መግደል” እሚባል ነገር፣ ጦርነት እሚባል አነጋገር ከአፍዎ ምን ሲያደርግ ገባ? ይገባኛል ተበሳጭተውም ተስፋም ቆርጠው ሊሆን ይችላል። ምነው ገና ዓመት ሳይሞላዎ፣ እንዲህ መሆንዎ ስለምን ነው? ለመሆኑ “አንተ ትፈራርሳታለህ እንጂ ኢትዮጵያ አትፈራርሳትም” ብለው ያሉት ማንን ወይም እነማንን ነበር? ዝርዝር ኪስ ቢቀድም እንዲህ ያለው ዝርዝር ግን አገር እንጂ ኪስ አይቀድምና ዘርዝረው ቢነግሩን ጥሩ ነበር። ግን እነሱ እነሱን ሲሆን እንደ ክርስቶስ በምሳሌ ይናገራሉ። ኢትዮጵያ አትፍረስም ብሎ የደግፈዎትን ወገን ግን የጨከኑበት መሰሉ። ወይም አነጋገርዎ እንደዚያ አስመስልዎቦታል።\nሌላውና ዋናው ነገር ደግሞ የዘመኑ ፖለቲካ የተናገሩትን ብቻ ሳይሆን ሳይናገሩ ያስቀሩትንም እሚሰማ ስለሆነ መናገር ብቻ ሳይሆን አለመናገርም የሚያስቆጣም የሚያስቀጣም መሆኑን ቢያስተውሉ ደህና ይመስለኛል። ግድ የልዎትም ግልጽ ያድርጉት አይስጉ። እርስዎ አልናገር አሉ እርስዎ ከትዝብት ወደቁ፣ ለተቃዋሚዎችዎም ተመቹ እንጂ ሳናውቀው ከኛ የተሰወረ ምግባር የለም። በዚያ ላይ ደግሞ ብናውቀው እርስዎ አንድ ነገር ይሆኑ እንደሁ እንጂ እኛ ምንም አንሆንም። እንተዋወቃለን። ሁሉም ገመናችን ሁሉም ልጃችን ሁሉም ወንድማችን ነው። አይዝዎት ስጋት አይግባዎት፣ በዘንድሮ ፖለቲካ ብዙዎቻችን አዲስ አበባም ነቀምትም መቀሌም አዋሳም ሆነ ባህርዳር ላይ ተያይዘን እየዘቀጥን ነውና አይስጉ። ቆጥሬ ባልደርስበትም አብዛኛው ሰው ግራ የገባው፣ ሆድ የባሰው፣ የፈራ፣ የተቆጣ፣ የተቀየመ፣ ጥላቻና በቀልንም የተቀመመ ይመስለኛል። ለዚህ መፍትሔው እርስዎ እንደተናገሩት ኤርትራን እሚያህል ባላንጣ መንግሥት ወደ እርቅ ማዕድ እንዳመጡት ሁሉ ሌላውንም እንዲሁ ማድረግ ይመስለኛል። እስክንድርንም ሆነ የባልደራስን ወጣቶች ጸልየውበትም ሆነ ተኝተውበት አነጋግረው ቢያደምጧቸው፣ የታወጀብዎትን የመልስ ጦርነት የጠራውን የርስዎን ጦርነት እስከመናገር ባልሄዱ ነበር። ቢያንስ ቢያንስ አቅርቦና አቀራርቦ የማነጋገር ሙከራዎን በዚህም በኩል ብንሰማ ደህና ነበር። ይህን ስል ነገሩና አገሩ ውስብስብ አለመሆኑን ዘንግቼ በማየት አይደለም። በፍጹም። ግን ከጦርነትም ሆነ ከእስርና ዛቻ ይህኛው መንገድ ይሻላል ብዬ ነው።\n“ደሀ ተበድሎ ማሩኝ ይላል ቶሎ!”\nግን ደግሞ ልብ ያድርጉ፣ እችላለሁ፣ ይህን ችግር ከጓደኞቼ ጋር ሆኜ እፈታዋለሁ! ብለው የገቡበት እርስዎ እንጂ አገር አልመረጥዎትም። በዚያ ላይ ይቅርታውንም ማሰሩንም መፍታቱንም መግደሉንም መሰልቸቱንም ያወሩት እርስዎ ነዎት። አጥብቄ አደራ እምልዎት ግን አቅም የላቸውም ደካማ ናቸው እያሉ እሚያጣጥሉዎትን አይስሟቸው። አቅም በጠመንጃ ብቻ አይገለጽም። የርስዎ ተልዕኮ፣ ካሁን በኋላ በርስዎ ቦታ እሚቀመጥ ሰው የተለጠጠና ያልተገደበ አቅም እንዳይኖረው ማድረግ ነው። እኔ በበኩሌ መንግሥት የማስተዳደር እንጂ የማስገበር አቅም እንዲኖረው አልመኝም። አቅምና ሥልጣን ማበጀት ያለበት ህዝቡ ነው። ትልቁና ተፈላጊው አቅም ህዝብን የሥልጣን ባለቤት ማድረግ መቻል ነው። ከዚያ ውጭ ያለው አቅም ማንም እሚታደለው ነው። እንኳን የአገሬ ጠቅላይ ምኒስትር፣ የቀበሌም ሆነ የጎጥ ሹም አቅም ኖሮት በየመንደርና በየከተማው ሲያውክና ሲያግድ እያየን ነው። እኔ እንደ ተቃዋሚዎ ሳይሆን እንደ አንድ ጽኑ ደጋፊዎ ይህን አሰተያየት ጽፌያለሁ። ስለዚህ አብይነትዎ እርስዎ እንደተቆጡት እኔም ተቆጥቻለሁና እላፊ ተናገሬ እንደሁ ይቅርታ እጠይቃለሁ። አብዝቼውም ከሆነ “ደሀ ተበድሎ ማሩኝ ይላል ቶሎ” እሚለውን አነጋገር ብቻ ለመናገር ይፈቀድልኝ! የኔ ነው ያልኩትን የገዛ ጠቅላይ ምኒስትሬን በገዛ ጠቅላይ ምኒስትሬ ስነጠቅ ተያይዞ እሚመጣው ጣጣና ፈንጣጣ ታይቶኝ ነው። ወይ መከራዬ! እከተለው መሪ ፍለጋ ደግሞ እንደገና ሀ ብዬ ገበያ ልወጣ ነው ማለት ነው። እንደ አዝማሪ ቤት ግጥም በየጊዜውና በየሜዳው “ተቀበል!” እምባለው መሪ ግን እየበዛ ሰልችቶኛል። ከዚህ በላይ በደል ምን አለ?


የአካባቢ ተነሳሽነት ድጋፍ ኮርፖሬሽን (LISC) የማህበረሰብ ትኩረት ያለው ብሔራዊ ድርጅት ነው. LISC በዲፕሎማሲያ እና በዱልቱ ያሉትን ጨምሮ በሀገሪቱ 30 የከተማ አካባቢዎች ያሉት ሲሆን የተጎዱትን አካባቢዎችን ወደ ጤናማ እና ዘላቂነት ያላቸው አማራጮች እና እድሎች እንዲቀይሩ ለመርዳት የተቋቋመ ነው. ይህንን ግብ ለማሳካት የኮርፖሬት, የመንግስት እና የበጎ አድራጎት ዘርፎችን በማበረታታት የአካባቢ ማህበረሰብ ልማት ድርጅቶችን በገንዘብ, በእርዳታ, በፖሊሲ ድጋፍ, እና በቴክኒካዊ እና በማኔጅመንት እርዳታዎች በኩል እንዲሰጡ ማድረግ ነው.\nየ McKnight's ክልል እና ማህበረሰቦች መርሃ ግብር ማህበረሰባዊ እድሎችን የሚፈጥሩና የተቀናጀ የሽምግልና ስርዓቶችን የሚያቀርቡ ኢኮኖሚያዊ የተንሰራፋባቸው ሰፈሮችን ያበረታታል. በአሁኑ ጊዜ በሊንሲ ከተሞች ውስጥ ዘላቂ ማህበረሰቦችን ለመገንባት የፕሮጀክት ገንዘብ ይቀበላል, እንዲሁም በ Duluth LISC የተቀናጀ ቤቶች እና የማህበረሰብ ኢኮኖሚያዊ ልማት ስትራቴጂዎች ተግባራዊ ለማድረግ የፕሮግራም እና የሥራ ማስኬጃ ድጋፍን ይደግፋል.\nLISC አካላዊ ማሻሻያ ከማድረግ ይልቅ ለማህበረሰብ ልማት እድገት የሚዳርግ ነው.\nLISC አካላዊ ማሻሻያ ከማድረግ ይልቅ ለማህበረሰብ ልማት እድገት የሚዳርግ ነው. የ COACTION ደጋፋቸው ለ "TwinCities" ያልሆኑ ትርፍ የሚሰጡ የገንዘብ ድጎማዎችን ለጎረቤቶች እይታ ብቻ ሳይሆን ለከተማው ነዋሪዎች ኢኮኖሚያዊ አተያይ ያቀርባል. COACTION ለህይወት ማሻሻያ የሚያበረክቱ ወሳኝ የሆኑ ሪል እስቴት እና አነስተኛ የንግድ ልማት ፕሮጀክቶችን በማቋቋም ማህበረሰብ ተኮር ድርጅቶችን እና ኩባንያዎችን ይደግፋል.\nበሰሜን ሚኒፖሊስ የሚገኝ የዩሬር ኮምዩኒቲ ዲቨሎፕመንት (የዴንቨር ማህበረሰብ ልማት) ከሊንሲስ ከተማ LISC's COACTION ሰጪዎች አንዱ ነው. ነዋሪዎች እግረ መንገዳቸውን እንዲያሳድጉ የሚያግዙ የተለያዩ አገልግሎቶችን የሚያቀርብ የ 23 ዲግሪ የቤቶች ፕሮጀክት ሲሆን ይህም ለሥራ ፈላጊዎች የሥራ ስምሪት ድጋፍ እና የድጋፍ አገልግሎት የሚሰጡ የስራ ኃይል ፕሮግራሞችን ያካተተ ነው. LISC እንደዚህ ዓይነቱ የተቀናጀና የተለያየ የህብረተሰብ ዕድገት ዘዴ አስቸጋሪ የሆኑ ቤተሰቦች እና ሰፈሮች እንዲበለፅጉ ለመርዳት ቁልፍ እንደሆነ ያምናሉ.


ከእውነት ጋር መጋጨት! (ሙክታሮቪች ኡስማኖቭ) | EthioReference >\n4:45 pm - Wednesday January 26, 2022\nከእውነት ጋር መጋጨት! (ሙክታሮቪች ኡስማኖቭ)\nPosted by admin\t| 18/09/2018 | 0\nከእውነት ጋር መጋጨት!\n* ወጣቱ በመረጃ ከተደገፈበት እውነታ እያራቀ፣ በጊዜ እያሸሸ፣ ከአመክንዮ ወርዶ ከሀቅ ጋር እየተጣላ በነቀዘ አስተሳሰብ፣ በተመረዘ ጭንቅላት፣ በደነዘዘ አእምሮ፣ በመሳይ ውሸትና በመከነ ርዕዮተ አለም እውር ድንብሩን እየሄደ ወደየት እንደሚያመራ አያውቀውም!!\nእኔ ስለ ጎሳ ፖለቲካና ስለዜግነት ፖለቲካ እያነፀርኩ ስፅፍ የማይመቸው የማህበራዊ ሚድያ ወዳጅ አለኝ። እየተናደደ ኮሜነት ያደርጋል። በውስጥ መስመስመር ብቅ ብሎ ዘብዝቦ ተነጫንጮ ይሄዳል። ከህሊናው ጋር እየተጋጨ ሰላሙ ስለሚጠፋ ነው።\nየስነልቦና ሊቃውንት cognitive dissonance ይሉታል። ማንኛውም ሰው በተለይ ደግሞ የሚጣላ ሕሊና ያለው ፍጡር ሁሉ ተቀብሎ የሚያምንበት ነገር በማስረጃ ሊታይ ከሚችለው እውነታ ሲለይበት ጭንቀት ውስጥ ይገባል። ሰው ሰላም የሚኖረው በጭንቅላቱ ውስጥ ያለው እና በማስረጃ የተደገፈው እውነታ ሲጣጣሙ ነው። ያለዚያ ሆዳም ያልሆነ ያዳም ልጅ ሰላም የለውም።\nየሰው ልጅ ከሰው ጋር የሚወያየው፣ የሚጨቃጨቀው፣ ከራሱ ጋር የሚሟገተው፣ ሀሳብ ይዞ የሚቆዝመው [contemplate የሚያደርገው] እዛ ሚዛን ላይ ለመድረስ ነው። ምክንያታዊ የሆኑ ሰዎች ተረጋግተው በሸመቱት እውቀት እየተመሩ በመሳይ ውሸትና በእውነት መካከል ያለውን ልዩነት አንጥሮ በማውጣት ሰላማቸውን ይመለሳል።\nአንዳንድ ጊዜ ግን ሰዎች የሚያምኑበት ነገር ለሕይወታቸው ወሳኝ እንደሆነ አድርገው ከወሰዱትና እውነታው የተለየ ሆኖ ከተገኘ የሚያሳዩት ባህሪ ሁል ጊዜ አመክንዮ አልባ ሊሆን ይችላል። እውነታውን ለመካድ ከእውነታው በተቃራኒ ይሄዳሉ ወይም እውነታውን ለማጥፋት ይነሳሉ። ደርግ፣ ወያኔ፣ ኦነግ፣ ኢሕአፓ፣ መኢሶን ወዘተ ሁሉ ይህንን አድርገውታል።\nበዘረኛና የጥላቻ ብሄረተኛ አስተሳሰብ የተሞሉ ግለሰቦችና ቡድኖች በአብዛኛው ወደ ንዴትና የኃይል እርምጃ የሚሄዱት ለዚህ ነው። እውነት የሌላቸው ግለሰቦችና ቡድኖች የሀሳብ ውይይትና ክርክር አይወዱም። ምክንያቱም የሀሳብ ውይይትና ክርክር ከሚወዱትና ከሚያምኑት መሳይ ውሸት ሊነጥላቸው ይችላልና። ይህ በሳይንሳዊ ጥናት የተረጋገጠ ጉዳይ ነው።\nየማንነት ፖለቲካን እንደሙያ የያዙ ግለሰቦችና ቡድኖችም ዋና ዓላማቸው ይህንን የሰዎችን ድክመት በመበዝበዝ ኃይልና ስልጣን ማግኘት ነው። በሰዎች ድክመት ማትረፍ ኢሞራል የሆነ ነገር ነው። ይሄ ደግሞ የማንኛውም ወንጀለኛ በህሪ ነው። እነዚህ ግለሰቦች የሚጣላ ሕሊና ስለሌላቸው በሰዎች ድክመት አትርፈውና ወንጀል ሰርተው እንቅልፍ ተኝተው ያድራሉ። እነዚህ ግለሰቦችና ቡድኖች ከሌላው ጤነኛ ሰው የሚለዩበት አንዱ መገለጫቸው ይሄ ነው።\nየሚጣላ ሕሊና ያለው ጤነኛ ሰው ነገሮች ትክክል ካልሆኑ ሰላም አያገኝም፤ እንቅልፍ የለውም። የሚጣላ ሕሊና የሌላቸው በሰዎች ድክመት አትርፈው ኢሞራላዊ ተግባርን ስራቸው የሚያደርጉ የወንጀለኛ ባህሪ የተጠናወታቸው ግለሰቦችና ቡድኖች ግን ነገሮች ትክክል ያልሆኑበት ቦታ ሰላም አላቸው ብቻ ሳይሆን የአቅማቸው ማነስ ከሚገታቸው በስተቀር በኢሞራላዊ ተግባሮች ለማትረፍ የሞራልና የስልጣኔ ልጓም የላቸውም። እንደዚህ ዓይነት ሰዎች ጸረ-ማኅበረሰብ ወይም psychopath ተብለው ይታወቃሉ።\nጤነኛ ለሆነው ሰው ግን ያ በአዕምሮ ውስጥ ያለና እውነታ መለያየት ምክናታዊ ሆነው በጥሞና ማቀራረብ ካልቻሉ ወደ ግለሰብም ሆነ ማኅበራዊ ጭንቀትና እብደት ሊያመራ ይችላል። ያኔ እነዛ መታከም የማይችሉት በሽተኞች ተቀብለው የፈለጋቸውን ያስደርጓቸዋል።\nለጽሁፌ መነሻ የሆነው ያወዳጄ እንደ አብዛኛው ሕዝብ ጤነኛ ነው። ማለቴ ይህ ወዳጄ ወንጀለኛ ሆኖ አልተፈጠረም። እሱ ያላየው ነገር ግን እነዛ ወንጀለኛ ሆነው የተፈጠሩት ሊያሳብዱት እንደሆነ ለመገንዘብ ጭንቅላቱ ድፍን መሆኑ ላይ ነው። በመረጃ ከተደገፈበት እውነታ እያራቀ፣ በጊዜ እያሸሸ፣ ከአመክንዮ ወርዶ ከሀቅ ጋር እየተጣላ በነቀዘ አስተሳሰብ፣ በተመረዘ ጭንቅላት፣ በደነዘዘ አእምሮ፣ በመሳይ ውሸትና በመከነ ርዕዮተ አለም እውር ድንብሩን እየሄደ ወደየት እንደሚያመራ አላየውም።\nእኔ ደጋግሜ የምፅፈው እነዚህ ወገኖቼን ከህሊናቸው ጋር እያጋጨሁ፣ ሰላማቸውን እየነሳሁ፣ ወደ ትክክለኛው አስተሳሰብ መምራት ነው!


በአደጋዎች መካከል የሚገናኙበት መድረክ የሆነውን የእርዳታ መሣሪያ ስብስብን ማስተዋወቅ - የጋራ እርዳታ የአደጋ እፎይታ\nመግቢያ ገፅ/ዝማኔዎች/በአደጋዎች ላይ የሚገናኙበት መድረክ የሆነውን Relief Toolkitን በማስተዋወቅ ላይ\nበእኛ ያልተማከለ አውታረ መረብ የአደጋ ጥረቶች ላይ ግንኙነትን የሚደግፍ የግራስ ሩትስ አደጋ እፎይታ መሣሪያ ስብስብ አሁን በቀጥታ ስርጭት መጀመሩን ስናበስር በጣም ጓጉተናል! ከ Mutual Aid Disaster Relief ጋር በመተባበር ድረ-ገጹን ባለፉት ሁለት አመታት ቀርፀን በከፍተኛ ፍቅር ገንብተናል በመጨረሻም ህዝቡ መጠቀም እንዲጀምር ተዘጋጅተናል።\nጣቢያውን በ ላይ ማግኘት ይችላሉ። www.relieftoolkit.com. ጣቢያው በጋራ መረዳዳት መርህ መሰረት አዘጋጆችን እና ግብዓቶችን ለማገናኘት እና ከአደጋ ለመዘጋጀት፣ ምላሽ ለመስጠት እና ለማገገም አቅማችንን ለመንከባከብ የሚረዱ መሳሪያዎችን ያቀርባል። ተጠቃሚዎች ለአደጋዎች መገለጫዎችን መፍጠር እና ማርትዕ እና በይፋዊ መድረኮች እና ከሌሎች ተጠቃሚዎች ጋር በግል መገናኘት ይችላሉ። የጋራ እርዳታን መሰረት ያደረጉ ቡድኖች ሌሎች እንዲገናኙዋቸው የራሳቸውን የቡድን መገለጫ መፍጠር ይችላሉ። በቅርቡ ተጠቃሚዎች ከአደጋ ዕርዳታ ጋር የተያያዙ የመረጃ ምንጮችን እንዲያክሉ እና እንዲያስሱ የሚያስችል ቤተ-መጽሐፍት ለመጨመር አቅደናል።\nየጣቢያው ጽንሰ-ሀሳብ እና ባህሪያቱ በመጀመሪያ የተገነቡት በመሠረታዊ የአደጋ መከላከል ውስጥ ከሚሰሩ ሰዎች ጋር በመነጋገር ነው። እንዲሁም የMADR አባላት በአካባቢያቸው ለሚከሰቱ አደጋዎች ምላሽ ሲሰጡ እና ያልተማከለ አውታረመረብ ሲደራጁ ምን አይነት መሳሪያ እንደሌላቸው እንዲሰማቸው በመጠየቅ በዳሰሳ ጥናት ግብአት ሰብስበናል።\nየኔትዎርክን አቅም ለማጥለቅ ትልቅ እንቅፋት ከሆኑት መካከል አንዱ በአካባቢያችን አውድ ውስጥ የተማርነውን ከሰፊው ኔትወርክ ጋር የምናካፍልበት እና የምናስቀምጥበት መንገድ አለመኖሩ ነው። በእያንዳንዱ አዲስ አደጋ በራሳችን ችሎታ መማር ከሌለን የምላሽ አቅማችን እንዴት እንደሚያድግ ማለም ጀመርን። ቤትን እንዴት መቅረጽ እንዳለብን ለመማር በሚያስፈልገን ጊዜ፣ ለመድረስ በዚህ ችሎታ ልምድ ያላቸው የቡድኖች ማውጫ ቢኖረንስ? በማገገም ኃይልን ስለመገንባት የተማርናቸው ትምህርቶች ለሌሎች እንዲያነቡ እና እንዲወያዩ ቢያካፍሉስ? የምንጠቀመውን የመረጃ ምንጮችን ለመዘርዘር የሚያስችል ቦታ በመፍጠር በእኛ አውታረ መረብ ውስጥ ያሉ ብዙ ሰዎች ለማጋራት የራሳቸውን ሀብቶች እንዲፈጥሩ ቢበረታቱስ?\nይህንን ስራ በውስጥም ለማደራጀት እና ለመወያየት ኔትወርኩ ህዝባዊ መድረክ እንዲኖረው ጓጉቷል ። በተለምዶ፣ የሲግናል ክር፣ Slack ቻናል ወይም የፌስቡክ ገጽ ተፈጥረዋል እና በተሰጠው የአደጋ ምላሽ ጥረቶች ሁሉ ለመገናኘት ያገለግላሉ። በግብዣ-ተኮር ቦታዎች ውስጥ መገልገያ እና ደህንነት አለ፣የእርዳታ መሣሪያ ኪት ሊተካ የማይፈልገው። ነገር ግን መድረክ ለህዝብ ተደራሽ፣ ማህደር እና መፈለግ የሚችል የውይይት መያዣ ሆኖ ጥቅሞቹ እንዳሉት ተሰምቶናል።\nየልማት ቡድናችን ለእነዚህ ተግዳሮቶች መፍትሄዎችን ለማዘጋጀት በጣም ጓጉቷል ምክንያቱም እያደገ የመጣውን ፍላጎቱን ለማሟላት በጋራ መረዳጃ ላይ የተመሰረተ ስራ በደንብ መደገፍ ምን ያህል አስፈላጊ እንደሆነ ስለምናውቅ ነው። አጣዳፊ የአየር ንብረት አደጋዎች በድግግሞሽ እና በመጠን እያደጉ ሲሄዱ የመንግስት እና ሌሎች የሃይል ተቋማት እየጨመረ በወታደራዊ ሃይል፣ በፕራይቬታይዜሽን እና በመግዛት የማገገም ሁኔታዎችን ያባብሳሉ። ነገር ግን በአነስተኛ ሀብቶች የእኛ አውታረመረብ የህልውና ፍላጎቶችን ለማሟላት ፈጠራን ይጠቀማል እሴቶቻችን በተግባር ምን ማለት እንደሆነ እየተማርን ነው። ምላሽ በሰጠን ቁጥር ብዙ እንማራለን። የእኛ ተስፋ የመረዳጃ መሣሪያ ስብስብ የተማርነውን ለማካፈል እንዲረዳን ነው።\nRelief Toolkit በጣም አሁንም በሙከራ ደረጃ ላይ ነው እና በጠርዙ ዙሪያ ትንሽ ሻካራ ነው። አሁንም ልንማራቸው እና ልንጠግናቸው የሚገቡ ስህተቶች አሉ፣ከዚህም በላይ ልናዳብርባቸው የምንፈልጋቸው ውስንነቶች አሉ፣ እና ከምንም በላይ፣ ለአውታረ መረቡ የማይጠቅመውን እና ምን እንደሆነ ለማወቅ የሚረዳን ሙከራ ነው። በበጎ ፈቃደኝነት ላይ የተመሰረተ ትንሽ ቡድናችን ስህተቶችን ለማስተካከል እና ማሻሻያዎችን ለማድረግ ሲሰራ ለሰዎች ትዕግስት እና ግብአት አመስጋኞች ነን።\nበፕሮጀክቱ ውስጥ ለመሳተፍ ፍላጎት ካሎት, ብዙ የሚቀረው ነገር አለ. ይዘትን ለማተም እና ለማዘመን ከይዘት አስተዳደር ቡድናችን ጋር ተጨማሪ እጆችን ልንጠቀም እንችላለን። እንዲሁም የፊት ለፊት ገንቢዎች እና የጣቢያ ዲዛይነሮች ቡድናችንን ማሳደግ እንፈልጋለን። ፍላጎት ካሎት ኢሜይል ያድርጉልን።\nጣቢያውን በ ላይ ይመልከቱ www.relieftoolkit.com፣ የተጠቃሚ መገለጫ ይፍጠሩ ፣ በካርታው ላይ ጥፋትን ይጨምሩ ፣ በመድረኮች ውስጥ ውይይት ይጀምሩ ፣ ወይም እርስዎ አካል ለሆኑበት የጋራ መረዳጃ ቡድን መገለጫ ያክሉ። እና በእርግጥ፣ እባክዎን ችግሮች ካጋጠሙዎት ወይም ለእኛ አስተያየት ካለዎት ያሳውቁን። በ ላይ ሊያገኙን ይችላሉ። [ኢሜል የተጠበቀ].\nይህንን ፕሮጀክት ወደ ህይወት ላመጡ ገንቢዎች ትልቅ ምስጋና ይገባቸዋል። እና በእነዚህ መሳሪያዎች ለመሞከር እና የፕሮጀክቱን የወደፊት ድግግሞሾችን ለመንከባከብ ለሚጓጉ ሰዎች በቅድሚያ እናመሰግናለን።\nሁላችሁንም ለማየት በጉጉት እንጠባበቃለን። www.relieftoolkit.com.\n2022-03-15T20:30:43-04:00መጋቢት 15th, 2022|ዝማኔዎች|


በገና ወቅት ምን ዓይነት ዘመናዊ አምባር ይገዛ | | የመግብር ዜና\nበገና ላይ ለመስጠት ምን ዓይነት ዘመናዊ አምባር ይግዙ\nኢግናሲዮ ሳላ | | የሚለብሱ መሳሪያዎች, Smartwatch\nገና እየደረሰ ነው. ጊዜው ደርሷል ብለው የሚያስቡ ከሆነ ካልሲዎችን ፣ ማሰሪያዎችን ፣ ልብሶችን እና የውስጥ ልብሶችን መስጠትን ያቁሙ በአጠቃላይ ፣ እነሱ ሁል ጊዜ የሚሰጡን እና እኛ በዚህ አመት ጊዜ የምንሰጠውን ፣ የቁጥር አምባር ከግምት ውስጥ መግባት ጥሩ አማራጭ ሊሆን ይችላል ፡፡\nበመጀመሪያ ደረጃ በቁጥር አምባር እና በስማርት ሰዓት መካከል ስላለው ልዩነት ግልጽ መሆን አለብን ፡፡ ምንም እንኳን አንዳንድ የተሟላ ሞዴሎች ቢኖሩም ፣ የእንቅስቃሴ የእጅ አንጓዎች ያለብዙ ማስመሰል የዕለት ተዕለት እንቅስቃሴያችንን ለመከታተል የተቀየሱ ቢሆኑም ዘመናዊ ሰዓቶች ግን ተመሳሳይ ነገር ያደርጋሉ ተጨማሪ ባህሪዎች ፣ ተጨማሪ ማያ ገጽ እና ከፍተኛ ዋጋ ያላቸው።\nጥቅም ላይ ከሚውሉት የመልእክት መላላኪያ መተግበሪያዎች ጥሪዎች እና መልዕክቶችን ከመመለስ በተጨማሪ ስማርት ሰዓቶች ትልቁ ስክሪን በመሣሪያው ራሱ አንዳንድ መተግበሪያዎችን እንዲያሄዱ ያስችልዎታል ፡፡ ምን የበለጠ ነው ፣ GPS ን ያካትቱ ስለዚህ ከቤት ውጭ የሚደረጉ ስፖርታዊ እንቅስቃሴያችንን ለመከታተል ያስችሉናል ፡፡\nሌላው የስማርት ሰዓት ውስንነቱ የባትሪ ዕድሜ፣ በአብዛኛዎቹ ጉዳዮች ከ 24 ሰዓታት ያልበለጠ። ይህ የሆነበት ምክንያት በአንድ በኩል የእነዚህ አብዛኛዎቹ መሣሪያዎች ማያ ገጾች ማንኛውንም ዓይነት ምስሎች ፣ ረዥም ጽሑፎች እና ሌሎችም የሚታዩበት የኦ.ኤል.ዲ ማያ ገጽን በማዋሃድ ነው ፡፡ ሌላው ምክንያት የጂፒኤስ ቀጣይ አጠቃቀም ነው ፡፡\nበንፅፅር የእጅ አምባር እና በስማርት ሰዓት መካከል ግልጽ እና በፍጥነት እንዲለዩ ንፅፅሩን ለማጠናቀቅ ዋጋውን ማየት አለብን ፡፡ የእኛን የስፖርት እንቅስቃሴ የሚለኩ አምባሮች ልናገኛቸው እንችላለን ከ 30 ዩሮ፣ ጥሩ ስማርት ሰዓቶች (የቻይናውያን አንኳኳዎች አይደሉም) ከ 100 ዩሮ በተሻለ ሁኔታ ይጀመራሉ።\n2 ክቡር ባንድ 5\n3 ሳምሰንግ ጋላክሲ አካል ብቃት ሠ\n4 Fitbit የሰው ሃይልን ያስፋፋ\n5 ጋርሚን ቪቮስፖርት\nምንም እንኳን ሞዴሉ ቢሆንም በገበያው ውስጥ በጣም የታወቀ ፣ በዚህ ጽሑፍ ውስጥ ልንመክራቸው የምንፈልጋቸውን የተቀሩትን ሞዴሎች በተመለከተ ለማጣቀሻነት የምንወስደው ስለሆነ በመጀመሪያ ቦታ ላይ ለማስቀመጥ ወስኛለሁ ፡፡\nአራተኛው ትውልድ የእኔ ባንድ 4 በመጨረሻም ጉዲፈቻ ሀ የቀለም ማሳያ እና ከቀድሞዎቹ የበለጠ ፀጉር በተለይም 0,95 ኢንች ፡፡ የተቀበልናቸውን መልእክቶች እና ጥሪዎች ማሳወቂያዎችን እንድንቀበል ያስችለናል ፣ ነገር ግን ማይክሮፎን ስለማያዋሃድ ጥሪዎችን ወይም መልዕክቶችን መመለስ አንችልም ፡፡\nበአምራቹ መሠረት ሚ ሚ ባንድ 4 ባትሪው 20 ቀናት ይደርሳል በእውነቱ ከ 2 ሳምንታት አይበልጥም ፡፡ በዋጋው እና በሚጠይቀው ባትሪ ምክንያት አምባሮችን በቁጥር ለመለየት በጣም የተለመደ ነገር የጂፒኤስ ቺፕ የለውም ፡፡\nየተጓዝንበትን ርቀት ፣ ደረጃዎቹን ፣ ያቃጥንናቸውን ካሎሪዎችን የመሳሰሉ የዕለት ተዕለት አካላዊ እንቅስቃሴያችንን መከታተል ብቻ ሳይሆን ... የልብ ምታችንን ይከታተሉ በተጠቃሚዎች ጥያቄ ልክ ሌሎች የቁጥር አመልካቾች እንደሚያደርጉት አይደለም ፡፡\nሁሉም መረጃዎች ከ ‹iOS› እና ‹Android› ጋር ተኳሃኝ በሆነው ‹ሚ Fit› መተግበሪያ ውስጥ ተመዝግበዋል ፡፡ መጣል የ IP68 ማረጋገጫ እና እስከ 50 ሜትር ድረስ በሰርጓሚ ነው ፡፡\nበአውሮፓም ሆነ በላቲን አሜሪካ ውስጥ የምናገኘው ሞዴል ሞዴሉ ነው ያለ NFC ቺፕ ስለዚህ ከእጅ አምላካችን ክፍያ ለመፈፀም ልንጠቀምበት አንችልም ፡፡\nየ “Xiaomi Mi Band 4” ዋጋ በአማዞን ኦን ላይ ነው 32,99 ኤሮ ዩ.\nክቡር ባንድ 5\nበገበያው ውስጥ እኛ ዘንድ ያለን ሁለተኛው ምርጥ አማራጭ ከሀውዌይ እጅ ከ ‹‹›››››››››››››››››››››››››››››››››› ክቡር ባንድ 5. ይህ አምባር ከ Xiaomi Mi Band 4 እና ትንሽ ትንሽ ርካሽ ነው በተግባር ተመሳሳይ ጥቅሞችን ይሰጠናል, የ 0,95 ኢንች OLED ማያ ገጽን ጨምሮ።\nሆኖም ፣ በአንተም ሆነ በአንተ ላይ ሊጫወቱ የሚችሉ አስፈላጊ ልዩነቶችን እናገኛለን ፣ ለምሳሌ የራስ ገዝ አስተዳደር ከ 4 እስከ 5 ቀናት እና የደም ኦክስጅን መጠን መለካት ፣ የሳምሰንግ ከፍተኛ ጥራት ያላቸው ስማርትፎኖች ከሁለት ዓመታት በፊት ያቀረቡት ገፅታ ጠፋ ፡፡\nእንደ ሚ ባንድ 4 ፣ የጂፒኤስ ቺፕ የለውም፣ ስለዚህ ለሩጫ ፣ ለብስክሌት ወይም ለእግር ጉዞ ብቻ ስንሄድ በአየር ላይ የምንጓዝበትን መስመር ለመከታተል ስማርትፎናችን እንፈልጋለን ፡፡ በተጨማሪም ይህ ቺፕ ስለጎደለው በ NFC በኩል ክፍያ እንድንፈጽም አይፈቅድልንም።\nየክብር ባንድ 5 ይገኛል 32,99 ዩሮ በአማዞን ላይ\nሳምሰንግ ጋላክሲ አካል ብቃት ሠ\nሳምሰንግ በተጨማሪም የእጅ አንጓዎችን በ ‹ቁጥር› ለመለካት ወደ ገበያው ገብቷል ጋላክሲ የአካል ብቃት እንቅስቃሴ ሠ፣ ጋር አንድ አምባር ጥቁር እና ነጭ ማያ ገጽ. ይህ ሞዴል የልብ ምትን ፣ ደረጃዎችን ፣ የእንቅልፍ ዑደቶችን ጨምሮ ሁሉንም የስፖርት እንቅስቃሴዎቻችንን በራስ-ሰር ለመለካት ያስችለናል ...\nበቀሪዎቹ Xiaomi እና በክብር ሞዴሎች ላይ ያለው ዋነኛው ጠቀሜታ አቧራ ፣ ውሃ እና ድንጋጤን የመቋቋም ችሎታ ነው ፡፡ እንደ ወታደራዊ ደረጃዎች. አካላዊ እንቅስቃሴያችንን ወይም NFC ን ለመከታተል የጂፒኤስ ቺፕ የለውም።\nባትሪው የራስ ገዝ አስተዳደርን ከ4-5 ቀናት ያህል ደርሷል እና ይህ መሳሪያ የሚመዘግበው መረጃ በ Samsung Health መተግበሪያ ውስጥ ይገኛል ፣ በጣም ጥሩ ከሆኑ መተግበሪያዎች ውስጥ አንዱ በጋርሚን ፈቃድ ፡፡\nሳምሰንግ ጋላክሲ የአካል ብቃት 3 ዋጋ አለው 29 ዩሮ በአማዞን ላይ።\nFitbit የሰው ሃይልን ያስፋፋ\nፊቲቢት በዓለም ላይ የእጅ አምባርን ከሚለኩ አንጋፋዎች አንዱ ነው ፡፡ ምንም እንኳን እነሱ በትክክል ርካሽ አለመሆናቸው እውነት ቢሆንም ለእኛ የቀረቡልን የቁሳቁሶች እና የመረጃዎች ጥራት በሁለቱም በ Xiaomi እና በክብር ሞዴሎች ውስጥ አናገኘውም ፡፡\nLa Fitbit የሰው ሃይልን ያስፋፋ የ 5 ሙሉ ቀናት የራስ ገዝ አስተዳደር ይሰጠናል ፣ በየጊዜው የልብ ምትን ይቆጣጠራል እንደ ደረጃዎች ፣ ርቀት ተጓዙ ፣ የእንቅስቃሴ ደቂቃዎች። እሱን ለመቆጣጠር የምንሰራውን የስፖርት ዓይነት በራስ-ሰር የመመርመር ችሎታ አለው ፡፡\nየጂፒኤስ ቺፕ የለውም፣ ስለዚህ ስማርትፎናችንን ሳይጠቀም ከቤት ውጭ የአካል እንቅስቃሴን መከታተል አይችልም። እንደ ሚ ባንድ 4 ሁሉ የተለያዩ ባለቀለም ማሰሪያዎችን ሲጠቀሙ የተለያዩ የማበጀት አማራጮችን ይሰጠናል ፡፡\nFitbit Inspire HR ዋጋ አለው 79,90 ዩሮ በአማዞን ላይ\nመሣሪያን ከቁጥር ጋር በተያያዘ ጋርሚን ከጥራት እና ከጥንካሬ ጋር ተመሳሳይ ነው ፡፡ ዘ ጋሚን ቪቮስፖርት ከብዙ የቁጥር አምባሮች አንዱ ነው የጂፒኤስ ቺፕ አለው ከቤት ውጭ አካላዊ እንቅስቃሴያችንን ለመከታተል ስለዚህ ከሞባይል ጋር መውጣት አስፈላጊ ስላልሆነ ለስፖርት አፍቃሪዎች ተስማሚ ነው ፡፡\nየጂፒኤስ ቺፕ በሚቀጥለው ጊዜ የተጓዘበትን ርቀት እና አማካይ ፍጥነትን በሚያስገኝልን አስደናቂ መተግበሪያ አማካይነት የመቅዳት ሀላፊ ነው ፣ በገበያው ውስጥ ካሉት ምርጥ አንዱ ፡፡\nእንደ ጥሩ የቁጥር አምባር ፣ እኛ የምንቃጠላቸውን ካሎሪዎች ያሳውቀናል ፣ እንቅልፋችንን ይቆጣጠራል እንዲሁም በ በደም ውስጥ ያለው የኦክስጂን መጠን።\nየጋርሚን ቪቮስፖርት ዋጋ ተከፍሏል 101,99 ዩሮ በአማዞን ላይ\nወደ መጣጥፉ ሙሉ መንገድ የመግብር ዜና » መግብሮች » የሚለብሱ መሳሪያዎች » በገና ላይ ለመስጠት ምን ዓይነት ዘመናዊ አምባር ይግዙ\nየአማዞን ኢኮ 3 ኛ ትውልድ ፣ ትልቁን አዲስ ኢኮን እንገመግማለን\nበገና ላይ ለመስጠት ዘመናዊ ተናጋሪዎች


008_06 የእግዚአብሔር ሉዓላዊነትና የመንግስቱ መገለጥ (Audio) | ኢየሱስ ይልቃል!\nHome / Portfolio / KOG / 008_06 የእግዚአብሔር ሉዓላዊነትና የመንግስቱ መገለጥ (Audio)\nየልጁ ሁለቱ ምጽዓቶች የዘመን ፍጻሜ መጀመሪያና መደምደሚያ\n<I’m very sorry for the poor quality of the audio towards the end of the recording. The devise is most probably to be blamed.>\nአሁን የእግዚአብሔር ኪዳናዊ መንግስት በምድር በቤተ-ከርስቲያን አማካይነት ተመስርታለች ነገር ግን ፍጻሜው ግን የነገስታት ንጉስ እስኪመጣ ድረስ ይጠብቃል! በዘልማድ የዘመን መጨረሻ ተብሎ የሚባለው ክርስቶስ ሊመለስ አካባቢ ያለው ዘመንና ሑናቴ ነው። ይህ አስተምሕሮት ግን የዲስፐንሴሽናል እንቅስቃሴ አስተምህሮት ነው። አዲስ ኪዳን ስለ ዘመን መጨረሻ ሲመሰክር የሁለት ዘመናት እውነታዎች መነባበር እንደሆን ይናገራል። የክርስቶስ ወደዚህ ወደ አሁኑ ክፉ ዘመን መምጣቱ የዘላለማዊውን ሐይል በዚህ ክፉ ዘመን ጋር እንዲነባበር አድርጎታል። ለምሳሌ ሐዋርያው ጳውሎስ “የዘመን ፍጻሜ የደረሰብንን እኛን” ይለናል። [/column]\nወይም “ሊመጣ ያለውን ዓለም ኃይል የቀመሱትን ” በማለት ሊመጣ ያለውን “የሚመጣውን ዘመን” ኃይል በዚህ በአሁኑ ክፉው ዘመን ሰዎች ይቀምሳሉ፤ ይህም የሚያመለክተው ሁለቱ መነባበራቸውን ነው! ለዚህ ነው በአለም ሳለን መከራ አለብን ነገር ግን ደግሞ አለምን አሸንፈናል! ይህ መነባበር ነብያት ያላዩት ሚስጢር ሆኖ የቆየ እውነታ ነው። “ሁለቱም እስከ መጨረሻ ይደጉ ተዋቸው!” የሚከተለውን ሰዕላዊ መግለጫ ይመልከቱ። ይህን በሰፊው በክፍል 008-007 እንመለከታለን። አሁን ግን በመጀመሪያ የመጨረሻው ዘመን ታዲያ ሥንል ምን ማለታችን ነው?\nኢየሱስ ክርስቶስ ከሙታን በመነሣቱ ለሕያው ተስፋና ለማይጠፋ፥ እድፈትም ለሌለበት፥ ለማያልፍም ርስት እንደ ምሕረቱ ብዛት ሁለተኛ የወለደን የጌታችን የኢየሱስ ክርስቶስ አምላክና አባት ይባረክ; ይህም ርስት በመጨረሻው ዘመን ይገለጥ ዘንድ ለተዘጋጀ መዳን በእምነት በእግዚአብሔር ኃይል ለተጠበቃችሁ ለእናንተ በሰማይ ቀርቶላችኋል (1 ጴጥ 1:3–5)\n1 ጴጥ 1:18–21 ከአባቶቻችሁ ከወረሳችሁት ከከንቱ ኑሮአችሁ በሚያልፍ ነገር በብር ወይም በወርቅ ሳይሆን፥ ነውርና እድፍ እንደ ሌለው እንደ በግ ደም በክቡር የክርስቶስ ደም እንደ ተዋጃችሁ ታውቃላችሁ። ዓለም ሳይፈጠር እንኳ አስቀድሞ ታወቀ፥ ነገር ግን እምነታችሁና ተስፋችሁ በእግዚአብሔር ይሆን ዘንድ፥ ከሙታን ባስነሣው ክብርንም በሰጠው በእግዚአብሔር በእርሱ ስለምታምኑ ስለ እናንተ በዘመኑ መጨረሻ ተገለጠ።\nዕብ 9:25–28 ሊቀ ካህናትም በየዓመቱ የሌላውን ደም ይዞ ወደ ቅድስት እንደሚገባ፥ ራሱን ብዙ ጊዜ ሊያቀርብ አልገባም; 26 እንዲህ ቢሆንስ፥ ዓለም ከተፈጠረ ጀምሮ (ἀπὸ καταβολῆς κόσμου)ብዙ ጊዜ መከራ ሊቀበል ባስፈለገው ነበር; አሁን ግን በዓለም ፍጻሜ (በዘመናት መጨረሻ) (ἐπὶ συντελείᾳ τῶν αἰώνων) ራሱን በመሠዋት ኃጢአትን ሊሽር አንድ ጊዜ ተገልጦአል። 27 ለሰዎችም አንድ ጊዜ መሞት ከእርሱ በኋላም ፍርድ እንደ ተመደበባቸው፥ 28 እንዲሁ ክርስቶስ ደግሞ፥ የብዙዎችን ኃጢአት ሊሸከም አንድ ጊዜ ከተሰዋ በኋላ፥ ያድናቸው ዘንድ ለሚጠባበቁት ሁለተኛ ጊዜ ያለ ኃጢአት ይታይላቸዋል።\nየመጨረሻው ዘመን በብሉይ ኪዳን\nኢሳ 40:1–5 አጽናኑ፥ ሕዝቤን አጽናኑ ይላል አምላካችሁ። 2 ለኢየሩሳሌም ልብ ተናገሩ የተቀጠረችበት ወራት እንደ ተፈጸመ፥ ኃጢአትዋም እንደ ተሰረየ፥ ከእግዚአብሔርም እጅ ስለ ኃጢአትዋ ሁሉ ሁለት እጥፍ እንደ ተቀበለች ወደ እርስዋ ጩኹ። 3 የአዋጅ ነጋሪ ቃል። የእግዚአብሔርን መንገድ በምድረ በዳ ጥረጉ፥ ለአምላካችንም ጐዳና በበረሀ አስተካከሉ። 4 ሸለቆው ሁሉ ከፍ ይላል፥ ተራራውና ኮረብታውም ሁሉ ዝቅ ይላል; ጠማማውም ይቃናል፥ ስርጓጕጡም ሜዳ ይሆናል; 5 የእግዚአብሔርም ክብር ይገለጣል፥ ሥጋ ለባሹም ሁሉ በአንድነት ያየዋል፥ የእግዚአብሔር አፍ ይህን ተናግሮአልና።…\nኢሳ 40:10–12 እነሆ፥ ጌታ እግዚአብሔር እንደ ኃያል ይመጣል ክንዱም ስለ እርሱ ይገዛል; እነሆ፥ ዋጋው ከእርሱ ጋር ደመወዙም በፊቱ ነው። 11 መንጋውን እንደ እረኛ ያሰማራል፥ ጠቦቶቹን በክንዱ ሰብስቦ በብብቱ ይሸከማል፥ የሚያጠቡትንም በቀስታ ይመራል። 12 ውኆችን በእፍኙ የሰፈረ፥ ሰማይንም በስንዝር የለካ፥ የምድርንም አፈር በመስፈሪያ ሰብስቦ የያዘ፥ ተራሮችን በሚዛን ኮረብቶችንም በሚዛኖች የመዘነ ማን ነው?…18 እንግዲህ እግዚአብሔርን በማን ትመስሉታላችሁ? ወይስ በምን ምሳሌ ታስተያዩታላችሁ? 19 የተቀረጸውንስ ምስል ሠራተኛ ሠርቶታል፥ አንጥረኛም በወርቅ ለብጦታል፥ የብሩንም ሰንሰለት አፍስሶለታል። …25 እንግዲህ እተካከለው ዘንድ በማን መሰላችሁኝ? ይላል ቅዱሱ። 26 ዓይናችሁን ወደ ላይ አንሥታችሁ ተመልከቱ; እነዚህን የፈጠረ ማን ነው? ሠራዊታቸውን በቍጥር የሚያወጣ እርሱ ነው፥ ሁሉንም በየስማቸው ይጠራቸዋል; በኃይሉ ብዛትና በችሎቱ ብርታት አንድስ እንኳ አይታጣውም። 27 ያዕቆብ ሆይ፥ እስራኤልም ሆይ። መንገዴ ከእግዚአብሔር ተሰውራለች ፍርዴም ከአምላኬ አልፋለች ለምን ትላለህ? ለምንስ እንዲህ ትናገራለህ? 28 አላወቅህምን? አልሰማህምን? እግዚአብሔር የዘላለም አምላክ፥ የምድርም ዳርቻ ፈጣሪ ነው; አይደክምም፥ አይታክትም፥ ማስተዋሉም አይመረመርም። 29 ለደካማ ኃይልን ይሰጣል፥ ጕልበት ለሌለውም ብርታትን ይጨምራል። 30 ብላቴኖች ይደክማሉ ይታክቱማል፥ ጐበዛዝቱም ፈጽሞ ይወድቃሉ; 31 እግዚአብሔርን በመተማመን የሚጠባበቁ ግን ኃይላቸውን ያድሳሉ; እንደ ንስር በክንፍ ይወጣሉ; ይሮጣሉ፥ አይታክቱም; ይሄዳሉ፥ አይደክሙም።\nኢሳ 19:1-23 ስለ ግብጽ የተነገረ ሸክም። እነሆ፥ እግዚአብሔር በፈጣን ደመና እይበረረ ወደ ግብጽ ይመጣል; የግብጽም ጣዖታት በፊቱ ይርዳሉ፥ የግብጽም ልብ በውስጥዋ ይቀልጣል።..23 በዚያ ቀን ከግብጽ ወደ አሦር መንገድ ይሆናል፥ አሦራዊውም ወደ ግብጽ፥ ግብጻዊውም ወደ አሦር ይገባል; ግብጻውያንም ከአሦራውያን ጋር ይሰግዳሉ። 24-25 የሠራዊት ጌታ እግዚአብሔር። ሕዝቤ ግብጽ፥ የእጄም ሥራ አሦር፥ ርስቴም እስራኤል የተባረከ ይሁን ብሎ ይባርካቸዋልና በዚያ ቀን እስራኤል ለግብጽና ለአሦር ሦስተኛ ይሆናል፥ በምድርም መካከል በረከት ይሆናል።\nኢሳ 35:2–10 የእግዚአብሔርንም ክብር የአምላካችንንም ግርማ ያያሉ። 3 የደከሙትን እጆች አበርቱ፥ የላሉትንም ጕልበቶች አጽኑ። 4 ፈሪ ልብ ላላቸው። እነሆ፥ አምላካችሁ በበቀል በእግዚአብሔርም ብድራት ይመጣልና፥ መጥቶም ያድናችኋልና በርቱ፥ አትፍሩ በሉአቸው…8 በዚያም ጐዳናና መንገድ ይሆናል እርሱም የተቀደሰ መንገድ ይባላል; ንጹሐንም ያልሆኑ አያልፉበትም፥ ለንጹሐን ግን ይሆናል; ተላላፊዎችና ሰነፎች እንኳ አይስቱበትም። 9 አንበሳም አይኖርበትም፥ ነጣቂ አውሬም አይወጣበትም፥ ከዚያም አይገኙም; የዳኑት ግን በዚያ ይሄዳሉ; 10 እግዚአብሔርም የተቤዣቸው ይመለሳሉ እየዘመሩም ወደ ጽዮን ይመጣሉ; የዘላለም ደስታ በራሳቸው ላይ ይሆናል; ሐሤትንና ደስታን ያገኛሉ፥ ኀዘንና ትካዜም ይሸሻሉ።\nሰፎንያስ 3:14–16 የጽዮን ልጅ ሆይ፥ ዘምሪ; እስራኤል ሆይ፥ እልል በል; የኢየሩሳሌም ልጅ ሆይ፥ በፍጹም ልብሽ ሐሤት አድርጊ ደስም ይበልሽ። 15 እግዚአብሔር ፍርድሽን አስወግዶአል፥ ጠላትሽንም ጥሎአል; የእስራኤል ንጉሥ እግዚአብሔር በመካከልሽ አለ፥ ከእንግዲህም ወዲህ ክፉ ነገርን አታዪም። 16 በዚያን ቀን ለኢየሩሳሌም። ጽዮን ሆይ፥ አትፍሪ፥ እጆችሽም አይዛሉ።\nአብድዩ 21 21 በዔሳውም ተራራ ላይ ይፈርዱ ዘንድ አዳኞች ወደ ጽዮን ተራራ ላይ ይወጣሉ; መንግሥቱም ለእግዚአብሔር ይሆናል።\nሚክያስ 4:1–4 በመጨረሻውም ዘመን የእግዚአብሔር ቤት ተራራ በተራሮች ራስ ላይ ጸንቶ ይቆማል፥ ከኮረብቶችም በላይ ከፍ ከፍ ይላል; አሕዛብም ወደ እርሱ ይጐርፋሉ። 2 ከጽዮን ሕግ፥ ከኢየሩሳሌምም የእግዚአብሔር ቃል ይወጣልና ብዙዎች አሕዛብ ሄደው። ኑ፥ ወደ እግዚአብሔር ተራራ፥ ወደ ያዕቆብ አምላክ ቤት እንውጣ; እርሱም መንገዱን ያስተምረናል፥ በፍለጋውም እንሄዳለን ይላሉ። 3 በብዙዎችም አሕዛብ መካከል ይፈርዳል፥ በሩቅም ባሉ በብርቱዎች አሕዛብ ላይ ይበይናል; ሰይፋቸውንም ማረሻ፥ ጦራቸውንም ማጭድ ለማድረግ ይቀጠቅጣሉ; ሕዝብም በሕዝብ ላይ ሰይፍ አያነሣም ከእንግዲህም ወዲህ ሰልፍ አይማሩም። 4 የሠራዊት ጌታ የእግዚአብሔር አፍም ተናግሮአልና ሰው እያንዳንዱ ከወይኑና ከበለሱ በታች ይቀመጣል፥ የሚያስፈራውም የለም።\nኢሳ 52:1–14 ጽዮን ሆይ፥ ተነሺ፥ ተነሺ፥ ኃይልሽን ልበሺ; ቅድስቲቱ ከተማ ኢየሩሳሌም ሆይ፥ ያልተገረዘና ርኩስ ከእንግዲህ ወዲህ አይገባብሽምና ጌጠኛ ልብስሽን ልበሺ። 2 ኢየሩሳሌም ሆይ፥ ትቢያን አራግፊ; ተነሺ፥ ተቀመጪ; ምርኮኛይቱ የጽዮን ልጅ ሆይ፥ የአንገትሽን እስራት ፍቺ።…7 የምስራች የሚናገር፥ ሰላምንም የሚያወራ፥ የመልካምንም ወሬ የምስራች የሚናገር፥ መድኃኒትንም የሚያወራ፥ ጽዮንንም። አምላክሽ ነግሦአል የሚል ሰው እግሩ በተራሮች ላይ እጅግ ያማረ ነው። 8 እነሆ፥ ጕበኞችሽ ጮኸዋል; እግዚአብሔር ወደ ጽዮን በተመለሰ ጊዜ ዓይን በዓይን ይተያያሉና ድምፃቸውን ያነሣሉ፥ በአንድነትም ይዘምራሉ። 9 እናንተ የኢየሩሳሌም ፍርስራሾች ሆይ፥እግዚአብሔር ሕዝቡን አጽናንቶአልና፥ ኢየሩሳሌምንም ታድጎአልና ደስ ይበላችሁ፥ በአንድነትም ዘምሩ።…13 እነሆ፥ ባሪያዬ በማስተዋል ያደርጋል; ይከብራል ከፍ ከፍም ይላል፥ እጅግ ታላቅም ይሆናል። 14 ፊቱ ከሰዎች ሁሉ ይልቅ፥ መልኩም ከሰዎች ልጆች ይልቅ ተጐሳቍሎአልና ብዙ ሰዎች ስለ አንተ እንደ ተደነቁ፥ እንዲሁ ብዙ አሕዛብን ያስደንቃል; 15 ያልተነገረላቸውንም ያያሉና፥ ያልሰሙትንም ያስተውላሉና ነገሥታት ስለ እርሱ አፋቸውን ይዘጋሉ።\nየመጨረሻው ዘመን በአዲስ ኪዳን\nማር 1:2–4 “እነሆ፥ መንገድህን የሚጠርግ መልክተኛዬን በፊትህ እልካለሁ የጌታን መንገድ አዘጋጁ ጥርጊያውንም አቅኑ እያለ በምድረ በዳ የሚጮኽ ሰው ድምፅ ተብሎ በነቢዩ በኢሳይያስ እንደ ተጻፈ፥ 4 ዮሐንስ በምድረ በዳ እያጠመቀ የንስሐንም ጥምቀት ለኃጢአት ስርየት እየሰበከ መጣ…7 ተጎንብሼ የጫማውን ጠፍር መፍታት የማይገባኝ ከእኔ የሚበረታ በኋላዬ ይመጣል። 8 እኔ በውኃ አጠመቅኋችሁ እርሱ ግን በመንፈስ ቅዱስ ያጠምቃችኋል እያለ ይሰብክ ነበር። ….14-15 ዮሐንስም አልፎ ከተሰጠ በኋላ ኢየሱስ የእግዚአብሔርን መንግሥት ወንጌል እየሰበከና። ዘመኑ ተፈጸመ የእግዚአብሔርም መንግሥት ቀርባለች ንስሐ ግቡ በወንጌልም እመኑ እያለ ወደ ገሊላ መጣ።\nሐዋ 3:21–24 21 እግዚአብሔር ከጥንት ጀምሮ በቅዱሳን ነቢያቱ አፍ የተናገረው፥ ነገር ሁሉ እስከሚታደስበት ዘመን ድረስ ሰማይ ይቀበለው/ይቆይ ዘንድ ይገባልና። 22 ሙሴም ለአባቶች። ጌታ አምላክ እኔን እንዳስነሣኝ ነቢይን ከወንድሞቻችሁ ያስነሣላችኋል; በሚነግራችሁ ሁሉ እርሱን ስሙት። 23 ያንም ነቢይ የማትሰማው ነፍስ ሁሉ ከሕዝብ ተለይታ ትጠፋለች አለ። 24 ሁለተኛም ከሳሙኤል ጀምሮ ከእርሱም በኋላ የተናገሩት ነቢያት ሁሉ ደግሞ ስለዚህ ወራት ተናገሩ።\nዕብ 9:6–10 ይህም እንደዚህ ተዘጋጅቶ ሳለ፥ ካህናት አገልግሎታቸውን እየፈጸሙ ዘወትር በፊተኛይቱ ድንኳን ይገቡባታል; 7 በሁለተኛይቱ ግን ሊቀ ካህናት ብቻውን በዓመት አንድ ጊዜ ይገባባታል፥ እርሱም ሰለ ራሱና ስለ ሕዝቡ ስሕተት የሚያቀርበውን ደም ሳይዝ አይገባም; 8 ፊተኛይቱም ድንኳን በዚህ ገና ቆማ ሳለች፥ ወደ ቅድስት የሚወስደው መንገድ ገና እንዳልተገለጠ መንፈስ ቅዱስ ያሳያል። ይህም ለአሁኑ ዘመን ምሳሌ ነው፥ እንደዚህም መባና መስዋዕት ይቀርባሉ; እነዚህም እስከ መታደስ ዘመን ድረስ የተደረጉ፥ ስለ ምግብና ስለ መጠጥም ስለ ልዩ ልዩ መታጠብም የሚሆኑ የሥጋ ሥርዓቶች ብቻ ናቸውና የሚያመልከውን በህሊና ፍጹም ሊያደርጉት አይችሉም።\nልጁ እስኪገለጥ ድረስ በምድር ይሰራ የነበረው የእግዚአብሔር መንግሥት እንደጥላ ነበር። አሁን ግን የእግዚአብሔር የሐልወቱ መገለጥ በሆነው በእውነተኛው ንጉስ በኢየሱስ ክርስቶስ መምጣት መንግሥቱ ተገልጣለች!\nማቴዎስ 11:12–13 “12 ከመጥምቁም ከዮሐንስ ዘመን ጀምሮ እስከ ዛሬ ድረስ መንግሥተ ሰማያት ትገፋለች፥ ግፈኞችም ይናጠቋታል። 13 ነቢያት ሁሉና ሕጉ እስከ ዮሐንስ ድረስ ትንቢት ተናገሩ;”\n4 ነገር ግን የዘመኑ ፍጻሜ በደረሰ ጊዜ እግዚአብሔር ከሴት የተወለደውን ከሕግም በታች የተወለደውን ልጁን ላከ;\nኤፌ 1:8–10 ጸጋውንም በጥበብና በአእምሮ ሁሉ አበዛልን። 9 በክርስቶስ ለማድረግ እንደ ወደደ እንደ አሳቡ፥ የፈቃዱን ምሥጢር አስታውቆናልና; 10 በዘመን ፍጻሜ ይደረግ ዘንድ ያለው አሳቡም በሰማይና በምድር ያለውን ሁሉ በክርስቶስ ለመጠቅለል ነው።..13 እናንተም ደግሞ የእውነትን ቃል፥ ይኸውም የመዳናችሁን ወንጌል፥ ሰምታችሁ ደግሞም በክርስቶስ አምናችሁ፥ በተስፋው መንፈስ በመንፈስ ቅዱስ ታተማችሁ; 14 እርሱም የርስታችን መያዣ ነው፥ ለእግዚአብሔር ያለውን ሁሉ እስኪዋጅ ድረስ፥ ይህም ለክብሩ ምስጋና ይሆናል።\n2 ጢሞ 1:9–11 ያዳነን በቅዱስም አጠራር የጠራን እግዚአብሔር ነውና፥ ይህም እንደ ራሱ አሳብና ጸጋ መጠን ነው እንጂ እንደ ሥራችን መጠን አይደለም; ይህም ጸጋ ከዘላለም ዘመናት በፊት በክርስቶስ ኢየሱስ ተሰጠን፥ 10-11\nአሁን ግን በመድኃኒታችን በኢየሱስ ክርስቶስ መገለጥ ታይቶአል። እርሱ ሞትን ሽሮአልና እኔ ሰባኪና ሐዋርያ አሕዛብንም አስተማሪ እንድሆን በተሾምሁበት በወንጌል ሕይወትንና አለመጥፋትን ወደ ብርሃን አውጥቶአል።\n← 008_05 የእግዚአብሔር ሉዓላዊነትና የመንግስቱ መገለጥ (Audio)\n008_08 የእግዚአብሔር ሉዓላዊነትና የመንግስቱ መገለጥ (Audio) →


ይድረስ፡ ለአቶ ይግዛው አጥናፉ | Voice of Justice – VOJ\n← Warnings in Kemant Referendum Process\nMajor Signs of Identity Crisis →\nይድረስ፡ ለአቶ ይግዛው አጥናፉ\nPosted on February 7, 2017\tby wlka\nከበቃኸኝ አንተነህ: ጎንደር\nለወልቃይት የአማራነት የማንነት ጥያቄ የቅማንትን ቅማንትነት እንደመያዦ (collateral) አትመልከቱት\nበዘ-ሀበሻ ድህረ-ገፅ ላይ ‹‹ወልቃይትን አዳፍኖ ቅማንት የዘከረው የጎንደሩ ጉባዔ›› በሚል ርዕስ ጥር 16/2009 ግላዊ ስሜትክን ማንፀባረቅህ ይታወቃል፡፡ እርግጥ ነው ሌሎች እነ ዳግማዊ መዐሕድ፣ ቤተ-አመራ፤ እና የእነሱ ተከታዮች አነ ዓንዱዓለም ተፈራ፣ ሙሉቀን ተስፋው እና እጅግ መረን የለቀቁ ስማቸውን ለመጥራት የሚቀፉኝ ግለሰቦች ከአስተላለፉት መልዕክት ጋር ሲታይ የአንተው በጣም ጤነኛ እና ለጎንደርም ሆነ በጎንደር አካባቢ ለሚኖሩ ህዝቦች መለካም ነው ያስብል ይሆናል፡፡ነገር ግን የጹህፈህን ተክለ-ቁማና ከማንም ጋር ሳያወዳደሩ ከተመለከቱት የእርሶዎ ጹህፍም ስሜት የተጫጫነው እና ‹‹ከባልሽ ባሌ ይበለጣል—-›› አንዳለችው ብልጥ ሴት አይነት ተረትን ያስተውሳል፡፡ ቢሆንም ያስተላለፉት ሀሳብ ከመንሳዊ ቅናት ጋር የተያያዘ ሊሆን ስለሚችል ብዙም አያስብልም::\nለዚች አገር እና ህዝቦች በሠላም እና በፍቅር አበረው በመኖር መፃኢ እድላችን ይበልጥ ለማሳመር ለአንድ የእኛ ለምንለው ህዝብ የምንጨነቀውን ያክል ለሁሉም ብንጨነቅ አገራችን የምድር ገነት ትሆነ ነበር፡፡ ኢትዮጵያዊያን የልዩነታችን ምንጭ የደም እና የአጥንት ልዩነት ሳይሆን የአስተሳሰብ ቀና ካለመሆን ብቻ የሚመነጭ ነው፡፡ኢትዮጵያዊያንን አካባቢን፣ ሀይማኖትን እና ጠባብ ጎሰኝነትን መሰረት በማድረግ ለዘመናት አንድነታችን ሳይሆን ልዩነታችን ስንሰብክ ኖረናል፡፡ በእግዚአብሔር አምሳል የተፈጠርን የአንድ የአዳም ልጅ መሆናችን ዘንግተን እና የፈጣሪን ድንቅ ሥራ ባራከሰ መልኩ አንዱ ከእንጨት እና ከሰሳ፤ ሌላው ከሌላ እንሰሳ ሌላው ደግሞ ከዛፍ ላይ አውርደን ያላመድነው እንሰሳ ያከል ስም ሰንሰጠው፣ ስንንቀው፣ ስናበሻቅጠው መጥተናል፡፡ ያ ለዘመናት የተከማቸ እና ብሶት የወለደው የንቀት አተላ ኢትዮጵያዊያን የጎሪጥ እንዲተያዩ በር ከፍቶላቸዋል፡፡ ለጊዜው በተለዩ ህዝቦች የደረሰውን ኢኮኖሚያዊ፣ ማህበራዊ፣ ፖለቲካዊ እና ሀይማኖታዊ ሰቆቃዎችን መዘርዘር አልፍለግም፡፡ ግን ይህን ያለፈ የተሳሳተ መንገድ በመዘንጋት በዘመነ ወያኔ(ኢህአዴግ) ተዘርቶ ያደገ ሴራ ተደርጎ ሲታይ እጅግ አዝናለሁ፡፡ እኔ ኢሀአዴግ ይህችን አገር ከማስተዳደሩ በፊት በቅማንትነቴ ብዙ መከራን አሳልፊያለሁ፡፡ ወገኖቸ ከእነሰሳ ያነሰ ክብር ተሰጥቷው ቅማንትን ከገደለ አረመኔ ይልቅ የዱር እንሰሳ ለገደው ሌላኛው ጨካኝ ክብር ይጎናጸፍ ነበር፡፡ ይህ በቅማንት ህዝብ ላይ የተፈፀመ የቅርብ ዘመን የግፍ ድርጊት ነው የምነግራችሁ፡፡ ይህን ለማታውቁት ቅማንት ከአማራው ህዝብ የተለየ ምን በደል ደረሰበት ትሉ ይሆናል፡፡ ይሁንእንጅ በዚያ ዘመን በነበረው የአስተሳሰብ ደረጃ በመነሳሳት በተለያዩ የኢትዮጵያ ህዝቦች ላይ ለተፈጠረው የተንሸዋረረ አመለካከት የየትኛውም የማህብረሰብ ክፍል ወይም በዚህ ዘመን ላለ ትውልድ ተጠያቂ ነው የሚል እምነት የለኝም፡፡ የአሁኑ ትውልድ ተጠያቂ የሚያደርገው የባለፈው ሥርዓት ለአገዛዙ ያመቸው ዘንድ በህዝቦች መካከል ያሰፈነውን የመናናቅ፣ የማጥላላት፣ አንዱን ርኩስ ሌላውን ቅዱስ እርስ በእርስ እንዲተያይ የሄደበት የተሳሳተ መንገድ የዞረ ድምር ለማራመድ መሞከር ብቻ የአሁኑን ትውልድ ጥፋተኛ እና ተጠያቂ ያደርገዋል፡፡ ዛሬም በልጅነቴ በማንነቴ እና በሌሎች ማንነት ዙሪያ ሲደመጡ እና ሲነገሩ የነበሩ ጸያፍ ቃላቶች እና አሰተሳሰቦች አንዳንድ የዛሬው ትውልድ ተሸክሟቸው በመዚር ላይ ይገኛል፡፡ እጅግ ያሳፍራል፡፡\nወደተነሳሁበት አርስ ለመመለስ ያክል ዳግማዊ መዐሕድ ኢትዮጵያ የብዙ ነገድ አገር መሆኗን በመዘንጋት በምስራቅ አፍሪካ ጠንካራ የአማራ ህዝብ አንመሰርታለን፤ ለዚህ እውን መሆን ደግሞ፣ አገው፣ ቅማንት፣ ወይጦ ኦሮሞ፣ አርጎባ ወዘተ የሚባል ህዝብ በሚቋቁመው የህልም ግዛት(Dream state) ማየት ስለማልፈልግ እነዚህ ህዝቦች ከአሁኑ ሰዓት ጀምሮ ወደ አማራ ማንነት ያለምንም ቅድመ-ሁኔታ እንዲጠቃለሉ የሚል መግለጫ በድርጅታዊ መግለጫው አውጥቷል፡፡ ለዚህ ምስክር ይሆን ዘንድ በዘ-ሐበሻ ድህረ-ገጽ ላይ ጥር 27/2009 ዳመዐሕድ “እንደ በለሴውም ሆነ እንደ ወገሬው፤ እንደ ፋርጣውም ሆነ እንደ መንዜው፤ እንደ አገውም ሆነ እንደ ወልቃይቴው – ቅማንትም አማራ ነው›› በሚል ርዕስ ባስተላለፈው መልዕክት ለቅማንት እና በሌሎች ህዝቦች የአለውን ንቀት በግልፅ አሳይቷል፡፡ እርግጥ ነው መልስ መስጠት የነበረብኝ ለዚህ ጫፍ የረገጠ ጹህፍ እና አመለካከት ነበር፡፡ ይሁንእንጅ ይህ ድርጅት ይህን የፃፈበት ህሊናው የሌሎችን ሀሳብ እና አቋም ላለመስማት በሩን ከርችሞ የዘጋ ስለሆነ መልስ አያስፈልገውም ከሚል የግል አቋም ነው፡፡ ይልቅ እንዲህ አይነት የአበደ ሀሳብ የሚያራምዱ ግለሰቦችን እና ድርጅቶችን ሲመጡ እንደአመጣጣቸው ለመመለስ ራስን አዘጋጅቶ መጠበቅ ይሻላል፡፡ ይህ ድርጅት (ዳመዐህድ ተብየው) ዓላማው በግልፅ ቅማንትን አማራ ማድረግ እንጅ አማራም ቅማንት ነው ለማለት ድፍረቱን አላገኝም፡፡ ዘላለማዊ ክብር እና ድል የሚመኘውም ለአንድ ህዝብ ብቻ ነው፡፡ ለዐማራ! መመኘቱ አይከፋኝም ክፋቱ ድል ተደራጊው እኔ እና ሌሎቹ መሆናችን ሳስብ የዚህ ድርጅት የሚቆምበት ገደል ርቀት ይታየኛል፡፡\nለአርሰዎ ጹህፍ መልስ ለመስጠት የፈለኩትም ቢያንስ እርሰዎ ከእዚህኞች ስብሰብ በመጠኑ ይሻላሉ በሚል ነው፡፡ የጹህፈዎ እርስም በግልጽ አንደሚያሳየው የቅማንትን ቅማንትነት የተቀበለ ህገ-መንግሥት ለወልቃይት አማራነትም ሊሆን ይገባል በሚል መንፈስ የተጀመረ ይመስላል፡፡ ምን አልባት የቅማንት ህገ-መንግስታዊ የራስ አስተዳደር ጥያቄ እንዴት ሥርዓቱን በጠበቀ እና ህግን ባከበረ መልኩ እየሄደ እንደሆን ያጡት አይመሰልኝም፡፡ የቅማንት ህዝብ የቅማንትነት ማንነት በማንሳቱ በገልፅ ጦርነት ታውጆበት የዘር ማጥፋት ሙከራ ተካሂዶባታል፣ ቅማንት ቅማንት በመሆኑ ብቻ ያለፍርድ ቤት ትእዛዝ በግፍ ወደ እስር ቤት ተወርውረዋል፣ የመንግሥት ሰራቶኞች ከስራቸው ተባረዋል፡፡ ይህ ሁሉ ተደርጎበት የቅማንት ህዝብ በህገ-አምላክ ከማለት ውጭ ነፍጥ እንደአማራጭ መፍትሄ አልተጠቀመም፡፡ ጥያቄውን ሳያሰልስ ገፍቶ ከብዙ የህየወት መስዋትነት በኋላ ቢሆን ጥያቄው መልስ ሊያገኝ ጫፍ የደረሰ ይመስላል፡፡ ግን እርሰዎ አንድ ትልቅ የዘነጉት ነገር አለ፡፡ ይኸውም የቅማንት የውስጥ የራስ አስተዳደር እንደኤርትራ መገንጠል አድገው የተረዱት ይመስለኛል፡፡ የቅማንትን ህዝብ ራስን በራስ የማስተዳደር መብትም የወያኔ ድብቅ ሴራ አድርገው እና ቅማንት ለዚህ አቅሙ የሌለው በማስመሰል ሀሳብ አራምደዋል፡፡ በዚህ አመለካከተዎ ቅድም ከሌሎች ድርጅቶች እና ግለሰቦች ይሻላሉ ካልኳቸው እኩል ወርደውብኛል፡፡ ሲጀመር የቅማንት ህዝብ በማንም የወጭ ሀይል ግፊት ተነሳስቶ የጠየቀ ሳይሆን ህገ-መንግሥቱ በገልፅ ባስቀመጠው መንገድ የተጓዘበት ሂደት ነው፡፡ የአማራ ህዝብ እና በኢትዮጵያ ያሉ ሌሎች ብሄር ብሄረሰቦች ራሳቸውን በራሳቸው የማስተዳደር መብት ያላቸውን ያክል ቅማንትም ባለመብት መሆኑን ከእነከኣቴው ዘንግተውታል፡፡ እርሰዎ ለወልቃይት ህዝብ የአማራነት ማንነት የሚጨነቁትን ያክል የቅማንት ህዝብ ለቅማንትነቱ እጅግ ቀናኢ ነው፡፡ የቅማንት ህዝብ በሌላ ማንነት በውሸት ከሚኮፈስ ይልቅ አላዋቂዎች በስሙ ቢሰድቡት ይመርጣል፡፡ ስለዚህ የቅማንት ህዝብ የትግል መነሻ እርሰዎ እና ሌሎች በተደጋጋሚ እንደሚሉት በወያኔ ሴራ ተጠንስሶ የተጠመቀ ጥያቄ ሳይሆነ በቅማንት ልጆች ተረግዞ የተወለደ የትግል ውጤት ነው፡፡\nሌላው እጅግ የወረደው እና ሌሎች ተሳስተው ሌላውን እንደሚያሳስቱ ግለሰቦች የሆንክብኝ የቅማንትን ጥያቄ በክልሉ እንዳሉ ሌሎች ብሄረሰቦች ተመልክቶ ከማየት ፋንታ ቅማንት በቀጣይ ከትግራይ ክልል ጋር ለመቀላለቀል እና የአማራን ህዝብ ለመከፋፈል የተደረገ ሴራ አድርገህ መናገርህ ለዚህ ህዝብ አንተም የተዛባ እና የተንሸዋረረ እይታ ያለህ መሆኑን በግልፅ ያሳያል፡፡ የቅማንትን ህዝብ ዘገይቶም ቢሆን የውስጥ የራስ አስተዳደር እንዲጠይቅ ከገፉት አብይ ምክንያቶች ዋነኛው እንዲህ አይነት የተዛባ አመለካከት እና የአማራ ክልል መንግሥጥት በዚህ ህዝብ ላይ በዘሩ ምክንያት ለባለፉት 20 ዓመታት ያደረሱበት ግፍ ጭምር ነው፡፡ የኢሳቱ መሳይ መኮንን በእየለቱ በቅማንት ህዝብ ላይ የሚረጨው የዘር ጥላቻ ቅማንት ራሱን እንዲፈትሽ አስገድዶታል፡፡ እነመሳይ የቅማንትን ህዝብ ከጎንደር እና ከሌላው አማራ ጋራ ያጋጩ መስሏቸው በጎንደር አካባቢ በትግራይ ህዝብ ላይ በተደረገው ማፈናቀል እና የሀብት ወረራ አልተሳተፈም፣ ራሱን አግሏል በሚል የዘር መርዙን ሲረጭ ከርሟል፡፡ የቅማንት ህዝብ መቸም ቢሆን ከግፈኞች ጋር በመወገን አንድን ዘር ለይቶ ሊያጠቃ የሚችልበት፣ ሀይማኖታዊ አስምሮም ሆነ የሞራል አስተሳሰብ የለውም፡፡ የትግራይ ህዝብ እንደሌሎች ኢትዮጵያዊያን ወገኑ እነደሆነ አጥብቆ ያምናል፡፡ በመሆኑም ያን የግፍ ድርጊት አልተቀላቀለም ተብሎ ‹‹የወያኔ ባንዳ›› እየተባለ ሊሰደብ አይገባውም ነበር፡፡ የቅማንት ህዝብ ጠላቱን ጭምር አንደወዳጁ በማየት አብሮ የኖረ ህዝብ እንጅ ከግፈኞች ጋር በመወገን ግፈኛ ሊሆን አይችልም፡፡\nበመጨረሻ ባልከው ነገር እስማማለሁ በቅማንት ህዝብ ላይ ሰፊው የአማራ ህዝብ የተለየ ግፍ አላደረሰበትም፡፡ በቅማንት ህዝብ ላይ ግፍ ሲያደርሱ የነበሩ ድሮም ዛሬም በሥርዓቱ የተሰገሰጉ የሥልጣን ጥመኞች ናቸው፡፡ እነዚህ ገዥዎች ከትናት አስከዛሬ በስሙ ከመነገድ እና የግል ጥቅማቸው ከማሯሯጥ ውጭ ለዚህ ምስኪን አማራ ህዝብ ከድህነት ሊያላቁት አልቻሉም፡፡ ይህ ህዝብ እንደሌላው ኢትዮጵያዊ እኩል በድህነት የሚኖር ነው፡፡ በመጨረሻ እንድታውቁልኝ የምፈልገው የቅማንት ህዝብ የራስ አስተዳደር ጥያቄ ላይመለስ ጉዞውን ቀጥሏል፣ በቅርብ ቀንም የራሱ የውስጥ አስተዳደር ይመሰርታል፡፡ ይህን ማንንም ሀይል ሊመልሰው አይችልም፡፡ ግን ይህን የቅማንትን ስኬት ከሌላ የፖለቲካ አጀንዳ ጋር በማያያዝ የእዳ መያዣ ባታደርጉት እና ጉዳዮችን በየፍርጃቸው ብትመለከተቷቸው ለወደፊት የጎንደርም ሆነ የኢትዮጵያ አንድነት ይበጃል እላለሁ፡፡\n3 Responses to ይድረስ፡ ለአቶ ይግዛው አጥናፉ\ni don’t belive this statment is from qimant because amhara/gonderian didn’t kill or strugle wiz qimant in history, but if they are interestet to regain/change or any it is their humanrights.\nበጣም ቆንጅ አመላካከትም መንገድም መፍትሔም አቀራረብም ነው።\nበተለይ አንድ የተበደለ ዜጋ ለችግሩ መፍትሔ ሲጠይቅ የእከሌ አጀነዳ ነው የሚበለው የወረደ አና የኮሰመነ ሀሰብ የሜመነጩ ግለ-ሰቦች በራሳቸው ማፈር አለባቸው፡፡ ኅሊና ከአለቸው ማለቴ ነው፡፡\nPingback: ጂራፍ እራሱ ገርፎ እራሱ ይጮሐል – Enkoklshglobal እንቆቅልሽ አለምአቀፍ\nGumuz Children Genocide in Ethiopia\nAgaw Human Rights Activist, Ms. Fasica Arega, known as ቤተ አገው አዋኾ (Bete Agew Awaho) on Facebook, Replies to Her Critics\nAddis Ababa University Students Demonstrated in Opposition to Amhara Government’s Atrocity on the Agaw-Kemants\nMembers of Amhara Democratic (ADP) Party and National Movement of Amhara (NMA) Declare War on Agaw People\nChagni Agaw Muslims to Discuss on Current Issue\nRespect for Voice of Kemant People by Oromo Youths (Qerros)\nGadaa Voice, Oromo Youth’s Opposition to Atrocity against Agaw People\nAgaw National Congress Holds Rally at Injibara\nProminent Ethiopian Politician, Mr. Lidetu Ayalew by Agaw Commenter\n83,287 Kemants Have Been Displaced as a Result of War of Genocide by the Government\nAmbachew Mokonnen, New Amhara Region President from Gafat Tribe is Equivalent to Adler Hitler\nIs Chairman of Shengo’s Comment Realistic about Temben?\nUNHCR Briefed by Agaw Human Rights Committee\nPublicly Known Kemant Community Members in Diaspora Rejected Statement Broadcasted by Amara Media/Television\nGirma on Ambachew Mokonnen, New Amhara…\nalazar on Ambachew Mokonnen, New Amhara…\nAyner on Ambachew Mokonnen, New Amhara…\nግርማ on Why Agaw Name Was Not Mentione…\nግርማ on Voice of Wag Shum Gobeze of La…\nZenbill on Agaw-Kemant Nations & Empe…\nKasahun on Publicly Known Kemant Communit…


July 2019 - ESSTI\n19 Jul, 2019 in Uncategorized by Ermyas\nየሰው ልጅ ጨረቃን የረገጠበትን 50ኛ ዓመት ከ120 በላይ በሆኑ ሃገራት የሚያከብረውን የዓለም-ኣቀፉ የኣሰትሮኖሚ ማሕበረሰብን ይቀላቀሉ፡፡ይህ ጨረቃ ላይ የማረፍ 50ኛ ዓመት ክብረ-በዓል እ.ኣ.ኣ. በ1969 የሰው ልጅ ጨረቃን ለመጀመሪያ ጊዜ የረገጠበትን 50ኛ ዓመት ለመዘከር በማለም የዓለም -ኣቀፉ የኣስትሮኖሚ ሕብረት ያዘጋጀው በመላው ዓለም የሚከበር ዝግጅት ነው፡፡ ይህም ዕቅድ በዓለም በትልቅነቱ ቀዳሚ የሆነ፣ ከ120 […]\nከፊል የጨረቃ ግርዶሽ በኢትዮጲያ ሰማይ ላይ\n16 Jul, 2019 in Uncategorized by Ermyas\nሐምሌ 9 ቀን፣ 2011 ዓ.ም. በመላው ኣፍሪካ፣ በደቡብ ኣሜሪካ፣ በኣውስትራሊያ፣ በከፊል እስያ፣ በከፊል ኣውሮፓና፣ በከፊል ሰሜናዊ ኣሜሪካ የሚታይ ከፊል የጨረቃ ግርዶሽ ይኖራል፡፡ ግርዶሹ በመላው ኢትዮጲያ የሚታይ ሲሆን ይህ ግርዶሽ ከሌሊቱ 5 ሰዓት ጀምሮ ከሌሊቱ 8 ሰዓት ሲል ይጠናቀቃል፡፡ ይህ ግርዶሽ ከፍተኛ በሚሆንበት ሰዓት ጨረቃ በሰማይ ላይ ደም መስላ የምትታይ ሲሆን […]\nMonday 25 05


ከተረኝነት ወደ ወራሪነት…!!! (ጌጥዬ ያለው) | EthioReference >\n3:26 pm - Thursday January 20, 2022\nከተረኝነት ወደ ወራሪነት...!!! (ጌጥዬ ያለው)\nከተረኝነት ወደ ወራሪነት…!!!\nአብዮታዊ ዴሞክራሲን ይተካል ያሉትን የ ‹መደመር› እሳቤ ከገዳ ሥርዓት እንደቀዱት ጠቅላይ ሚንስትር አብይ አህመድ ተናግረዋል፡፡ በርግጥ ገዳ አንድ የኦሮሞ ወራራ ቡድን እንጂ ሥርዓት ነው ብሎ ለመቀበል አስቸጋሪ ነው። ለአቅመ ሥርዓትነት ደርሶ አያውቅም። ቡድንም እንበው ሥርዓት ገዳ የአቃፊነት እና የዴሞክራሲያዊነት ተምሳሌት ተደርጎ ሲቀርብም ይታያል፡፡ ነገር ግን ቡድኑ በየስምንት አመቱ መሪዎቹን መቀየሩ ዴሞክራሲያዊ ቢያስመስለውም የኢ-ሰብዓዊነት ጥግ የሚታይበት አሠራር ነው፡፡ ገዳ እና በስሩ ያለው የሞጋሳ ወይም ገበሮ እንቅስቃሴ ሌሎችን የመውረሪያ መሳሪያ ነው፡፡ ግድያን የጀግንነት፣ ሥልጣን ላይ የመውጫ እና የጋብቻ መስፈርት ያደረገ አደረጃጀት ነው፡፡ በገዳ ውስጥ አባላቱ በየተራቸው ይሾማሉ፡፡ ሹመኛው ሉባ ይባላል፡፡ ሉባ እስከሚሆን ድረስ አይገረዝም፡፡ ሳይገረዝ ከወለደ ደግሞ ልጁን ሜዳ ላይ ጥሎ እንዲገድል ይገደዳል፡፡ ከአርባ አመት በታች ያሉ ወንዶች ሉባ አይሆኑም፡፡ በተመሳሳይ እስከዚህኛው እድሜያቸው ድረስ አይገረዙም ማለት ነው፡፡ ሥለዚህ ከአርባ አመታት በታች ከሆኑ አባቶች የሚወለዱ ጨቅላዎች ሁሉ ሜዳ ላይ እንዲጣሉ የገዳ ማሕበር ይመክራል፡፡ የማሕበሩ አባላትንም ያስገድዳል፡፡ ይህ መመሪያው ነው፡፡ የኢትዮጵያውያንን አንድነት ያጠናክራል የተባለው ‹መደመር› ግብሩ መከፋፈልና መገዳደል የሆነው ከዚህ ማሕበር ስለተኮረጀ ይሆን?\nበገዳ ቡድን ውስጥ በየስምንት ዓመቱ ማለትም ሥልጣን ከአንደኛው ገዥ ወደ ሌላኛው ገዥ ከመዘዋወሩ በፊት የሚደረግ ዘመቻ አለ፡፡ ይህ ዘመቻ በእነርሱ አጠራር ‹መስፋፋት› ይባላል፡፡ ግብሩ ግን ወረራ ነው፡፡ በሥርዓቱ ውስጥ ገዥዎች የሚመሰገኑትም በሞጋሳ ወይም ገበሮነት የሌላውን ማንነት እየቀየሩ ኦሮሟዊነትን እያላበሱት ወይም ሙሉ በሙሉ እያጠፉት ሌላውን መውረር ሲችሉ ነው፡፡ በዚህ መንገድ ሥርዓቱ ከ28 በላይ ነባር የኢትዮጵያ ነገዶችን ማጥፋቱን የተባበሩት መንግሥታት ድርጅትን ጠቅሰው ኒዋርክ በሚገኘው ረትገርስ ዩኒቨርሲቲ የታሪክ አስተማሪና ተመራማሪ የሆኑት ዶክተር ሀብታሙ መንግሥቴ ‹በራራ-ቀዳሚት አዲስ አበባ› በሚል አብይ ርዕስ ባቀረቡት መፅሐፍ አብራርተዋል፡፡\nበወረራ የጠፉ ነገዶች!\nበዶክተር ነጋሶ ጊዳዳ ጥናት መሰረት በሰዮ ወለጋ አካባቢ ብቻ ሞጋሳ ከአሥር በላይ ነባር የኢትዮጵያ ነገዶችን አጥፍቷል፡፡ ከእነዚህም ውስጥ ካንቺ፣ ኮንቺ፣ ሙጩኮ፣ ጋንቃ፣ ወራጎ፣ ዳምታ፣ ካዛ፣ አጋዲ፣ ገበቶ፣ መጀንግ፣ ክወራ፣ ክዋማ እና ቡሳሴ ተጠቅሰዋል፡፡ ከ28ቱ መካከል ጋፋት፣ ማያ፣ አንፊሎና ወርጅህ ይገኙበታል፡፡ እነኝህ ነገዶች ከነቋንቋቸውና ሌሎች ማንነቶቻቸው ቁጥራቸው ቀስ በቀስ እንዲቀንስና ፈፅሞ እንዲጠፉ የተደረጉት የገዳ ሥርዓት ባመጣው ወረራ እንደሆነ ዶክተር ሀብታሙ ከላይ በተጠቀሰው መፅሀፋቸው አስረግጠዋል፡፡ የሺናሻ፣ የዘይ፣ የአርጎባ እና የማኦ ማሕበረሰቦችም በመጥፋት ላይ ይገኛሉ፡፡ የሞት አፋፍ ላይ ናቸው ማለት ይቻላል፡፡\nበዚህ ወቅት በተለይም ከሦስት ዓመት በፊት ጀምሮ ኦሮሞ ያልሆኑትን ሁሉ በመግደል፣ ንብረታቸውን በመዝረፍና በማቃጠል እየተፈፀመ ያለው የማግለል እንቅስቃሴም ተቋርጦ የነበረውን የወረራ ዘመቻ ለማስቀጠል ያለመ ይመስላል፡፡ ‹በአዲስ አበባ ተቋርጦ የነበረው የኢሬቻ በዓል ከ150 ዓመታት በኋላ ዳግም መከበር ጀመረ› እንደተባለው ሁሉ ‹ተቋርጦ የነበረው የገዳ የመስፋፋት ዘመቻ ተጀመረ፡፡ ቀዳሚ ዘመቻውንም ወደ አዲስ አበባና ደቡብ ኢትዮጵያ አድርጓል› የሚል ዜና በቅርቡ እንሰማ ይሆናል፡፡ ምክንያቱም ይህ ማሕበር በኦሮሞ ፖለቲከኞችና ብሔርተኞች ሁሉ ተደግፎ እየተሠራበት ነው፡፡ እነኝህ ሃይሎች መንግሥታዊ መዋቅር ውስጥ ያሉ መሆናቸው ደግሞ ነገሩን ቀላል ያደርገዋል፡፡ የገዳ ሥርዓት አራማጅ ፓርቲ በሌላ ምክንያት ለጊዜው በምርጫ ቦርድ ከፓርቲነት ቢሰረዝም ማህተሙን እንጂ አጀንዳውን አልተቀማም፡፡ ምስጋና ለአዲሱ ኢሕአዴግ/ብልፅግና¡ የገዳ ማሕበር የገዥው ፓርቲ ርዕዮተ ዓለም ሊሆን የ ‹መደመር› እሳቤ ምንጭ ተደርጓል፡\nየመጭው ወረራ ኢላማዎች!\nየኦሮሞ ፖለቲካ አዲስ አበባን የትግል ማዕከሉ ማድረጉን ከሚታየውም በላይ አቶ ታከለ ኡማ በአንድ ወቅት አስረግጠው ነግረውናል፡፡ የአዲስ አበባን ፖለቲካ ከሕወሓት እስከ ኦሕዴድ ገዥ ብሔርተኛ የፖለቲካ ሃይሎች አጥብቀው ይፈሩታል፡፡ ኦሕዴድ መራሹ ብልፅግናም ቅርሶችን ከማውደም፣ ዜጎችን እስከ ማፈናቀል በዘለቀ እንቅስቃሴው ከተማዋ ላይ የጥላቻ ጡንቻውን እያሳረፈባት ነው፡፡ ከተማዋ መከላከል የምትችልበት አደረጃጀት እንኳን ሳይኖራት ነው ይህ ጡንቻ ሲደልቃት የቆየው፡፡ ባልደራስ ለእውነተኛ ዴሞክራሲ ፓርቲ ከተቋቋመ በኋላ በመጠኑም ቢሆን መከላከል ወደ ምትችልበት አደረጃጀት መጥታለች ማለት ይቻላል፡፡ ከአንድ አመት ገደማ በፊት አቶ ለማ መገርሳ መልሰው ቢያስተባብሉም የአዲስ አበባን የሕዝብ ስብጥር እንደሚቀይሩ ተናግረዋል፡፡ አቶ ሽመልስ አብዲሳም ኦሮሞ ከተማዋን እንደተቆጣጠረ ገልፀዋል፡፡ ሁለቱ ንግግሮች አዲሱ የገዳ የወረራ ዘመቻ አዲስ አበባ ላይ መጀመሩን በግልፅ የሚጠቁሙ ናቸው፡፡ እዚህ ላይ ‹‹የምኒልክ ቤተ መንግሥትን ተቆጣጥረን የታደሰ ብሩን ሃውልት እንገነባለን›› የሚለው የመረራ ጉዲና ንግግር ሲጨመርበት የወረራ አዋጁን ያስጀመረው ነጋሪት ከተጎሰመ ቆይቷል ወደ ሚል ድምዳሜ ይወስደናል፡፡ የወረራው የመጀመሪያ ምዕራፍ ኦሮሞ በስፋት በሚኖርባቸው የኢትዮጵያ ክፍሎች ያሉ ሌሎች ዜጎችን በግድያም ሆነ በማሰደድ ማስወገድ ነው፡፡ ይህ በተደጋጋሚ ያለማቋረጥ ተፈፃሚ እየተደረገ ነው፡፡ ከተለያዩ የኦሮሚያ ‹ክልል› አካባቢዎች ዜጎች በግፍ ተፈናቅለዋል፡፡ ከኢሉባቡር የተፈናቀሉ የአማራ ተወላጆች ከብቶቻውን እንኳን ሽጠው እንዲወጡ አልተፈቀደላቸውም፡፡ ከእንስሳት እስከ አዝመራ፣ ከቤት እስከ መሬት ሀብት ንብረቶቻቸውን ሁሉ ለተደራጁ ወጣቶች አውርሰው እንዲወጡ ተደርጓል፡፡ ከእነርሱ እንስሳትን ለመግዛት የሞከሩ ሰዎችም ‹የመጤ ደጋፊ› ተብለው ታስረው ተፈተዋል፡፡ የተደራጁ ወጣቶች ነባር ነዋሪዎችን አስወጥተው ውርሱን የሚከፋፈሉበት ስነ ስርዓት ተዘጋጅቶ ነበር፡፡ ይህ ሁሉ የተዘጋጀው በአካባቢው የመንግሥት አመራሮች መሪነት እንደሆነም ከተፈናቃዮች የሰማነው ሀቅ ነው፡፡ ይሁን እንጂ በዝግጅቱ ላይ የሙዚቃ ፕሮግራሙን እንዲያቀርብ የተጋበዘው የሙዚቀኞች ቡድን ወደ ስነ ስርዓቱ እያመራ ሳለ ተፈናቃዮች ሜዳ ላይ ወድቀው በማየቱ ‹‹አልዘፍንም›› ብሎ መመለሱ ሰብዓዊነት የታየበት ነው፡፡\nአቶ ለማ መገርሳ የአዲስ አበባን የሕዝብ ስብጥር ስለመቀየር የተናገሩትን ቢያስተባብሉም ከሶማሌ ‹ክልል› የተፈናቀሉ የኦሮሞ ተወላጆችን በአዲስ አበባ አንድ የመኖሪያ መንደር ውስጥ እንዲሰፍሩ የማድረጉ እንቅስቃሴ የወረራው አንዱ መገለጫ ነው፡፡ ይህ የሰፈራ ቅኝ ግዛት (Settler Colonialism) ጭምር ነው፡፡ በአንፃሩ ጥቂት የማይባሉ የአዲስ አበባ ነዋሪዎች በሁለት መንገድ ማንነታቸው እየተለየ ተፈናቅለዋል፡፡ አንደኛው በማንነታቸው እየተለዩ በሕገ ወጥ ሰፋሪነት ተፈርጀው የተፈናቀሉ ናቸው፡፡ እነኝህ ተፈናቃዮች በአመዛኙ የአማራና የጉራጌ ተወላጆች ናቸው፡፡ በአጠቃላይ ከኦሮሞ ተወላጆች ውጭ ያሉ ነዋሪዎች ላይ ያነጣጠረ ሲሆን አልፎ አልፎ የኢትዮጵያ ኦርቶዶክስ ተዋህዶ እምነት ተከታይ ኦሮሞዎችንም ያካተተ ነው፡፡ ለዚህ የቦሌ ወረገኑ ተፈናቃዮች ምስክሮች ናቸው፡፡ ሁለተኛው በልማት ተነሽነት ሰበብ የሚደረግ ማፈናቀል ነው፡፡ ይህኛው ማፈናቀል ምትክ የሚሰጥ በመሆኑ ፈፅሞ ከከተማ የሚያስወጣ አይደለም፡፡ ነገር ግን ተመሳሳይ ማንነት እና ስነ ልቦና ያላቸው ዜጎች በአንድ መንደር እንዳይኖሩ ለማድረግ ያለመ ነው፡፡ በመበታተን ማንነታቸውን ለማጥፋትና ሌላ ስነ ልቦና እንዲላመዱ የሚያደርግ ነው፡፡ ከእነኝህ ምክንያቶች በተጨማሪም በኮሮና ተህዋሲ ወረርሽኝ በማሳበብ ዜጎች በማንነታቸው ተለይተው ከከተማዋ እንዲወጡም ተደርጓል፡፡ ከሁለት መቶ በላይ የጉልበት ሰራተኞችና የጎዳና ተዳዳሪዎች ከአዲስ አበባ በአምስት ተሸከርካሪዎች ተጭነው በሌሊት ወደ ባሕር ዳር ተወስደዋል፡፡ ከአዲስ አበባ በማናለብኝነት የወሰዳቸው ከተማ አስተዳድሩ ባሕር ዳር ላይ በግድ የለሽነት በትኗቸው ተመልሷል፡፡\nበታከለ ኡማ የሚመራው አስተዳድር ዜጎችን ሰበብ ፈጥሮም ይሁን ያለ ሰበብ እያፈናቀለ በምትኩ ደግሞ የኦሮሞ ተወላጆችን በመምረጥ ወደ ከተማዋ ያስገባል፡፡ ከሶማሌ የተፈናቀሉት ኦሮሞዎች ብቻ አልነበሩም፡፡ የመኖሪያ መንደር ተገንብቶ የተሰጠው ግን ለእነርሱ ነው፡፡ በአንፃሩ ከ1997 ዓ.ም. ጀምሮ ለጋራ መኖሪያ ቤት ሲቆጥብ የኖረው የአዲስ አበባ ነዋሪ የቤት ባለቤትነቱን ተነጥቋል፡፡ 2 ሺህ 4 መቶ የ40/60 የጋራ መኖሪያ ቤቶች መጥፋታቸውም በሕዝብ ላይ እየተፈፀመ ያለውን በደል ድርብርብ አድርጎታል፡፡ መገናኛ ገቢዎች ባለሥጣን አካባቢ ያለ የጋራ መኖሪያ መንደር ለመንግሥት ባለሥልጣናት ተላልፎ መሰጠቱም የአዲስ አበባን ሕዝብ ከኗሪነት ወደ አኗኗሪነት የቀየረ ይመስላል፡፡\nአዲሱ የገዳ ወረራ በአዲስ አበባ ውስጥ ከሚፈፀምባቸው መንገዶች መካከል የከተማ ግብርና የሚሉት ፕሮጀክትም ይገኝበታል፡፡ በዚህ ፕሮጀክት ስም ‹የልማት ተነሽ አርሶ አደር ልጅ› በሚል ሰበብ ከአዲስ አበባ ውጭ ይኖሩ የነበሩ የኦሮሞ ተወላጆች ወደ ከተማዋ እንዲገቡና መሬት እንዲታደሉ ተደርጓል፡፡ ወረራው ከአዲስ አበባ በተጨማሪ በሌሎች አካባቢዎችም ለመስፋፋት እያኮበኮበ ይመስላል፡፡\nከአዲስ አበባ ውጭ\nየደቡብ ኢትዮጵያ አሸናሸን የወረራው መዳረሻ ለመሆን ምቹ አድርጎታል፡፡ አዲስ አበባ ላይ የዘመተው ወረራ በታከለ እንደተመራው ሁሉ ወደ ደቡብ የዘመተው ወረራ ደግሞ አባ ዱላ ገመዳን አጋፋሪው አድርጓል፡፡ ጌዴኦ መዳረሻ ‹ክልሉ› ከመወሰኑ አስቀድሞ በልዩ ዞን ይደራጅ የተባለውስ የአባ ዱላ አይን አርፎበት ይሆን? ልዩ ዞኑ ወደ ኦሮሚያ ‹ክልል› የሚጠቃለል ከሆነ በአጭር አመታት ውስጥ ጌዴኦ የሚባል ሕዝብ ከእነጋፋት እና ማያ ተርታ ላለመሰለፉ ርግጠኛ መሆን አይቻልም፡፡ ምክንያቱም ኦሮሚያ ‹ክልል› ውስጥ ያሉ ሌሎች ብሔሮች እስከ አሁንም የኦሮሞን ማንነት እንዲቀበሉ ሲደረጉ እንጂ የራሳቸው ውክልና ኖሯቸው ሲቀጥሉ አላየንም፡፡ አማራ ‹ክልል› ከሚባለው የኢትዮጵያ ክፍል ውጭ በሀገር ውስጥ 12 ሚሊዮን አማራዎች እንዳሉ የገዥው ፓርቲ መረጃ ያሳያል፡፡ ከዚህ ውስጥ ከፍተኛው ቁጥር በኦሮሚያ ‹ክልል› እንደሚኖር ይገመታል፡፡ በኦሮማያ ብቻ 11 ሚሊዮን አማራ እየኖረ መሆኑንም አቶ አምሀ ዳኘው ዘዉጋዊና ሀገራዊ ብሔርተኝነት በኢትዮጵያ በተሰኘው መፅሐፋቸው አስፍረዋል። ይህ 12 ሚሊዮን የሚለውን የገዥው ፓርቲ አሀዝ በእጥፍ ያጎነዋል።\nየሆነው ሆኖ በኦሮሚያ የሚኖረው አማራ ከፍተኛ ቢሆንም የኦሮሚያ የሕዝብ ተወካዮች ምክር ቤት ውስጥ ውክልና የለውም፡፡ በአንፃሩ በአማራ ‹ክልል› የሚኖሩ ኦሮሞዎች በራሳቸው ልዩ ዞን ይመራሉ፡፡\nመንግሥት ይፋ ያደረገው አሃዝ የጉራጌ ሕዝብ ቁጥር ከ1.9 ሚሊዮን እንደማይበልጥ ይገልፃል፡፡ የጌራጌ ሕዝባዊ ንቅናቄ (ጉሕን) አጠናሁት ባለው መሰረት ደግሞ ቁጥሩ ወደ 15 ሚሊዮን ያሻቅባል፡፡ ለአሀዙ ማሽቆልቆል በምክንያትነት የሚጠቀሰውም ‹በኦሮሚያ የሚኖሩ ጉራጌዎች በኦሮሞነት ተቆጥረዋል› የሚል ነው፡፡ ቁጥራቸው እያሽቆለቆለ ከመጡ ነገዶች መካከል አንዱ የሆነው አርጎባ ባለፈው አመት ጥቃት ተከፍቶበት ነበር፡፡ በወቅቱ ግጭቱ የተፈጠረው በአርጎባዎችና በከረዩዎች መካከል ቢሆንም በአካባቢው የሠፈሩት የኦነግ ሸኔ አባላት ለከረዩዎች የትጥቅ ድጋፍ ያደርጉ እንደነበር ተዘግቧል፡፡\nበአጠቃላይ ወረራው በሁለት መንገዶች እየተደረገ ነው፡፡ አንደኛው በግልፅ በመግደል እና በማፈናቀል እየተፈፀመ ሲሆን ሌላኛው ደግሞ ነባር ማንነትን በማጥፋት እየተፈፀመ ያለ ነው፡፡ ለአብነትም በአዲስ አበባ የኢትዮጵያ ኦርቶዶክስ ተዋህዶ ቤተክርስቲያን የመስቀል እና የጥምቀት በዓላት ማክበሪያ የሆኑትን መስቀል አደባባይን እና ጃን ሜዳን በልማት ሰበብ እየተፈፀመ ያለው ማራከስ ይጠቀሳል፡፡ በአንፃሩ ለኢሬቻ ማክበሪያ ሰው ሰራሽ ሀይቅ አዲስ አበባ ላይ እንደሚሠራም ቃል ተገብቷል፡፡ ይህ እንደ ስውር የዘር ፍጅት ሊጠቀስ ይችላል፡፡ ከዚህ በፊት በቤተ ክርስቲያኗ የመሬት ይዞታዎች ላይ ተነስቶ የነበረው ሰጣገባ የሚታወስ ነው፡፡ ቤተክርስቲያንን በማራከስ፣ ቅርሶችን በማውደም እየተገረገ ያለው ታሪክን ሰርዞ ልብ ወለድ የመፃፍ እንቅስቃሴ ከግራኝ አሕመድ ወረራ ጋር ይመሳሰላል፡፡


ድራማ በራባት - ታዛ\nየቴአትሩ ርዕስ- የእኛ ሰው በራባት\nተዋንያን– ጠንክር አስናቀ፣\nተስፋዬ ኡርጌቾ እና ሌሎችም ….\nቦታ– ራባት ስታዴም\nየኢትዮጵያ ብሔራዊ ቡድን ለዓለም ዋንጫ ማጣርያ ከሞሮኮ ጋር ለመጫወት ተጓዘ። የሄዱት በጣሊያን በኩል ነው። አዳራቸውን ሮም አደረጉ። በነጋታው ልምምድ ለማድረግ ሜዳ አስፈቀዱ። ትሬኒንግም ሰሩ። እራት ላይ እንገናኝ ተባባሉ።\nየተወሰኑ ተጫዋቾች እዚያ ያሉትን የታክሲ ሾፌሮች አገኙ እና አነጋገሩ።\n“ታክሲ ፈልገን ነው” አሉ።\n“ስፖርተኞች ናችሁ አይደል?”\n“አዎ… በምን አወቃችሁን?”\n“መታወቂያ ምን ያደርጋል?”\nተጨዋቾቹ መታወቂያቸውን አሳዩዋቸው። የታክሲ ሹፌሮቹ “በዚህ መታወቂያ እናንተ ጥገኝነት ማግኘት ብቻ ሳይሆን ገነት ትገባላችሁ” አሏቸው። ፎርጅድ ቢሆንም መታወቂያቸው በጣም የሚፈለግ ነበር። የሦስቱ መታወቂያ ላይ በሻለቃ ማእረግ በወታደር ልብስ የተነሱት ፎቶ ተለጥፏል። ጥያቄያቸውን የሚያቀርቡት “ተፈናቃይ ወታደሮች ነን” በሚል ነው።\nእንዴት እንደሚኮበልሉ ተነጋገሩ። ከልምምድ በኋላ ምሳም ሳይበሉ የቡድን መሪዎቹና አሰልጣኞቹ ዞር እስኪሉ ጠበቁና 6 ተጫዋቾች ኮበለሉ። ፋሲል አድማሱ (መብራት) መለሰ አካለወልድ (አየር ኃይል)፤ ሙሃባ ሳሎ (ጊዮርጊስ)፤ ፀጋው የማነ (መብራት) መሀመድ ቢን ሸሪፍ (ጊዮርጊስ) አብርሃም ብስራት (መድን) ናቸው። ተጫዋቾቹ የጠፉት ለጨዋታ ሁለት ቀናት ሲቀረው ነው። የተጓዙት 16 ሰዎች ናቸው። 6 ሲጠፉ 10 ይቀራሉ። ወደ ሜዳ የሚገባ ቡድን ለመሆን አንድ ሰው ይጎድላቸዋል። ቡድን መሪው ወደ አዲስ አበባ ደወሉ። ውድድሩ የዓለም ዋንጫ ማጣርያ በመሆኑ ፌዴረሽኑ ለፊፋ ጉዳዩን አሳወቁ።\nለፊፋ ያቀረቡት ጥያቄ “የጨዋታው ቀን ይራዘምልኝ” የሚል ነበር። ከሞሮኮ ጋር ተስማሙ ተባለ። ሞሮኮዎች በሌላ ቀን ለመጫወት ተስማሙ። ጨዋታውን ለማድረግ ከተስማሙ በኋላ የእኛ ፌደሬሽን በአስቸኳይ ተሰበሰበ። ቡድኑ ይመለስ አይመለስ የሚል ጭቅጭቅ አስነሳ። አባላቱ መከራከር ጀመሩ። አንድ አባል ጥያቄ አስነሳ። “ቡድኑ ተመልሶ መምጣት አለበት እንዴ?” አለ።\n“ድጋሚ ለመጓዝ ገንዘብ አለ?”\n“የለንም።… በዚያ ላይ የአየር መንገድ እዳ አለብን።”\n“ታድያ መሄድ ምንድ ነው ጥቅሙ?”\n“አሁን ተስማምተናል። ካልሄድን እንቀጣለን”\n“ድጋሚ ለመሄድ እኮ ገንዘብ የለንም”\n“ስለዚህ ምን ይደረግ?”\n“በዕዳ ከመዘፈቅ ጉዳዩን እዚያው እንጨርስ”\n“ይሄ ሀሳብ ጥሩ ነው። በዚሁ ብንስማማ ይሻላል”\n“ፌዴሬሽኑ ለቡድን መሪው ደውለው “እንዳትመለሱ እዚያው ጨርሱ” አሏቸው። ሞሮኮ የገቡት 10 ተጫዋቾች ናቸው። አሰልጣኞቹ ካሳሁን ተካ እና ጌታሁን ገ/ጊዮርጊስ ናቸው። ወደ ሜዳ ለመግባት 11 መሆን አለባቸው። አሰልጣኞቹ በካፍ የተመዘገቡ ስለሆኑ እኛ መጫወት አንችልም ብለው አሰቡ።\nአንዱን ክፍተት ቡድን መሪው እንዲሞላ ታዘዘ። እሱ ተጠየቀ። ነገር ግን ቦርጩ ገፋ ስላለ እና የሰውነቱ ሁኔታ ተጫዋች ስለማያስመስለው እሱም ፈቃደኛ ባለመሆኑ ለመጫወት ሳይችል ቀረ። በመጨረሻም ታኬታ ስለሌለኝ እንጂ በክንፍ በኩል እሮጥ ነበር (መጫወት ሳይሆን) አለ።\nየጠፉት ተጫዋቾች አብዛኞቹ ተከላካይ ነበሩ። ራባት የደረሰው አጥቂውና አማካዩ ነበር። ለጊዜው ያለው የሜዳ ተጫዋች 9 ብቻ ነው። ሁለቱ በረኞች ናቸው። በረኞቹ ደሳለኝና ይልማ ከበደ (ጃሬ) ነበሩ። በረኛ መሆን የፈለገ የለም። ምክንያቱም ብዙ ጎል መቆጠሩ አይቀርም። በእከሌ ላይ ነው የገባው እንዳይባሉ በታሪክም ተጠያቂ እንዳይሆኑ ሁለቱም መግባት አልፈለጉም። ሞሮኮዎች በአየር ላይ ስለሚጫወቱ “እኔ ቁመት ስላለኝ በቴስታ እመታለሁ፣ በሸርተቴም ኳስ አስጥላለሁ” በሚል ደሳለኝ ተከላካይ እሆናለሁ ብሎ እራሱን እዚያ ቦታ ላይ መደበ። ጃሬም በረኛ ገባ። በአጥቂ ቦታ የሄዱት ጠንክር እና ተስፋዬ ኡርጌቾ በ‘ሊብሮ’ና በተመላላሽ ቦታ ተሰለፉ። አማካዩ ኤርሚያስ ግራ ‘ስቶፐር’ ሆነ። አንዱን ክፍት ቦታ ከአሰልጣኞቹ አንዱ ይተካ ተባለ። ጌታሁን ቀደም ሲል ለ“አባት ገበሬ” ቡድን ተጫውቷል። ካሳሁን ደግሞ ለብሔራዊ ቡድን ተሰላፊ ነበር። ሁለቱም ኳስ ቀመስ ናቸው።\nእኔ ልግባ… እኔ ልግባ ሳይሆን “አንተ መግባት አለብህ” በሚል መከራከር ያዙ። ሁለቱም ቦርጭ ስላላቸው ቦርጫቸውም ከኳስ ተለቅ ያለ በመሆኑ ዘጥ ዘጥ ለማለት ካልሆነ በስተቀር ለመጫወት ብቁ አልነበሩም። ዋናው አሰልጣኝ ካሳሁን ስለሆነ ምክትሉን ገብተህ ተጫወት ብሎ ማዘዝ ጀመረ። ተጨዋቾቹ ግን ካሳሁን ጠንካራ ምት ስላለው መሯሯጥ እንኳ ባይችል ቅጣት ምት ላይ ያግዘናል በሚል እሱ እንዲገባ ተደረገ።\nለመግባት ግን ኮሚሽነሩን ማስፈቀድ ነበረበት። ኮሚሽነሩም ተስማማ። የሞሮኮው አምበልም ካሳሁን ለመጫወት ተገቢ እንዳልሆነ ቢያውቅም ጨዋታው ከዚህ የተነሳ እንዳይቋረጥ በሚል ተስማማ። የሞሮኮ ተጫዋቾችም ቢሆኑ የኛ ወጌሻ እና ቡድን መሪውም ተጨምረው ቢገቡና ቁጥሩ ከፍ ቢልም ቅር እንደማይላቸው ነው። ፎርፌ እንዳይሆን ብቻ ነው የፈለጉት።\nመልበሻ ክፍል የነበረው የጫወታ ስትራቴጂ ስለ ማጥቃት ስለ መከላከል አልነበረም። ስለ ፎርሜሽንና ሌላ ነገር ሳይሆን “ጨዋታውን ቶሎ እንጨርሰው” የሚል ነው።\nመልበሻ ክፍል የነበረው ስትራቴጂ “…15 ደቂቃ ባልሞላ ጊዜ ውስጥ እንደተጎዳችሁ ትሆኑና መልበሻ ክፍል በቃሬዛ ትገባላችሁ” በሚል ትዕዛዝ ተሰጠ። ወጌሻው ወደ ሜዳው ገብቶ ተጫዋቹን ማከም የለበትም። ልጁን በቃሬዛ ይጭነውና መልበሻ ክፍል ያደርሰዋል። 5 ሰው ሲወጣ ሜዳ ላይ 6 ሰው ይቀራል።\nበሕጉ መሰረት ከ7 በታች ከሆኑ መጫወት ስለማይቻል ፎርፌ ይሆናል። የኛም ሰዎች የሚፈልጉት ይሄንኑ ነው። ጉዳዩን ለማሳካት በቃሬዛ የሚወጡትን መመደብና ቅደም ተከተላቸውን ለወጪዎቹ ማሳወቅ ነው። አንደኛ፣ ሁለተኛ፣ ሦስተኛ ወጪዎች እየተባለ ተደልድለዋል። አንደኛ ወጪ ክፍሉ መብራህቱ (የዳዊት መብራህቱ ወንድም) ነው። ጨዋታው እየተካሄደ ነገሩ ተነሳ።\nአንደኛው ወጪ ጥሞታል። ስለዚህ እየተጫወተ ነው። ክፍሉ ነገሩ የመሰለው የመጀመርያው ወጪ እንዲሆን ነው። ግን ካሳሁን ከወጣ በኋላ ነው እሱ እንደ አንደኛ የሚቆጠረው። ነገር ግን በዚህ ጉዳይ ግልፅ መመሪያ ስላልተሰጠ አንደኛ ተሰናባች የተባለው ቶሎ ሳይወጣ ቀረ።\nበዚህ መሃል ተስፋዬ ኡርጌቾ ተመትቶ ወደቀ። ወጌሻ የተነገራቸው ሰው እንደተመታ ባለቃሬዛቹን በቃሬዛ ልጁን አንከብክበው ወደ መልበሻ ክፍል መግባት ነው። ወጌሻው ተስፋዬ ጋር ደረሱ። ተስፋዬ ለማስመሰል ሳይሆን የምር ነው የተመታው።\nተስፋዬ “እግሬን ነው የመቱኝ ውሃ አፍስሱልኝ” አለ።\n“ውሃ የለም ቃሬዛ ላይ ውጣ”\n“እኔኮ አንደኛ ወጪ አይደለሁም”\n“እባክህ ታስቆጣኛለህ ቃሬዛ ላይ ውጣ” ችገር የለም።\nተስፋዬ እና ወጌሻው አልተግባቡም። (በነገራችን ላይ ተስፋዬ ኡርጌቸ በቅርቡ ግንቦት 5፣ 2012 ዓ.ም. ከዚህ ዓለም በሞት ተለይቷል) ወጌሻውም ተስፋዬም ልክ ናቸው። እሳቸው የፈለጉት የወደቀውን ሰው በቃሬዛ ይዞ መሄድ ነው። ተስፋዬ ደግሞ አራተኛ ወጪ ነህ ተብሏል። ድልድሉ ላይ አማካይና አጥቂዎች በቅድሚያ ይወጣሉ። ተከላካዮች መጨረሻ ቃሬዛ ላይ ይፈናጠጣሉ ነው የተባባሉት። ተስፋዬ ማሞ ተከላካይ ነው። ድራማው እዚህ ላይ አልሰራም። ተስፋዬም ሳይወጣ ቀረ።\nበቃሬዛ የመውጣት አፈፃፀም ላይ በፍጥነት እርምጃ ባለመወሰዱ ሞሮኮዎች ቶሎ ቶሎ ጎል እያገቡ ነው። አሰልጣኞቹ የመውጣት ስትራቴጂ የቀየሱት ተጫዋች ስለሌለን በዚህ አጋጣሚ ብዙ ጎል ተቆጥሮብን አሳፋሪ ሪኮርድ እንዳይመዘገብብን በሚል ነው። ስለዚህ የቀየሱት ዘዴ ወደ ሜዳ ገብተው ጎሉ እንዳይበዛ እንደታመመ ሰው በቃሬዛ መውጣት ነው።\nካሳሁን ከሜዳ ወጣ። አሁን የክፍሉ ተራ ነው። ክፍሉ በቃሬዛ ወጣ። ወጪዎቹ ቶሎ ቶሎ መፍጠን አለባቸው። 15 ደቂቃ ሳይሞላ ማጠናቀቅ ይጠበቅባቸዋል። ሦስተኛው ወጪ የጊዮርጊሱ ማቲያስ ኃብተማርያም ነበር። ማትያስ ኳስ በጣም ይወዳል። በዚያ ላይ ጎበዝ ነው። አብዶ አሠራሩ ለየት ያለ ነው። ማቲያስ ተጠልፎ ወደቀ። የእሱ ተራ ነበር እና ተጫዋቾቹ ከበው “እንዳትነሳ” አሉት…\n“እኔ እኮ ማስመሰል አልችልበትም፤ ኳስ ደግሞ መጫወት እወዳለሁ። ስለዚህ አልወጣም። በኔ ቦታ ሌላ ሰው ይውጣ” አለ።\nተጫዋቾቹም እዚያው አጠር ፈጠን ያለ ስብሰባ አደረጉ። ማቲያስን ተክቶ የሚወጣ ሰው ማን ይሁን? ተባለ። መጀመርያ ድልድሉን ያወጣው ካሳሁን ነው። ካሳሁን ደግሞ በታመመ ተጨዋች ስም መልበሻ ክፍል ለመግባት ኮሚሽነሩን ማስፈቀድ ነበረበት። ኮሚሽነሩም ተስማማ። የሞሮኮ አምበልም ካሳሁን ለመጫወት ተገቢ እንዳልሆነ ቢያውቅም ጨዋታው በዚህ የተነሳ እንዳይቋረጥ በሚል ተስማማ። የሞሮኮ ተጫዋቾችም ቢሆኑ የኛ ወጌሻ እና ቡድን መሪውም ተጨምረው ቢገቡና ቁጥሩ ከፍ ቢል ቅር እንደማይላቸው ነው። ፎርፌ እንዳይሆን ብቻ ነው የሚፈልጉት።\nመጀመርያ ድልድሉን ያወጣው ካሳሁን ነው። ካሳሁን ደግሞ ታሟል በሚል መልበሻ ክፍል ተደብቋል። ሽግሽግ ተደረጋና ኤርሚያስ ወጣ። የሞሮኮ ቃሬዛ ተሸካሚዎች ተጫዋቾቹ ሆን ብለው እየወጡ እንደሆነ ስላወቁ ሲጠሩ አንመጣም አሉ። የኛ ልጆች እራሳቸው ቃሬዛ አምጥተው ጓደኞቻቸውን እናደርሳለን አሉ። ቃሬዛ አንሺዎቹ የማይቀር መሆኑን አወቁና ትብብር አደረጉ።\nሦስተኛ ሰው ሲወጣ የሞሮኮ ደጋፊ ድራማ እየተሰራ መሆኑን አውቆ መጮኽ ጀመረ። ሞሮኮ 5 ጎል አግብቷል። ይሄ ጨዋታ ከተቋረጠ ፎርፌ ይሆናል በሚል ተጫዋቾቹ ከግማሽ በታች እንዳይሆኑ በጥንቃቄ የቀሩትን ይዘው ለመጨረስ ፈለጉ።\nየኛ ተጫዋቾች ደግሞ ከ6 በታች ከሆነ ጨዋታው ስለሚቋረጥ በፎርፌ ይጠናቀቃል በሚል 5 ሰው ከሜዳ ለማስወጣት ነው ጥረት የሚያደርጉት። 4ኛው ተጫዋች ሲወጣ የሞሮኮ ተጫዋቾች ደነገጡ። አሁን ጨዋታው ሊቋረጥ አንድ ተጫዋች መውጣት በቻ ነው የሚቀረው።\nሞሮኮዎች አንድ ዘዴ ቀየሱ። ተጨዋቾች የሚወድቁት ሆን ብለው ስለሆነ አንንካቸው አሉ። “ብልጥ ልጅ እየበላ ያለቅሳል” እንደሚባለው ጨዋታው ከሚቋረጥ አምስቱን ጎል ይዘው የቀረውን ደቂቃ ለመጨረስ ፈለጉ። ኳስ ወደ ውጭ ወጣች። የኢትዮጵያ ተጫዋቾች ኳሱን ጀመሩት።\nግን የሞሮኮ ተጫዋቾች ለመንጠቅ አልመጡም። የኢትዮጵያ ተጨዋቾችም የሚነጥቃቸው ስላልመጣ እዚያው ጎላቸው አከባቢ መቀባበል ጀመሩ። ሞሮኮዎች እነሱ ፔናሊቲ ክልል ውስጥ የኛም ተጨዋቾች እራሳቸው ፔናሊቲ ክልል ውስጥ ሆነው ማዶ ለማዶ መተያየት ጀመሩ።\nበሁለቱ መሃል የ60 ሜትር ያህል ርቀት አለ። ዳኛው መሃል ሜዳ ላይ ቆመ። ለእሱም ግራ የሚያጋባ ነው። ነጣቂም ተነጣቂም። አጥቂም ተጠቂም የለም። በራባት ከተማ ኳስ ሳይሆን ድራማ እየታየ ነው።\nሁለቱም የራሳቸውን ጥቅም ለማስጠበቅ ነው። የኛ ተጫዋቾች ጎል እንዳይበዛባቸው ፈልገዋል። ሞሮኮዎች የኛን ተጫዋቾች ከተጠጉ ይወድቁና በቃሬዛ ይወጣሉ። የቀረው አንድ ተጫዋች በመሆኑ “አንድ ዐይን ያለው በአፈር አይጫወትም” እንደሚባለው ኳስ የያዘውን ላለመንካት ክልላቸው ውስጥ ቆመዋል። ዳኛው ደግሞ ነገሩ ገብቶታል ግን ምን ያድርግ? ሞሮኮዎች ስለቀሩ ኳሱን የያዘው ጠንክር “ለምን መሃል በገባ አንጫወትም?” በሚል ለልጆቹ ጥያቄ አቀረበ።\nሞሮኮ ይሄ ጨዋታ ከተቋረጠ ፎርፌ ስለሚሆን ሁለት ጎል ነው የሚያገኘው ብለው በማሰብ አምስቱ ጎል እንዳይመዘገብለት በሚል ተጨዋቾቹ ተነጋገሩ። ሞሮኮዎች ወደ እኛ የማይመጡት ሰዓቱ በዚሁ እንዲያልቅ ነው። ስለዚህ ወደ እነሱ ጎል እንሂድ አሉ። የመጨረሻው ወጪ ጠንክር ስለሆነ ኳስ ለጠንክር ተሰጠው።\nጠንክር በኮምበይ (በአጃቢ) መሄድ ጀመረ። መሪው እና ሙሽራው ጠንክር ነው። ሌሎቹ ሚዜ እና አጃቢ ሆነዋል። ልጆቹ ጠንክርን እንደ ሹፌር ዐዩትና “ንዳ” አሉት። እነሱ ከኋላ ናቸው። “እርገጥ በለው ሹፌሩን” እያሉ ጠንክርን እየተከተሉት ነው። ዓላማው ጠንክርን ኳሱን ሊቀማው ከሚመጣው የሞሮኮ ተጨዋች ጋር ተጋጭቶ መውደቅ ነው። ስለዚህ የሚነጥቀው ሰው ይፈልጋል። የሞሮኮ ተጫዋቾች ደግሞ የጠንክርና አጃቢዎቹ አመጣጥ ስለገባቸው ኳስ የያዘውን ተጫዋች መሸሽ ጀመሩ።\nጠንክር ፔናሊቲ ቦክሱ ጋር ደረሰና ይነጥቀኛል ወዳለው ተጫዋች እየገፋ ሄደ። ልጁ ግን ጠንክርን ሸሸና ወደ ኮርናው ጋር ሄደ። ተከላካይ ቦታ የሚጫወተው ልጅ ቦታውን ስለለቀቀለት ጠንክር ወደ ጎል ሄዶ ማግባት ይችላል። ነገር ግን ጠንክር ጎል አይደለም የፈለገው። ልጁን መጋጨት ነው። ልጁ ደግሞ ሸሽቷል።\nጠንክርም ኳስዋን እየገፋ ይከተለዋል ነገሩ “ስትሄድ ስከተላት” ዓይነት ሆነ። ልጁ ከኮርናው ጋር ተመልሶ መጣ። ጠንክርም ተከተለው። ግን ኢላማ ውስጥ ሊገባለት ስላልቻለ ሌላ ሰው መፈለግ ጀመረ። ጉዳዩ ከጨዋታ ወጣ እና በትክክል የድራማ ቅርፅ ያዘ። ይሄ ጉዳይ ኳስ ሜዳ ላይ ሳይሆን የቴአትር አዳራሽ ውስጥ መሰራት የሚችል ነው። የራባቱ ድራማ እንደቀጠለ ነው።\nየኛ ተጫዋቾች ከጠንክር ኳስ መቀበል አልፈለጉም። ይሄ የድራማው መጠናቀቂያ ስለሆነ የቴአትሩም አክተር ጠንክር በመሆኑ፤ ቴአትሩም የሚያበቃው በጠንክር አስናቀ ስለሆነ ልጆቹ እሱን ማገዝ ነው ያለባቸው። ጠንክር ኳስ ይዞ ይጋጫል ብሎ ያሰበው ልጅ ሊያገኘው አልቻለም። ሌሎች የእኛ ተጫዋቾች እዚህኛው ጋር ሄደህ ተጋጭ …እዚያኛው ጋር ሂድ… ይሄኛው ይሻልሃል” እያሉ መንገድ ይመሩታል፤ ያስመርጡታል።\nጠንክር ሌላ ሰው ፈለገ እና ወደ እሱ ሲሄድ ኳሱ ረዘመበት። ኳሱን ማትያስ አገኘው። ማትያስ ደግሞ የድራማው አባል አይደለም። “እኔ አልወጣም በማለቱ የቴአትሩ ገፅታ አበላሽቷል። ማቲያስ ኳሱን እንዳገኘ ሊጫወት እንደፈለገ ስላወቁበት የእኛ ተጫዋቾች ከማቲያስ ነጥቀው ለጠንክር ሰጡት እና ድራማው እንዲቀጥል አደረጉት።\nጠንክርም ኳሱን ያዘ። ቶሎ በፍጥነት እንደደነበረ በሬ ወደ ተሰበሰቡት ተጫዋቾች እያተራመሰ ገባ። እነሱም ሸሹት። ነገር ግን አጠገባቸው እንደደረሰ ኳሱን ረግጦ አንደኛውን ተጫዋች ተደግፎ ወደቀና “ኡ! ኡ! ያገር ያለህ! አንገቴን!”… ወገቤን!!… ጉልበቴን!!… ሆዴን!!… ጀርባዬን!!!…\nያልተመታሁበት ቦታ የለም አለ። ተንፈራፈረ። አጃቢዎቹም ጠንክርን ከበቡት “ወይኔ ወንድሜ!!” እያሉ መጮኽ ጀመሩ። ዳኛውን ጠሩት። “ገደሉት እኮ አይታይህም እንዴ?” አሉት። ዳኛውም አዘነ ግን ሳቁን መቆጣጠር አልቻለም። “እነዚህ ኢትዮጵያውያን ለካ ድራማም ይችላሉ” በሚል እራሱን ነቀነቀ። የሚቀጥለው ነገር ምን እንደሆነ አልጠፋውም።\nጠንክር ወደቀ። ደሳለኝ የጠንክርን አንገት ቀና ሲያደርግ ይስቃል። ሌሎቹ ጠንክርን ተቆጡት። ሳቅ የድራማው አካል አይደለም። የእኛ ተጫዋቾች ጠንክርን ቃሬዛ ላይ እንዲወጣ አመቻቹት።\nየሞሮኮ ተጫዋቾች ግን ጠንክር ከሜዳ አይወጣም ብለው ሙግት ያዙ። “እንወስደዋለን! አትወስዱትም!” በሚል ግብግብ ተፈጠረ። ጨዋታው የሚቋረጠው ደግሞ ጠንክር ከሜዳ ሲወጣ ነው። አረብኛ እና ፈረንሳይኛ እንችላለን የሚሉ የእኛ ተጫዋቾች ቋንቋውን በእጁም በእግሩም እያስኬዱት ድርድር ጀመሩ።\nሞሮኮዎች ከእንግዲህ ጎል አናገባም በዚሁ እንጨርስ ብለው ተማፀኑ። የእኛ ልጆች ደግሞ ኳስ ጨዋታው ሳይሆን ቴአትሩ ተጠናቋል ነው የሚሉት። ሞሮኮዎች ጠንክርን ከተኛበት አንከብክበው አነሱት። በእግሩ አቆሙት። ግን ጠንክር ተዝለፍልፎ ወደቀ። አክተሩ ከሌለ ፊልሙ ቦታ የለውም። ከብዙ ሙግት እና ድርድር በኋላ ጠንክር በቃሬዛ ወጣ። ቴአትሩም ተጠናቀቀ።


የተሐዋሲው የመሠራጪያ መንገድና መከላከያዎቹ | ኤቦላን ለማወቅ እና ለመከላከል | DW | 20.02.2015\nየተሐዋሲው የመሠራጪያ መንገድና መከላከያዎቹ\nኢቦላ ከሰው ወደ ሰው የሚተላለፍባቸው መንገዶች እንደ ደም፣ ምራቅ፣ ላብ ወይንም የወንድ የዘር ፈሳሽ ባሉ ከሰውነት ከሚወጡ ፈሳሾች ጋር ንክኪ በመፍጠር ነው።\nበአሁኑ የምዕራብ አፍሪቃ የኢቦላ ወረርሽኝ በርካታ ሰዎች በተሐዋሲው የተጠቁት ከተጠቀሱት መንገዶች በአንደኛው ነው። ሐኪሞች እና ከኅመምተኞች ጋር ንክኪ ያላቸው ሰዎች በተለይ ለአደጋ የተጋለጡ ናቸው።\nየተሐዋሲው ተጨማሪ የመሠራጪያ መንገዶች የሚከተሉትንም ያካትታል:\nበሥርዓተ-ቀብር ወቅት ወቅት አስክሬንን መንካት\nበተሐዋሲው የተበከሉ ቁሳቁሶችን እና አካባቢዎችን በመንካት፤ ለምሳሌ፥ አንድ ሰው ቀደም ሲል በኢቦላ ኅመምተኛ የተነካ የበር እጀታን ቢነካ እና በነካ እጁ መልሶ አይኑን አለያም አይኗን ቢያሹ ተሐዋሲው ይዛመታል።\nየኢቦላ ተሐዋሲ መከላከያ አልባሳቶች ለሐኪሞች እና ኅሙማን ተንከባካቢዎች\nተመራማሪዎች እንደሚሉት ከሆነ ፍራፍሬ በሊታ የሌሊት ወፎች የተሐዋሲው ተፈጥሯዊ አመላላሾች ናቸው። በሌላ አነጋገር ያ ማለት የተሐዋሲው ተፈጥሯዊ ተሸካሚዎች ናቸው። ጦጣዎች፤ ሰዎች በተሐዋሲው የተጠቁ ጦጣዎችን አለያም ተሐዋሲው ያለባቸው የዱር አውሬዎችን ሥጋ ሲመገቡ ተሐዋሲውን ሊያስተላልፉ የሚችሉ «የአጋጣሚ» አስተናጋጆች የሆኑ ይመስላል። እንደ አይጠ-መጎጥ ያሉ ትንንሽ እንስሳትም የተሐዋሲው ተሸካሚዎች ናቸው ተብሎ ይታሰባል። የመጀመሪያው የኢቦላ ስርጭት ምልክት የታየው ሰዎች የእነዚህን እንስሳት ሥጋ ሲመገቡ የተከሰተ ነው ተብሎ ይታመናል። .\nአንድ ወሳኝ እውነታ፤ አንድ ኅመምተኛ የመጀመሪያዎቹ የተሐዋሲው ምልክቶች ካልታዩበት አስተላላፊ አለመሆኑ ነው።\nየወባ ትንኝ ወይንም ሌሎች ነፍሣቶች የኢቦላ ተሐዋሲን ማስተላለፍ ስለመቻላቸው ምንም አይነት ማስረጃ የለም።\nየላይቤሪያ ፕሬዝዳንቲት ኤለን ጆንሶን ሲርሊፍ «እጅን የማያካትት» ሠላምታ ለአሜሪካዊቷ ሳማንታ ፓወር ሲያሳዩ\nጥብቅ የሆነ የንፅህና አጠባበቅ የተሐዋሲውን ሥርጭት ለመከላከል ወደር የማይገኝለት አማራጭ ነው። ተሐዋሲው በተለይ ወረርሽኝ በሆነባቸው አካባቢዎች እጆችን በክሎራይድ ውኃ፣ በሣሙና እና በሽታ አምጪ ተሐዋሣትን ገዳይ በሆነ ንጥር በመደበኛነት መታጠብ ያስፈልጋል። ላይቤሪያ፣ ሴራሊዮን እና ጊኒ ውስጥ በሚገኙ የመንግሥት መሥሪያ ቤት ሕንፃዎች አቅራቢያ በክሎራይድ ውኃ የተሞሉ በርሜሎች ተዘጋጅተዋል። በእነዚህ ሃገራት በርካታ አካባቢዎች ውስጥ የሚገኙ ነዋሪዎች እጅ ለእጅ መጨባበጥ ትተው «እጅን የማያካትት» ሠላምታ ጀምረዋል።\nየላስቲክ ጓንቶች እና የፊት ጭምብሎች ተሐዋሲውን ለመከላከል መቶ በመቶ አስተማማኝ ናቸው ማለት አይቻልም። የመከላከያ ቱታም ቢሆን አስተማማኝ ጋሻ የሚሆነው በትክክለኛ መንገድ ጥቅም ላይ ከዋለ ብቻ ነው። ይኽ ደግሞ የተለየ ስልጠና ያስፈልገዋል። ከኅመምተኛው ጋር ንክኪ ከተፈጠረ በኋላ መከላከያ አልባሳቱን ማውለቁ ውስብስብ እና ለከፍተኛ አደጋ የሚያጋልጥ ነው። የላስቲክ ቱታው ሊለበስ የሚችለው ለአንድ ጊዜ ብቻ ሲሆን፤ጥቅም ላይ ከዋለ በኋላ ወዲያውኑ ሊወገድ ይገባል።\nኢቦላ በተዛመተባቸው ቦታዎች የሚከተሉት መሠረታዊ መመሪያዎች መተግበር አለባቸው\nእቃዎችን እና ሌሎች ሰዎችን አለመንካት\nየገዛ ፊትን አለመንካት\nመደበኛ በሆነ መልኩ እጆችን መታጠብ!\nየኢቦላ ተሐዋሲ ወደ ሰውነት ሊገባ የሚችለው ክፍት በሆኑ ቁስሎች፣ በዓይኖች፣ በአፍንጫዎች፣ በአፎች ወይንም በሌሎች የሰውነት ቀዳዳዎች ብቻ ነው።\nቁልፍ ቃላት ኢቦላ, የሰውነት ንክኪ\nየተሐዋሲው መነሻ ቦታ እና ተግዳሮቱ 20.02.2015